# -||śrī||-

### mahā-kavi-śrī-kṣemendra-praṇītam

# daśāvatāra-caritram

# (1)

# matsyāvatāraḥ prathamaḥ

aśeṣa-viśva-vaicitrya-racanāracaye namaḥ |

māyā-gahana-gūḍhāya nānā-rūpāya viṣṇave ||1||

devaḥ pāyād apāyāt tribhuvana-bhavana-stambha-bhūtaḥ sa yuṣmān

āyuṣmānyasya bhaktyā prabhavati puruṣaḥ svarga-mārge’pavargaḥ |

matsyaḥ kūrmo varāhaḥ puruṣa-hari-vapur vāmano jāmadagnyaḥ

kākutsthaḥ kaṁsa-hantā sa ca sugata-muniḥ karki-nāmā ca viṣṇuḥ ||2||

ādi-matsyaḥ sa jayatād yaḥ śvāsocchvāsitair jalaiḥ |

gagane vidadhe’mbhodhiṁ gaganaṁ ca mahodadhau ||3||

taṁ namaskurmahe kūrmam yaḥ kapāṭam asaṅkaṭam |

atīta-sarva-brahmāṇḍam avaśeṣam ivāvahat ||4||

varāhaṁ naumi sānantā yenotkṣiptā kṣitiḥ param |

adhodhṛtārdha-cchatreva tala-sthārkātapāsahā ||5||

jayāya nṛharir vo’stu daityoraḥ-śoṇitārṇave |

hāra-mauktika-garbhāstāś cerur yan-nakha-śaktayaḥ ||6||

trivikramo’stu bhūtyai vaḥ prāg-laghvī madhyamā tataḥ |

yasya paścād anantābhūt sat-saṅgatir ivākṛtiḥ ||7||

abhagnaṁ jāmadagnyo vaḥ prayacchatu jayodayam |

yat kuṭhāra-kaṭhorāgnau bhūpālaiḥ śalabhāyitam ||8||

naumi rāmaṁ ripoś cakre yaḥ kāñcana-nibhaiḥ śaraiḥ |

homānala-śikhā-rūḍham iva vaktra-vanaṁ punaḥ ||9||

śaurir jayati kaṁsasya jīvita-prathamātithiḥ |

yaś cakre cakra-dānena bāṇa-bāhu-pratigraham ||10||

yasya sabhrū-bhramākampā māra-rāmāḥ sa-sainakāḥ |

cakrur na rāgaṁ na dveṣaṁ sa śāntyai sugato’stu vaḥ ||11||

svacchanda-procchalan mleccha-timirodbheda-sacchaviḥ |

karki-viṣṇuḥ prakāśāya prabhātārka ivāstu ||12||

avatāra-kathā-yuktyā bhaktyā bhagavato hareḥ |

śrī-vyāsa-dāsaḥ kṣemendraḥ kurute sarasāṁ stutim ||13||

svajana-sthiti-khinnasya puṇyāraṇya-vihāriṇaḥ |

hari-bhakti-rasāsiktāḥ śrūyantāṁ mama sūktayaḥ ||14||

santoṣo yadi kīm dhanaiḥ sukha-śataih kiṁ yady anāyattatā

vairāgyaṁ yadi kiṁ vrataiḥ kim akhilais tyāgair viveko yadi |

sat-saṅgo yadi kiṁ diganta-gamana-prasthāna-tīrtha-śramaiḥ

śrī-kānte yadi bhaktir apratihatā tat kiṁ samādhikramaiḥ ||15||

lasati hasati harṣāt tīvra-duḥkhe pareṣāṁ

skhalati galati mohād ātmanaḥ kleśa-leśe |

nadati vadati nindyaṁ mānināṁ kiṁ na nīcaḥ

paruṣa-vacanam alpaṁ śrāvito hantum eti ||16||

puṇyāny ahīna-hariṇāni tapo-vanāni

sat-saṅgatāni śama-dharma-vivecanāni |

etāni tāni bhava-bandha-vimocanāni

carcocitāni caritāni ca cakrapāṇiḥ ||17||

mānyaḥ kila manur nāma jagaj-jyeṣṭhaḥ prajāpatiḥ |

cacāra pūrvam urvyāṁ yaḥ sarva-tīrtha-pathātithiḥ ||18||

sa badary-āśramaṁ prāpya nara-nārāyaṇāśrayam |

hari-sandarśana-dhiyā cacāra suciraṁ tapaḥ ||19||

taṁ kadācid atisvalpa-tanus tanutare’mbhasi |

uvāca tala-saṁlīnas trāsān matsya-śiśuḥ śanaiḥ ||20||

bhīto’haṁ sthūla-matsyebhyo rakṣa māṁ karuṇā-nidhe |

bhakṣayanti kṣudhā nityaṁ durbalaṁ balavattarāḥ ||21||

āśvāsanaṁ viṣam aśoka-vimohitasya

bhītasya bhīti-śamanaṁ kṛśa-pakṣa-pātaḥ |

dhṛtyai vipan-nipatitasya karāvalambaḥ

sampūrṇa-puṇya-nicayasya samuccayo’yam ||22||

muniḥ śrutvaitad āścarya-kāri matsya-śiśor vacaḥ |

dayārdras taṁ samādāya jala-kumbhāntare’kṣipat ||23||

avartamānaṁ kālena tatra vṛddhim upāgatam |

samīpavāpyāṁ cikṣepa gaṅgāyām atha sāgare ||24||

kālena sakalāmbhodhi-vyāpī vipula-vigrahaḥ |

kautukālokanāyātaṁ manuṁ matsyaḥ samabhyadhāt ||25||

adhunā viṣamaḥ kālaḥ kaluṣaḥ samupasthitaḥ |

viparīta-nimittāni pravṛttāni prajāpate ||26||

para-dāra-para-prāṇa-para-vittāpahāriṇaḥ |

vicaranti narāḥ kāma-krodha-lobha-parāyaṇāḥ ||27||

dhanaṁ nāsty asti vā stokaṁ tad-adharmyaṁ na tiṣṭhati |

muṣṇāti dakṣiṇaṁ pāṇiṁ vāmo vāmaṁ ca dakṣiṇaḥ ||28||

dāsyaṁ dvijaḥ śrayati śūdra-tapasvi-śiṣyaḥ

śūdrānvayaḥ kṛṣi-vaṇik-kriyayā kṛtārthaḥ |

vaiśyaḥ svajāty-aruci-vipra-vivāha-kārī

hotā guru vadati mantra-padāni śūdraḥ ||29||

śaucaṁ nāsti kutaḥ paropakṛtayaḥ satyasya vārtaiva kā

raudraḥ kṣudratayā paraṁ para-dhana-drohī daridro janaḥ |

leśenāpi sukhaṁ kha-puṣpa-sadṛśaṁ svairāpacārāḥ striyaḥ

sampūrṇaṁ yuga-saṁkṣepayasya purataḥ saṁlakṣyate lakṣaṇam ||30||

kalpānta-ghana-saṅghāta-nirghāta-salilāhatam |

jagad ekārṇavī-bhūtam acireṇa bhaviṣyati ||31||

sarva-bīja-bhūtāṁ tasmin kāle saptarṣibhiḥ saha |

mat-sṛṣṭāṁ nāvam āruhya sthātavyaṁ sthitaye ||32||

manaḥ-prakampanaṁ śrutvā matsyasya vacanaṁ manuḥ |

tat tatheti pratiśrutya jagāma nijam āśramam ||33||

athodyayau diśāṁ deha-parityāgāgni-maṇḍalī |

kāla-jihvā-samūhābhā dvādaśārkodaya-dyutiḥ ||34||

anekoccaṇḍa-mārtaṇḍa-pluṣṭe bhuvana-maṇḍale |

carācara-jagat-sarvaḥ sahasā bhasmasād abhūt ||35||

athādṛśyata kārtānta-mahiṣasyeva santatiḥ |

nirdagdha-jagad-aṅgāra-malinā megha-santatiḥ ||36||

tataḥ papāta nīrandhra-dhārā-sāra-bharaḥ kṣitau |

viśva-saṅkṣaya-śokāśru-pravāhaḥ kakubhām iva ||37||

saṁvartakānala-pluṣṭe sapta-pātāla-maṇḍale |

kalpānta-pavanāpāta-bhagne brahmāṇḍa-maṇḍape ||38||

puṣkarāvartakāmbho-bhṛt-sṛṣṭa-vṛṣṭi-samutplavaiḥ |

jagad ekārṇavī-bhūtaṁ kṣaṇena samapadyata ||39|| (yugmam)

vipule viplave tasmin matsyasya vacanaṁ smaran |

bhuja-vikṣipta-salilas taṁ draṣṭum agaman manuḥ ||40||

sa dadarśa mahā-matsyaṁ caṇḍāṁśu-śaśi-locanam |

kṛtaikyam iva saṁhāre dina-rātri-prakāśayoḥ ||41||

bibhrāṇaṁ meru-saṅkāśaṁ śṛṅgaṁ śirasi kāñcanam |

ambhobhir āvṛta-sthānaṁ niryāntam iva bāḍavam ||42||

pucchācchoṭocchalita-salilālola-kallola-jālaiḥ

śvāsābhyāsa-prasarad-amalottuṅga-raṅgat-taraṅgaiḥ |

khaṁ kurvāṇaṁ śritam iva ghanollāsa-kailāsa-lakṣair

dṛṣṭvā matsyaṁ harir iti manus tat-praṇāmānato’bhūt ||43||

tad ucca-śṛṅga-saṁlagnāṁ nāvaṁ dhṛtim ivāyatām |

āruroha girā tasya saha saptarṣibhir manuḥ ||44||

tasmin kāle nirālambe mārkaṇḍeyo nirāśrayaḥ |

devarṣiḥ salila-grastaṁ dṛṣṭvā jagad acintayat ||45||

aho bata mahān eṣa kālaḥ saṅkalitākhilaḥ |

jagad-grāsa-rasābhyāsād aniśaṁ na nivartate ||46||

kva sa sanagara-grāma-grāmaḥ samagra-girīśvaraḥ

prathita-bhuvanābhogaḥ sendu-grahārka-gatir gataḥ |

ahaha kuṭila-svapnotpannair ivāśrita-vibhramair

bhramayati bhave bhāvaiḥ kālaḥ kṛtair atha saṁhṛtaiḥ ||47||

mānyās te munayas tapovana-buvas tās tīrtha-sārthārthitāḥ

śauryotsāha-mahodayāḥ kva bata te bhū-bhūṣaṇaṁ bhūmipāḥ |

ante sajjana-manyu-nīca-vinaya-strī-citta-dhūrta-bhrama-

svapnākāram adharma-labdha-dhanavat kaṣṭaṁ na kiṁcit sthitam ||48||

iti sacintayan dorbhyāṁ vikṣipta-salilas taran |

tām āsādya munir nāvam ālalambe’mbaronmukhīm ||49||

ākṛṣyamāṇaḥ sa tayā matsya-śṛṅgāgra-kṛṣṭayā |

magnonmagnaḥ prapede’ntaṁ saṁsārasyeva nāmbhasaḥ ||50||

tvaṅgattuṅgataraṅga-bhaṅga-vihita-vyomāṅganāliṅgane

vātāghāta-vibhakta-yojana-śatāvarte ca nimne’nyataḥ |

akṣobha-sthiti-niścale sphaṭika-bhū-tulye prasanne kvacin

nāsālagna-jalaḥ śvasan muni-varas toye śramārto’bhavat ||51||

anarka-candra-nakṣatre dina-rātri-vivarjite |

apramāṇe gate kāle madhyaṁ prāpāmbhaso muniḥ ||52||

tatra saptarṣibhir juṣṭāṁ manunā ca prajāsajā |

nāvaṁ matsyaṁ ca nāpaśyan muhyam ānamanā muniḥ ||53||

atha vidruma-vaidūrya-hema-śākhā-sahasriṇa |

udgatasyāmbhaso madhyān nyagrodhasya mahā-taroḥ ||54||

aṅke paryaṅka-bandhena sthitaṁ kamala-locanam |

dadarśa śyāmalaṁ bālaṁ dīptābharaṇa-bhūṣitam ||55|| (yugmam)

tat-samīpam avāpto’tha sa munir jala-vihvalaḥ |

nipītaḥ śiśunā tena payaś culuka-līlayā ||56||

tasyodare sa-giri-gahvara-sāgarāṇi

dvīpāpagānagara-tīrtha-tapo-vanāni |

paśyann aśeṣa-bhuvanāny aniśaṁ maharṣir

naivāntam antara-caraḥ kvacid āsasāda ||57||

prayāte vipule kāle niṣkrāntas tan-mukhān muniḥ |

apaśyan nābhijāmbhoje tasya jātaṁ prajā-sṛjam ||58||

brahmaṇo mānasājjātaiḥ prajāpatibhir adbhutaḥ |

manu-mukhyaiḥ kṛtaḥ prāgvat sargaḥ punar adṛśyata ||59||

atha bahu-vidha-varṇākāra-ceṣṭānubhāvaṁ

sama-viṣam avibhāgaṁ karma-rekhā-vibhāgaiḥ |

nava-vidhi-vihitaṁ tad-viśva-nirmāṇa-citraṁ

bhuvana-bhavana-bhitti-vyakta-saṁsaktam āsīt ||60||

iti śrī-vyāsa-dāsāparākhya-śrī-kṣemendra-viracite

daśāvatāra-carite matsyāvatāraḥ prathamaḥ

||1||

--o)0(o--

(2)

# kūrmāvatāro dvitīyaḥ

dakṣas tataḥ sarga-vidhāna-dakṣaḥ

prajāpatiḥ kānti-vibhūṣitāśaḥ |

ekadhikāḥ sarva-guṇonnatebhyaḥ

śatārdha-saṅkhyāḥ pradadau sva-knyāḥ ||1||

jyeṣṭhām umākhyāṁ bhagavān pinākī

trayodaśānyāḥ kila kaśyapaś ca |

saptādhikāṁ viṁśatim atri-putraś

candraḥ prapede daśakaṁ ca dharmaḥ ||2||

asūta devān aditiḥ samastān

daityān ditiḥ kaśyapataḥ krameṇa |

kadrūś ca nāgān garuḍāruṇau ca

khagādināthau vinatābhidhānā ||3||

danus tathā dānava-saṅgham ugraṁ

śunāṁ janitrī saramā babhūva |

anyāsu cābhūd atha kaśyapasya

haṁsādi-bhedena vihaṅga-vargaḥ ||4||

tataḥ surāṇāṁ balavattarāṇāṁ

diteḥ sutānāṁ ca bhujorjitānām |

dugdhodadhau mandara-bhūdhareṇa

sudhāptaye mantha-manoratho’bhūt ||5||

athārthito’bhyetya hitāya viṣṇuḥ

surāsuraiḥ prīti-dhṛtaika-kāryaḥ |

mantha-kṣamaṁ mandaram ādareṇa

dalad-darī-kandaram ujjahāra ||6||

taṭe niviṣṭeṣu surāsureṣu

tārkṣya-dhvajaṁ kṣīra-nidhir nirīkṣya |

prakṣeptum abhyudyatam adri-rājaṁ

kṛtāñjalir vigrahavān uvāca ||7||

caturmukhaḥ sṛṣṭim imaṁ tanoṣi

viṣṇuḥ sthitiṁ pāsi jagannivāsa |

ante haraḥ saṁharasi trilokīm

ekas tridhā kāraṇa-bhedatas tvam ||8||

bhavad-bhujotkṣepa-rayeṇa muktaḥ

svātantrya-niryantra-gatiḥ pramāthī |

na sapta pātāla-talāvabhedī

kvāpy eṣa viśrāmyati śaila-rājaḥ ||9||

mantha-prayatno yadi sarvathaiva

tac cintyatām asya dhṛtir mahārdreḥ |

voḍhuṁ dṛḍhopakrama-kārya-bhāraṁ

dhṛtyā vihīnaḥ kila kaḥ samarthaḥ ||10||

yathārtham ākarṇya sudhārṇavoktaṁ

yuktaṁ viniścitya tatheti viṣṇuḥ |

manthodyame mandara-dhāraṇāya

dvitīya-rūpeṇa babhūva kūrmaḥ ||11||

ghana-pramoda-pratimena tena

vistāriṇāntaḥ paripūryamāṇaḥ |

taraṅga-dorbhir gaganāgra-gaṅgāṁ

kṣīrodadhiḥ kṣīva ivāliliṅga ||12||

kṣiprasya sāvegam athācyutena

sehe bharaṁ bhūmibhṛtaḥ sa kūrmaḥ |

naveśvarasyeva viśṛṅkhalasya

sva-kārya-siddhyai matimān vikāram ||13||

girā garīyān garuḍa-dhvajasya

vakra-kriyāṁ vāsukir ādadhānaḥ |

ākarṣa-yogyaṁ hṛdaya-graheṇa

cakre giriṁ mugdham ivātidhūrtaḥ ||14||

athādrināthe triguṇānubaddhaṁ

manthotthitā manthana-kārya-siddhyai |

bhujaṅga-rājaṁ jagṛhur mahecchāḥ

pucchena devā vadanena daityāḥ ||15||

atha mathana-vidhāne kṣobhane’bdheḥ pravṛtte

bhuvana-bhavana-bhaṅga-bhrānti-hetur babhūva |

kaṭhina-kamaṭha-pīṭha-praṣṭha-pṛṣṭha-pratiṣṭha

praviluṭhad-acalendrodghāta-nirghāta-ghoṣaḥ ||16||

tataḥ śriyaḥ sphāṭika-maṇḍapābhaṁ

dantāyata-stambha-catuṣṭayāṅkam |

manthottham airāvatam indu-śubhraṁ

dvipendram indrāya dadāv upendraḥ ||17||

sa sattvam uccaiḥ śravasaṁ ca saptiṁ

nirdoṣam utsāha-gauṇaupapannam |

prabhābhirāmaṁ sakala-kriyārhaṁ

sūra-pratāpodaya-suprakāśam ||18||

śrama-śvasad-vāsuki-sṛg-viniryad-

viṣānalolkā-vikarāla-vaktrān |

vilokyadaityān purataḥ payodher

athodyayau hāsa ivāmṛtāṁśuḥ ||19||

svayaṁ samādāya harir himāṁśuṁ

harasya cūḍābharaṇīcakāra |

guṇocita-sthāna-samarpaṇena

puṣṇanti mānaṁ mahatāṁ mahāntaḥ ||20||

athoditaṁ kaustubham abjanābhaḥ

svabhāva-hṛdyaṁ hṛdaye babandha |

sampūritāśaṁ viśada-prakāśaḥ

kṛtajña-dhīḥ sādhur ivopakāram ||21||

samunmiṣad-vidruma-hema-śākhā-

sahasra-niryan-nava-ratna-patraḥ |

jātaḥ sudhābdher atha pārijātaḥ

svayaṁ mahendropavanaṁ jagāma ||22||

athodyayāv utkālakūṭaḥ

samīra-sammohita-deva-daityaḥ |

dānodyatasya svarasena sindhor

atyartham arthārthanayeva kopaḥ ||23||

viṣṇor girā viśva-hita-pravṛttaḥ

śivas tad atyugrataraṁ nigārya |

gaurī-pariṣvaṅga-rasād ivābhūt

kapola-kālāguru-nīla-kaṇṭhaḥ ||24||

sudhābdhi-madhyān navanīta-mṛdvīm

abhyudgatāṁ kānti-taraṅgitāṅgīm |

tataḥ śriyaṁ śrī-ramaṇaḥ prapede

svayaṁvara-kṣipta-kaṭākṣa-mālām ||25||

athauṣadhīnāṁ ghana-saurabheṇa

śramāpahārī tridaśāsurāṇām |

harṣāya dhanvantarir āvirāsīt

pīyūṣa-pūrṇaḥ kalaśaś ca paścāt ||26||

surāpanīta-dviradāśva-ratna-

śaśāṅka-lakṣmy-akṣamiṇo’tijihmāḥ |

divaukasāṁ mūla-vadhe pravṛttā

daityāḥ sudhāṁ jahnur alakṣya-vegāḥ ||27||

pīyūṣa-pūrṇaṁ kalaśaṁ javena

hṛtvā prayāteṣv asureṣu viṣṇuḥ |

manyācalendraṁ svapade nidhāya

kṣaṇaṁ pradadhyau vibudhārtha-siddhim ||28||

sunirmalāṅgīṁ sura-vairi-vāsāṁ

vāmākṛtiṁ kāma-kṛpāṇa-vallīm |

tanīyasīṁ viśvatanustanuṁ svāṁ

lāvaṇya-līlā-laharīṁ cakāra ||29||

tarala-dalana-līlā-mitra-netra-tribhāgaiḥ

śravaṇa-kuvalayasya klaibyam āpādayantī |

amṛta-haraṇa-helā-dṛpta-daityeśvarāṇāṁ

hṛdaya-haraṇa-sajjā sā samīpaṁ jagāma ||30||

śṛṅgāriṇīṁ bhagavatas tanum acyutasya

dṛṣṭvādbhutāṁ tribhuvanābhimatāṁ babhūva |

bhavya-prabhāva-vibhavāya manobhavasya

tad-vibhrama-prabhava-bhāva-bhavo’bhimānaḥ ||31||

manasija-vijayodyad yad vaijayantī-vilāsāṁ

tuhina-kiraṇa-hāsāṁ tāṁ vilokyaiva daityāḥ |

jhaṭiti gata-vivekāḥ śekur āścarya-mohād

amṛtam anṛta-labdhaṁ naiva pātuṁ na hātum ||32||

santyajya labdhāmṛta-pāṇa-tṛṣṇāṁ

te prema-labdhāmṛta-pāna-lubdhāḥ |

gāḍhābhilāṣoṣṇa-viṣānubandhād

ūcur mithaḥ praskhalita-pratāpāḥ ||33||

pūrṇendur vadane gatau gajapatir lāvaṇya-sāre sudhā

śrīr gātre madhurādher’ruṇa-maṇiḥ sambhāvyate subhruvaḥ |

nītaṁ yat tridaśair aho sumatinā bhītena dugdhābdhinā

tat sarvaṁ paritoṣaṇāya vanitā-vyājena naḥ preṣitam ||34||

tīvra-śramāptam amṛtaṁ yadi buddhi-mohād

etat-karāmburuha-dattam idaṁ na pītam |

tat kiṁ vṛthā dalita-kandara-mandarādrim

andyair upadrava-śataiḥ parikhedito’bdhiḥ ||

ity uktvāmṛta-pūrṇa-ratna-kalaśaṁ tasyai dadur dānavāḥ

sāpy ādāya tam ambareṇa sahasā dhāmāmarāṇāṁ yayau |

anyāyena yad arjitaṁ katham iha svāsthyena tad bhujyate

yatnātto’pi palāyate vihagavan mūḍhasya hastān nidhiḥ ||36||

pratyāhṛtaṁ tat-kamalāghavena

pātuṁ pravṛtteṣv amṛtaṁ sureṣu |

viveśa rāhuḥ sura-rūpa-gūḍhas

tan-madhyamāsvāda-viśeṣa-lubdhaḥ ||37||

jihvāgra-lagnaṁ rasa-sāram ādyam

āsvādayan vismaya-lola-vaktraḥ |

rāhur muhuḥ kātaratām avāptaḥ

saṁsūcitaḥ soma-divākarābhyām ||38||

ardha-grotkāra-rāva-praviluṭhad-amṛte kaṇṭha-pīṭhe’tha rāhor

vaktrasya krūra-kopāt krama-rahitatayā cakri-cakreṇa kṛtte |

niryāntī vyakta-rakta-srati-bhara-śabalā śeṣa-pīyūṣa-dhārā

hārāgrālīna-pīnāruṇa-maṇi-kiraṇa-śreṇi-śaṅkāṁ cakāra ||39||

iti sa bhagavān viṣṇuḥ kūrmākṛtir dhṛta-bhūdharaḥ

surahitavidhau baddha-śraddhaḥ sudhāṁ vidadhe’mbudheḥ |

avicalatayā saṁsaktānāṁ paropakṛti-vrate

bhavati mahatāṁ sphītotsāhe manāg api na śramaḥ ||40||

iti śrī-vyāsa-dāsāparākhya-śrī-kṣemendra-viracite

daśāvatāra-carite kūrmāvatāro dvitīyaḥ

||2||

--o)0(o--

(3)

# varāhāvatāras tṛtīyaḥ

athāmṛte viṣṇu-hṛte diteḥ sutaḥ

kṛto hiraṇyākṣa iti prabhāva-bhūḥ |

tapaḥ śriyā sarva-jagaj-jyotir-jitām

avāpa bhūtiṁ paribhūta-vāsavaḥ ||1||

kadācid āsthāna-samābhuvaṁ śritaḥ

sa vipracitti-druma-bhauma-tārakān |

nisumbha-sumbhānyaka-jambha-śambarān

mahāsurān vṛtra-mukhān abhāṣata ||2||

api śrutaṁ dṛṣṭam adṛṣṭam īdṛśaṁ

suraiḥ kṛtaṁ vakratayā kukarma yat |

na marma-saṁlagna-viṣokṣiteṣuvat

karoty aho duḥsaha-dāha-lāghavam ||3||

na lajjate sajjana-varjanīyayā

bhujaṅga-vakra-kriyayāpi durjanaḥ |

dhiyaṁ kumāyāsamayābhicāriṇīṁ

vidagdhatām eva hi manyate khalaḥ ||4||

raṇāgra-bhittir likhiteva cakriṇā

dig-anta-paṭṭeṣv ayaśoyaṣībharaiḥ |

bhujābhimānābharaṇaḥ karoti kiṁ

sudhāpahāraṁ vanitākṛti-cchalāt ||5||

nipīya-pīyūṣam upāya-māyayā

jarākṣayādakṣayakāyatāṁ gatāḥ |

dhruvaṁ samutsārita-sampadaḥ surāḥ

sadaiva nindanty atidīrgha-jīvitam ||6||

adāna-bhogena dhanodayena kiṁ

mada-spṛśā dveṣa-juṣā śrutena kim |

sa-dambha-sambhāravatā vratena kiṁ

vipad-vimānena kujīvitena kim ||7||

yasminn ūrjita-tejasā nija-bhujotsāhārjitāḥ sampado

bhujante’lpataro’py analpa-sukṛtaih pūjyaḥ sa jīva-kṣaṇaḥ |

yācñā-kliṣṭa-nikṛṣṭa-ceṣṭam aniśaṁ kaṣṭe’py apuṣṭāśanaṁ

kākānām iva puṇya-piṇḍaka-bhujāṁ kasyeṣṭam āyuś ciram ||8||

vivāsitāḥ svarga-padān mayādhunā

sudhā-nibaddhāyata-jīvita-dviṣaḥ |

vratāni devāḥ kugati-kṣatāḥ kṣitau

caranti tīrtheṣu tapo-vaneṣu ||9||

ghanāvamānāśaniśātitaujasāṁ

viyogināṁ daiva-nipīta-sampadām |

pratikriyā-hīna-ripu-praṇāmināṁ

prajāyate’tīva tapovanādaraḥ ||10||

ripor gatasyāpi śarīra-śeṣatāṁ

na nāma-yuktaṁ kṣaṇam apy upekṣaṇam |

ataḥ surāṇāṁ vyasana-pravāsināṁ

sa-mūla-nirmūlana-karma kurmahe ||11||

iti sthirāntargata-gūḍha-manyunā

yathārtha-yuktaṁ sura-vairi-bhūbhṛtā |

niśamya daityāḥ pramadāttam ūcire

sudhāpahārogra-nikāra-dāritāḥ ||12||

vayaṁ tvad-ājñāpara-tantra-vṛttayaḥ

parābhavaṁ śatru-kṛtaṁ sahāmahe |

ripu-kṣamāpaṅkakalaṅkitaṁ yaśo

na nākikāntāśru-jalaiḥ punīmahe ||13||

sa kuñjarendraḥ sa hayaḥ sa kaustubhaḥ

prasahya sā śrīḥ sa śaśī sa pādapaḥ |

hṛtāḥ surair eva vilokitāḥ puraḥ

praṇaṣṭa-ceṣṭair likhitair ivāsuraiḥ ||14||

amarṣibhir marṣita eṣa duḥsahaḥ

sudhāśayā daitya-varair vyatikramaḥ |

na sāpi pītā bata niṣphalodayaḥ

kṛto’tilobhād abhimāna-vikrayaḥ ||15||

punaḥ punaḥ kiṁ vipulaṁ vicāryate

samīhitaṁ hanta hite vidhīyatām |

bhavaty abhāva-prabhave divaukasāṁ

na nāma nāmāpi yathā jagat-traye ||16||

iti pravṛddhoddhata-manyu-mūrcchitaiḥ

surāribhiḥ krūratarair udāhṛtam |

priyaṁ samākarṇya hiraṇya-locanaḥ

pramoda-digdhaḥ sacivānabhāṣata ||17||

atīva yuktaṁ matamāyatikṣamaṁ

bhavadbhir uktaṁ hita-yuktam uttamam |

vināśa-sajjaḥ prathame divaukasāṁ

kṣitiṁ sthitiṁ deha-dhṛtiṁ harāmy aham ||18||

mamājñayā samprati sainya-nāyakāḥ

praviśya pātāla-talaṁ balādhikāḥ |

kṣitiṁ samākṣipya nayantv adṛśyatām

asaṁśayaṁ saṁkṣaya eva vidviṣām ||19||

iti prabhor bhrū-bhrama-bhīma-śāsanaṁ

niśamya daityāḥ pṛthivī-pravāsanam |

samuccalantaś caraṇaiḥ pracakrire

kṣitiṁ kṣaya-trāsa-visaṁsthulām iva ||20||

atha diti-suta-senā majyamānānanānāṁ

sthiti-vidalana-lajjāṁ dig-gajānāṁ diśantī |

dharaṇi-haraṇa-sajjā majjayantī dig-antān

aviśadati-viśālottāla-pātāla-mūlam ||21||

kṣitau hṛtāyāṁ ditijaiḥ sadānavair

jagatsu jāte sthiti-lopa-viplave |

bhuvaṁ samuddhartum athācyutaḥ svayaṁ

varāha-vaktraḥ praviveśa bhūtalam ||22||

sa rāja-vartācala-tulya-vigrahaḥ

sa-śaṅkha-cakraḥ śaśi-sūryavān iva |

akāla-sandhyām iva piṅgalocanaḥ

prabhāṁ babhāra kṣaya-lakṣaṇāṁ dviṣām ||23||

sa sapta-pātāla-talānta-koṭare

nisūditām unmada-dānavair mahīm |

samujjahārāmbu-vihāra-līlayā

tanīyasīṁ śevala-vallarīm iva ||24||

potra-prānta-samuddhṛtā bhagavataḥ kroḍākṛteḥ śyāmalā

daṁṣṭrāgre śaśinīva lakṣma-laharī-śobhāṁ diśantī kṣaṇam |

vakrālokana-kampa-bhīti-taralā svedāmbutimyat-tanur

līlāpallava-musta-patra-latikā-līlām uvāha kṣitiḥ ||25||

athāyayau bhūmi-samuddhṛti-krudhā

sudhāpahāra-smṛti-vardhamānayā |

bhareṇa daityādhipatiś calac-camū-

rajaḥ paṭagrasta-samasta-vāsaraḥ ||26||

tatas tad-utsṛṣṭa-rāśmam udgara-

triśūla-pāśāṅkuśa-śaktito’maraiḥ |

babhūva devaḥ paripūritākṛtir

mahābhravarṣair iva niścalo’calaḥ ||27||

āśākāśa-prasṛta-vapuṣā vyāpta-saptābdhi-lokaḥ

stokārambha-kṣubhita-bhuvana-bhraṁśa-śaṅkānilīnaḥ |

svasthāṁ dhṛtvā sthira-nija-pade kṣmāṁ hiraṇyākṣam ugraṁ

kroḍīkṛtya prasabham avadhīt krīḍayā kroḍa-rājaḥ ||28||

iti sa bhagavān viṣṇur jiṣṇur jagat-kuśala-kriyā-

praṇihita-matiḥ kṛtvā viśvaṁ samṛd-dhṛta-kaṇṭakam |

nija-nija-pade dhṛtvā devāñjagat-tritaya-sthitiṁ

vibhur abhinavotsāhāṁ cakre punaḥ prathamām iva ||29||

iti śrī-vyāsa-dāsāparākhya-śrī-kṣemendra-viracite

daśāvatāra-carite varāhāvatāro tṛtīyaḥ

||3||

--o)0(o--

(4)

# nṛsiṁhāvatāraś caturthaḥ

hate mahā-varāheṇa hiraṇyākṣe kṣiti-druhi |

hiraṇyakaśipuḥ śrīmān bhavat tat-suto’dhikaḥ ||1||

no nanāma raṇe yasya kṣaṇād viśva-kṣayaṁ vinā |

dor-daṇḍa-pīḍana-krīḍā-vrīḍā-kuṇḍalitaṁ dhanuḥ ||2||

pratāpa-kesarī yasya niḥśeṣīkṛta-vidviṣaḥ |

alabdha-yuddhā suṣvāpa jagad-giri-guhā-gṛhe ||3||

sa jabha-vṛtra-namuci-pramukhair daitya-dānavaiḥ |

hema-siṁhāsanāsīnaḥ saha bheje sabhā-bhuvam ||4||

praṇamad daitya-sāmanta-pratibimba-bhara-kṣame |

vipule ratna-paryaṅke vinyasta-caraṇāmbujaḥ ||5||

pārśve haṭha-hṛtāmartya-taruṇī-cāmarānilaiḥ |

prāṇeśa-virahocchvāsair iva lolāṁśukāñjalaḥ ||6||

tasyāgre vigraha-grasta-samasta-sura-sampadaḥ |

tejasā mudritaḥ kaścin na vaktum abhavad vibhuḥ ||7||

tasmin niḥśabda-śañcāre daitya-vṛddhaḥ sabhā-tale |

prāha rāhuḥ śiraḥ śeṣaḥ sura-vairaṁ vahan makhe ||8||

daityādhinātha dhanyo’si yudhi yenāsi-dhārayā |

kṣamā-paṅka-kalaṅkāṅkaṁ kulasya kṣālitaṁ yaśaḥ ||9||

surāpakāra-śalyāni bhrū-bhedena tavādhunā |

kāmaṁ kaṅka-mukheneva hṛdayād uddhṛtāni naḥ ||10||

pūjyaṁ janma prathita-yaśasas tasya māhāmtmya-pūtaṁ

mānas tasyām aragiri-gurur vardhate niṣpramāṇaḥ |

baddhas tena sthira-guṇa-kathā hetur aucitya-setur

yasyonnatyā kulam avikalaṁ yāti sarvonnatatvam ||11||

alpāgasāṁ vṛthāsmābhiḥ kṛtā hiṁsā divaukasām |

viṣṇur mūlaṁ vikārāṇām avalepād upekṣitaḥ ||12||

tanvī mūrtiḥ kusuma-kalikā-komalā sā ca vāṇī

vaktraṁ saumyaṁ hṛdayam adayaṁ dūṣitaṁ ceṣṭitaṁ ca |

vaidagdhyaṁ tad bata madhuripor māyayā maugdhya-digdhaṁ

vāmā-mūrter amṛta-haraṇe hanta kiṁ vismṛtaṁ vaḥ ||13||

yaś camatkāra-virahān na smartā sneha-vairayoḥ |

tena tuṣṭena ruṣṭena mitrāri-viphalena kim ||14||

daityeśvare hiraṇyākṣe kṣapite tārkṣya-lakṣmaṇā |

śṛṅga-bhaṅgaḥ samuttuṅgo daitya-kṣiti-bhṛtāṁ kṛtaḥ ||15||

sādhārodadhi-manthotthāṁ lakṣmīṁ vakṣasi kurvatā |

tenābalānām asmākaṁ strītvam evopapāditam ||16||

lakṣmī-kaustubha-parijāta-haraṇaṁ strī-māyayā vañcanaṁ

mat-kaṇṭhe kaṭhine’mṛtasya luṭhato vighnāya cakra-kriyā |

daityendrair avalepa-vidruta-madair daivena vā mudritair

vaikuṇṭhasya śaṭhasya kuṇṭha-patibhiś cintyaṁ na tac cintitam ||17||

adhuna dānava-pate khaḍga-pāta-pavitritaḥ |

pitur viṣṇu-vadha-śraddhā-śrāddha-kālo vidhīyatām ||18||

ity ukte rāhuṇā spaṣṭaṁ kliṣṭa-mukha-tviṣaḥ |

babhūvur lakṣya-vailakṣyāḥ prekṣamāṇāḥ kṣaṇaṁ kṣitim ||19||

amāna-mauna-mūkeṣu dānaveṣv abhimāniṣu |

uvāca tārakaḥ kṛtvā rāhor abhimukhaṁ mukham ||20||

sābhimānam asambhāvyam aucitya-cyutam apriyam |

duḥkhāvamāna-dīnaṁ vā na vadanti guṇonnatāḥ ||21||

sarvaṅkaṣeṇa kālena daityendre kavalī-kṛte |

kiṁ mithā-kāraṇatvena nīyate viṣṇur unnatim ||22||

kalpānte kṣipyate yena sumeruḥ pāṁsulīlayā |

vilambaṁ kurute tasya kaḥ kālasya balīyasaḥ ||23||

yasya trailokya-bhartuḥ surapati-yaśasāṁ hartur āścarya-kartuḥ

koṭīnāṁ ṣaṇṇavatyā sugaṇita-vayaso varṣa-saṅkhyā babhūva |

niḥśaṅkāśvāsa-līlālasa-sarala-mater aṅka-suptasya maitryāś

citraṁ tasyāpi kālaḥ kavala-nakala-nātīta-vighnaḥ kṛtaghnaḥ ||24||

devam eva vadhe tasya kāraṇaṁ daitya-bhū-bhṛtaḥ |

harir hanti hiraṇyākṣam iti kiṁ kena saṅgatam ||25||

niryantraṇaṁ svatantrasya vicitra-caritaṁ vidheḥ |

kiṁ pātyate na kīṭena śata-śākhī vanaspatiḥ ||26||

balavān durbalaṁ hantīty eṣa nāsty eva niścayaḥ |

dīpaṁ hanti pataṅgo’pi pannagaṁ ca pipīlikaḥ ||27||

bhīrur jayati saṅgrāme yāti vīraḥ kṣayaṁ kṣaṇāt |

evaṁvidhā eva bhave bhavanti bhavitavyatā ||28||

daityendrasyāri-saṁhāre preraṇā kvopayujyate |

preryate danti-dalane kānane kena kesarī ||29||

rāho nindāpadeśena kṛtā śatroḥ stutis tvayā |

na vetsi hṛdayābhāvād anaucityokti-lāghavam ||30||

ity ukte tārakeṇāpta-jīvinām iva māninām |

sādhu sādhv iti daityānāṁ niścerur yugapad giraḥ ||31||

atha dharma-matiḥ prāha hiraṇyakaśipoḥ sutaḥ |

prahlādaḥ pitur āsanne yauvarājyāsane sthitaḥ ||32||

tāta tiṣṭhatsu vṛddheṣu ṣāḍguṇya-jñāna-māniṣu |

mad-vidhānām idaṁ vaktuṁ yuktam alpa-dhiyāṁ katham ||33||

prasthitānām amārgeṇa nipāta-bhaya-śaṅkayā |

dūrād vāraṇa-nādena yena kenacid ucyate ||34||

ayuktaṁ yad bhagavato viṣṇor nindābhinandyate |

aśaktaṁ vāṅmayaṁ pāpam abhyastaṁ svasti-nāśanam ||35||

yasya sad-guṇa-nindāyāṁ śraddhayā vāk pravartate |

sat-kṣetroptam aparyāptam ayaśas tasya jāyate ||36||

viṣṇor jagan-nivāsasya naiva dveṣyo’sti na priyaḥ |

doṣaṁ vairaṁ guṇe prītir nisargeṇa jagad-guroḥ ||37||

guṇa-hīnā vayaṁ nūnaṁ tridaśā guṇa-śālinā |

hariḥ kuto’nyathāsmāsu vimukhas teṣu saṁmukhaḥ ||38||

prayatnaḥ sva-guṇādhāne yena buddhimatā kṛtaḥ |

bhūtaye praṇatās tasya mitratāṁ yānti śatravaḥ ||39||

mitra-sṛṣṭir na bhinnāsti śatru-jātir na bhidyate |

guṇena jāyate mitraṁ doṣeṇotpadyate ripuḥ ||40||

hiṁsā-virahitā ceṣṭā vāṇī vinaya-komalā |

yasyāvairaṁ manas tasya śatru-śūnyā diśo daśa ||41||

na tu viśvākṛter viṣṇoḥ kartuṁ śakyā pratikriyā |

yasyodara-darī-koṇe līnā śete jagat-trayī ||42||

āśākāśāvakāśa-pravisṛta-vapuṣā vyāpta-niḥśeṣa-viśvaḥ

śvāsollāsāvahelātalataralatarotāla-kallola-bhāgbhiḥ |

śuṇḍoccaṇḍābhighāta-sphuṭitam api punaḥ sphāṭika-sphāra-vārbhiś

cakre matsyāvatāras tribhuvanam iva yaḥ kasya devaḥ sa jeyaḥ ||43||

yasyākarod vikaca-nābhi-bhavābja-koṣe

sāma-svareṇa vidadhad-bhramarābhiśaṅkām |

yajñopavītam urasā dhavalaṁ dadhānaḥ

saṁlagna-nāla-tanu-tantur ivābja-yoniḥ ||44||

dṛṣṭvaivāvartamānaṁ ghana-bhuvana-gaṇaṁ jāta-lokānukampaḥ

sampanne sarva-bandhe sthiti-dhṛti-dalanātaṅkam āśaṅkamānaḥ |

pṛṣṭhe brahmāṇḍam anyat pṛthutaram akarot kūrma-rūpaḥ kavāṭaṁ

yas tasyācintya-śakter vadati mitamatiḥ kaḥ stutiṁ kaś ca nindām ||45||

parokṣe’dhokṣajākṣepam adhikṣepa-vivakṣayā |

rāhor vyāharato deha-virahāt tasya śobhate ||46||

na vaire vācyatā rāhor yasyādyāpi na śāmyati |

kaṇṭhe kaṭhina-vaikuṇṭha-cakradhāroddhata-vyathā ||47||

ākrānti-bhara-vaktreṇa krūra-cakre’sya cakriṇaḥ |

kiṁ dṛṣṭaṁ naṣṭa-ceṣṭena viśvarūpaṁ na rāhuṇā ||48||

kucitaṁ daitya-vīreṇa tārakeṇa mahātmanā |

kathitaṁ yat sa kālena dayito mat-pitāmahaḥ ||49||

kālaś ca bhagavān viṣṇuḥ viśva-vyāpī sanātanaḥ |

anādy-anantasya yasyāntar yānti kalpānta-koṭayaḥ ||50||

pūjyatāṁ vinay¸ad viṣṇus tyajyatāṁ moha-durgrahaḥ |

rakṣyatāṁ yakṣiṇī lakṣmīḥ sva-hite dhīr nidhīyatām ||51||

mūrkha-mantraḥ khala-prītiḥ pathya-dveṣaḥ pramāditā |

prabhaviṣṇu-virodhaś ca vidhi-vaimukhya-lakṣaṇam ||52||

prahlāda-gaditaṁ śrutvā niḥśaśvāsāsureśvaraḥ |

aṅkuśākarṣa-karṣaṇa-kleśī vanya iva dvipaḥ ||53||

so’vadad bata daityānāṁ durnimittam upasthitam |

yadādiśati vṛddhānām upadeśamayaṁ śiśuḥ ||54||

kulasyānta-nimittena strīṇāṁ duścaritena vā |

pāpa-śāpena vā nūnaṁ jāyante kulapāṁsanāḥ ||55||

sva-kula-tyāga-niḥsnehāś capalā malināḥ khalāḥ |

kokilā iva kurvanti para-pakṣa-samāśrayam ||56||

kula-kramāgateyaṁ śrīḥ prahlādāya na rocate |

yasya vandi-pade śatroḥ stotrāṅke ramate matiḥ ||57||

tejo-jīva-daridrāṇāṁ dainya-mlāna-yaśas-tviṣām |

jāyate śatruṣu trāsāt klībānām iva saṁnatiḥ ||58||

vaṁśa-kṣaya-kṣamaḥ kṛṣṇa-vartmā bhavati dāruṇaḥ |

dāhāya janakasyādau ṭaṅkāra-mukharaḥ khalaḥ ||59||

sektāraṁ janakaṁ tyaktvā pareṣāṁ veśma-saṁśrayāḥ |

vaktra-vṛkṣāḥ kujanmānaḥ phalanti ca namanti ca ||60||

kuṭhārikeṇa yenaiva cchinna-mūlaḥ kṛtas taruḥ |

tasyaiva nirmāṇatayā mūḍhaḥ patati pādayoḥ ||61||

kasya prahlāda matsyādi-mahākāra-vikāriṇaḥ |

viṣṇoḥ stutyā karoṣi tvam etāḥ śiśu-vibhīṣikāḥ ||62||

bhavaty eva bhave sthūlāḥ sūkṣmāś cānye kim adbhutam |

brahmāṇḍa-paramāṇubhyāṁ darśitā sthūla-sūkṣmatā ||63||

abdhau dhūma-samūha-tuccha-tanavas toyaṁ pibanty ambudā

pītvā lambana-śūnyam ambara-talaṁ vyāpyātatāḥ śerate |

tad-garbhāmbhasi visphuranti dahanodgārodgatā vidyutaḥ

saṁsāre kim abhitti-citra-rucire nālokyate kautukam ||64||

vṛtre śatruhare maghau jaya-nidhau sumbhāsure bhāsure

māyā-dhāmni maye raṇārṇava-yaśaḥ santārake tārake |

jṛmbhe stambhita-lokanātha-pṛtane ruddhāmbare śambare

vātāpiny api tāpane pratapati svasti-cyutaḥ kvācyutaḥ ||65||

upadeśas tvayā prāptaḥ kasya mūrkha-guror mukhāt |

jala-śāyī jala-patir daivataṁ yasya so’cyutaḥ ||66||

vicāryamāṇas tasyāsti guṇa-leśo na kaścana |

etāvad eva jāne’haṁ dambha-siddho’yam acyutaḥ ||67||

dhyānaṁ netra-nimīlanaṁ vihasanaṁ bhrū-kuñcanaṁ ghūrṇanaṁ

śūtkāra-śvasanaṁ vimūḍha-gaṇanaṁ śiṣya-spṛhollāsanam |

mūrkha-trāsanam unnatāsanam atiprahvasya pādārpaṇaṁ

dhūrtānāṁ stuti-bhūti-sūti-sadanaṁ dambha-prabhāvād idam ||68||

viśva-vyāpī sa ced devaḥ sarvasyātmā hṛdi sthitaḥ |

na tad-virahitaṁ kiṁcid acareṣu careṣu ca ||69||

yo’yaṁ marakata-stambhaḥ sabhāyāṁ me puraḥ-sthitaḥ |

asyāntaḥ-sthaṁ na paśyāmi duṣputra tava daivatam ||70||

ity ukte ditijendreṇa sahasā mahasāṁ nidhiḥ |

dīrṇān marakata-stambhān niryayau narakesarī ||71||

suvarṇa-śukti-dvandvābhaṁ vibhrāṇaḥ śravaṇa-dvayam |

antaḥ-sphurat-prakopāgnir yaj-jvālāyugopamam ||72||

sitaḥ kesara-bhāro’sya babhau skandha-dvayāśrayaḥ |

meru-śṛṅga-yugāsaṅgi-śubhrābhra-valaya-prabhaḥ ||73||

jṛmbhamāṇasya tasyāsye lalāsa rasanā muhuḥ |

kalp¸antānala-lekheva hemācala-guhā-gṛhe ||74||

nakhās tasya babhur bhīti-bhagnenāṅka-kalojjvalāḥ |

daityāsṛk-pānasannaddha-mṛtyu-sphaṭika-śuktayaḥ ||75||

tasya raudratayonnidra-romāñcotkaṭa-kaṇṭakāḥ |

asūcayan bahir ghora-kraurya-karkaśatām iva ||76||

daitya-kalpānta-kālena dvādaśārkodaya-tviṣā |

tat tejasā vyadīryanta tejāṁsi ca tamāṁsi ca ||77||

karāla-kesari-mukhaṁ dṛṣṭvā ditija-kuñjarāḥ |

te bhagna-vadanotsāhā yayur mada-daridratām ||78||

tad-darśanādbhutākrāntaḥ kim apy ātaṅka-śaṅkitaḥ |

āsanād uccalann ūce hiraṇyakaśipuḥ śvasan ||79||

nāyaṁ siṁho na cāyaṁ puruṣa-vapur aho ko’py apūrva-prakāraḥ

kṣipropekṣākṣamāsmin na hi na hi tarasā gṛhyatāṁ gṛhyatāṁ bhoḥ |

āstāṁ sajjo’ham asya svayam iha damanāyety udāryāsurendras

taṁ cakre śastra-vṛṣṭyā nicitam upacitād añci-romāñca-pūrṇam ||80||

vyāptaḥ śastrāstra-varṣeṇa helonmīlita-locanaḥ |

harir daityendram ādāya visphurantam apīḍayat ||81||

uttānam aṅke vinyasya piṅga-bhrū-bhaṅgayā dṛśā |

akāla-sandhyām asṛjan nṛharis taṁ vilokayan ||82||

daityendra-hāra-ratnāṅke sva-vaktraṁ pratibimbitam |

karāla-krūram ālokya so’bhūd adbhuta-vismayaḥ ||83||

ayaṁ māṁ yoddhum āyāta itīva hasita-cchalāt |

daitya-vakṣasi cikṣepa harir nakha-paramparām ||84||

tasyogra-siṁha-nakha-śukti-śikhāvakhāta-

vakṣaḥ-sthala-vraṇa-guhā-pratiśabda-dhīraḥ |

bhos tiṣṭha tiṣṭha capala kva gamiṣyasīti

kaṇṭhe svanaḥ saha yayā vasubhiḥ samāptim ||85||

vidīrṇe daityendre khara-nakhara-dānair narahareś

cakāśe raktākta-truṭita-tata-hārāgra-galitaḥ |

śukī-tuṇḍāghāta-vyatikara-dalad-dāḍima-rucir

vrajadbhir jīvāṁśaiś citta iva luṭhan mauktika-bharaḥ ||86||

vṛtraś citrārpitābha-stimitatama-namat- tārakas tārako’pi

dhvastaḥ stambhena jambhaḥ praṇihita-nayanaḥ śambaro’py ambarāgre |

vātāpiḥ sānutāpaḥ kṣata-dhṛtir abhavan nirmamaḥ kālanemiḥ

daityendre raudra-vṛttyā narahari-dalite vipracittir vicittaḥ ||87||

hatvā hiraṇyakaśipuṁ harir hariṇa-līlayā |

harṣeṇa darśanāyātān dadarśa tridaśān puraḥ ||88||

bhī-magnai rāvaṇāgrāt surapatir acalad vidrutāśvaś ca bhānus

trastaṁ tatyāja vāhaṁ mahiṣam api yamaś candramā nirmṛgo’bhūt |

pārśve vaktraṁ vivignaṁ gaṇapatir akarod ity amartyottamānām

agre tasyogra-mūrteḥ sthagita-gatir abhūt sambhramaḥ sapraharṣaḥ ||89||

iti sa bhagavān kṛtvā viṣṇur jagaj-janitodayaṁ

kuśalam acalaṁ prahlādāya pradāya sahāyuṣā |

nija-nija-pade devān dhṛtvā sthira-sthiti-pālane

damitam agamat saumyāṁ mūrtiṁ vidhāya sudhāmbudhim ||90||

iti śrī-vyāsa-dāsāparākhya-śrī-kṣemedra-viracite

daśāvatāra-carite narasiṁhāvatāraś caturthaḥ

||4||

--o)0(o--

(5)

# vāmanāvatāraḥ pañcamaḥ

bhaktyābhiṣiktaḥ prahlādaḥ svayaṁ devena viṣṇunā |

vidadhe dharma-maryādāṁ ditijānāṁ vibhūtaye ||1||

vikāsa-hetur guṇināṁ mitrābhyudaya-kāriṇaḥ |

prabhātasyeva tasya śrīr nideṣābhimatābhavat ||2||

kālena daitya-mātaṅgāḥ saṁjāta-nija-durmadāḥ |

tac-chāsanāṅkuśākarṣa-kleśa-leśaṁ na sehire ||3||

rājye’bhiṣicya prahlādaḥ pātraṁ putraṁ virocanam |

bheje santoṣa-sāmrājye niḥsaṅkhya-sukha-sampadam ||4||

kālenāsura-rājye’tha daitya-doṣāsahiṣṇunā |

tyakte virocanenāpi tat-suto’bhūd vibhur baliḥ ||5||

vikrama-prabhavā saṁyat-sampannābhinavodayā |

sahasra-guṇatām eti dharmeṇāpyāyitā yadi ||6||

mārgaṇāpūraṇāsakti-vistīrṇa-guṇa-santatiḥ |

sva-cāpa-tulyas trailokyam ajayal līlayā baliḥ ||7||

sa-sattva-tāti-gāmbhīryaṁ tejaḥ sphūrjitam ūrjitam |

tat tasya bhūṣaṇam abhūd dūṣaṇaṁ yan mahodadheḥ ||8||

na bāṇa-dāna-pūrṇena śatruṇā yācakena ca |

pradhane mārgaṇe tasya punaḥ pāṇiḥ prasāritaḥ ||9||

kṣīṇa-doṣasya tasyādyair bhāvibhir vā dinair iva |

na grīṣmānta-dinābhasya mahattve’nukṛtaṁ paraiḥ ||10||

śāsanollāsitas tasya bhrū-lisāsābhra-vibhramaḥ |

cakāra surahaṁsānāṁ sahasaiva vivāsanam ||11||

vipapanna-vibhavotpanna-dainyāḥ śūnya-vanāśrayāḥ |

guṇāpta-jana-rāgeṇa tena vismāritāḥ surāḥ ||12||

atapat tapano bhūtvā somo bhūtvāsṛjat sudhām |

uvāha havyaṁ bhūtvāgnir vāyur bhūtvā vavau svayam ||13||

sa dadhāra dharāṁ dhīraḥ śeṣātmā sa-carācaram |

vidhir bhūtvāsṛjad viśvaṁ kurvan sarvāmara-kriyāḥ ||14||

maulau kamala-janyas tāṁ hema-mālām uvāha saḥ |

sandhyām iva jagad-vandyāṁ pratāpārkodayāgrajām ||15||

tasyātapatrair yātrāsu gandharva-gaṇa-gītibhiḥ |

nanṛtuḥ ṣaṭ-sahasrāṇi sura-vāra-mṛgī-dṛśām ||16||

taṁ sabhāmbhojinī-rājahaṁsaṁ siṁhāsana-sthitam |

sevāptāḥ sapta-lokeśam asurendrāḥ siṣevire ||17||

tārakas triśirāḥ vṛtraḥ śambaras turagānanaḥ |

vipracittir drumaḥ sundaḥ subandhur bandhur andhakaḥ ||18||

vātāpir namucir jambhaḥ sumbhaḥ śambhur jalodbhavaḥ |

māyāvī mahiṣaḥ krauñcaḥ kaiṭabho madhur ilvalaḥ ||19||

rāhur gajāsurādyaś ca tat-sabhā-sabhyatāṁ yayuḥ ||20||

sa babhau jāhnavī-dhūta-vyajanenopavījitaḥ |

sevāpteneva lolāṁśu-kalāpena hima-tviṣā ||21||

bimbitānanta-sāmanta-loka-mauktika-śobhinā |

sa hāreṇa hareś cakre viśvarūpa-pratikriyān ||22||

maṇi-kaṅkaṇa-keyūra-kiraṇaiḥ so’diśad diśām |

daridrya-drāvaṇonnidrāṁ sṛṣṭiṁ ratnamayīm iva ||23||

maulau tasya sitoṣṇīṣa-pallavaś capalāñcalaḥ |

śuśubhe bhuvanākrānti-harṣa-hāsa iva śriyaḥ ||24||

vajradantaḥ pratīhāras tasyāgre vidadhe diśaḥ |

hema-vetrāṁśubhiḥ piṅgaḥ bhrū-bhaṅgair iva niścalāḥ ||25||

sabhāṁ niḥspanda-niḥśabdāṁ sa kṛtvāṅguli-saṁjñayā |

prasāda-praṇayotsāhī daitya-rājaṁ vyajijñapat ||26||

patati-vinaya-pūte yasya yasya tvadīyaḥ

śirasi nakha-mayūkhotkesaraḥ pāda-padmaḥ |

upaviśati saharṣā tatra tatrātapatra-

vyajana-tilaka-hāsā hāra-jhaṅkāriṇī śrīḥ ||27||

ete bahiḥ pratīkṣante deva sevārthinas tava |

śakra-bhraṁśa-nirālambāḥ siddha-gandharva-kinnarāḥ ||28||

dṛśaṁ dehi prasādārdrāṁ praṇamaty eṣa mātaliḥ |

praveśa-pratiṣedho’sya nāradena nivāritaḥ ||29||

eṣa vijñāpayaty agre hayagrīvo hayādhipaḥ |

uccaiḥśravāḥ śrī-sahajaḥ kasyāṁ dhuri nidhīyatām ||30||

ājñām arthayate deva gajādhyakṣo gajāsuraḥ |

kvāstām airāvaṇo gandhaṁ sahate nānya-dantinām ||31||

bhārgavasya girālabdha-tat-tulyābhyarcanāsanaḥ |

mānyatām avadhānena prastutāśīr bṛhaspatiḥ ||32||

vijñapty-avasarākāṅkṣī rāhur bahumatas tava |

kamalā-keli-sadanaṁ vadanābjaṁ nirīkṣate ||33||

prabhor abhimukhaḥ kṛtvā kṣaṇaṁ vijñāpanam iti |

parivṛtānano’grasthān pratīhāro’bravīt punaḥ ||34||

rambhe stambhaya vibhrama-bhramakarīṁ nirhlādinīṁ mekhalāṁ

gītaṁ saṁvṛṇu citrasena caturaṁ svairaṁ punar gāsyasi |

āśīr na pratiṣidhyate kuruta tāṁ saṅkṣipya saptarṣayo

rāhur daitya-mahattamaḥ prakurute vijñaptim agre prabhoḥ ||35||

draṣṭā svarga-pure dhṛtaḥ kṣiti-tale datto’dhikārī kṣamaḥ

pātāle vihitaś ca tat-samucitās tatraiva vijñaptayaḥ |

devaḥ samprati nivṛtti-praṇayinīṁ niścintatāṁ sevate

paryāptāṁ sukha-supta-sapta-bhavana-vyāpāra-pāraṅgamaḥ ||36||

ity ukte vajradantena tad-bhrū-nirdiṣṭa-vetribhiḥ |

kṛte sambhrāme niḥśabde bhrūlekhāṅguli-saṁjñayā ||37||

baliḥ stoka-naman-maulir abhinandya bṛhaspatim |

tan-mānālokanotsāhād uccair uccāritāśiṣam ||38||

kṛtvā dṛk-saṁvibhāgena praṇatānāṁ kṛtārthatām |

vibhajyābhimatājñābhiḥ praṇayaṁ śāsanārthinām ||39||

sa prasādādara-snigdha-smita-digdhādhara-dyutiḥ |

cakre śravaṇa-sannaddhaṁ rāhor abhimukhaṁ mukham ||40||

kṣaṇaṁ kuṇḍalayos tasya caṇḍa-raśmi-śaśi-tviṣoḥ |

rāhu-sandarśana-trāsād ivābhūt kampa-viplavaḥ ||41||

ucyatām iti tenoktaḥ prāha rāhur adehatām |

daṁṣṭrāṁśu-paṭala-sparśa-paṭenācchādayann iva ||42||

jīrṇatvād ativṛddhānāṁ kleśāya cira-jīvitam |

sarva-bhāva-viyogena sadā yeṣām anirvṛtiḥ ||43||

ramyaṁ kiṁ tv ekam evāsti vistīrṇasyāyuṣaḥ phalam |

dṛśyate yat kvacit kiṁcit sotkarṣa-caritādbhutam ||44||

sargārambha-dine jātair nāsmābhir dṛṣṭam īdṛśam |

tad aiśvaryaṁ tvad-aiśvarya-prabhāvasyopamākṣayam ||45||

iyaṁ śrīr apariśrāntā prabhāvo’yaṁ bhujodbhavaḥ |

iyaṁ śaktir yaśaḥ siktā kasyānyasya yathā tava ||46||

sargārambhān nisargeṇa naiva dṛṣṭo na ca śrutaḥ |

adarpa-sampat-praṇayī nirlobha-vibhavo janaḥ ||47||

natir mūrdhni śrutaṁ śrotre hṛdaye sattvam ujjvalam |

mauli-kuṇḍala-hārās te punar uktaṁ vibhūṣaṇam ||48||

yaśaḥ saptasu lokeṣu śrīr āśrita-gṛheṣu ca |

proṣitārāti-citteṣu pratāpāgnis tvayārpitaḥ ||49||

śrutam āśrita-vātsalyaṁ kasya vā sadṛśaṁ tava |

prabhoḥ prāpayato bhṛtyān bhruvaiva bhuvaneśatām ||50||

tvat-pādābja-praṇāme nakha-kiraṇa-milan-mauli-paṭṭena baddhe

jambhenottambhitā bhūḥ sarabha-vanavatī śātakaumbhādri-bhartuḥ |

pātālaṁ tāla-ketoḥ sakalam upanataṁ tārakeṇāhṛtā bhūḥ

kauveraḥ koṣa eva praviśati namucer veśma yuṣmad-vilabdhaḥ ||51||

prasāda-bhūmayaḥ sarve daityās te bhuja-śālinaḥ |

mahotsāhāt svayaṁ rāhur abāhuḥ kvopayujyate ||52||

ahaṁ hi hitamātraika-cintā-labdha-prajāgaraḥ |

tvat-pitāmaha-mukhyānāṁ bhoga-bhāgī nirargalaḥ ||53||

atyanta-sthaviraḥ kāyāpāya-saṅkucitodyamaḥ |

citta-grahaṁ na jāne’haṁ tāruṇya-taralasya te ||54||

tuhinātapa-tulyo’yaṁ vīṇā-paṭaha-saṁnibhaḥ |

sa saṅgaḥ śliṣṭatām eti vṛddhasya taruṇasya ca ||55||

keśottālanam aṅga-bhaṅga-valanaṁ bhrū-vibhramollāsanaṁ

yat tat katthanam aprasaṅga-hasanaṁ danta-prabhā-darśanam |

utsiktaiḥ prakaṭīkṛtaṁ viṭa-naṭaiḥ kauṭilya-nātyāyitaṁ

yūnāṁ vṛddha-mati-dviṣām abhimataṁ prāyaḥ prabhūṇām idam ||56||

bhavān abhimukhāyātair bhṛtyai abhimukhīkṛtaḥ |

utsaṅga-vardhitam api tvāṁ na jānāmi sevitum ||57||

koṣa-praveśa-kuśalāḥ sakalāṁ kamala-śriyam |

madhupā madhurālāpa-nipuṇā eva bhuñjate ||58||

aṅke vṛddhim upāgataṁ śiśutayā sarvāṅgam āliṅgitaṁ

matsyaḥ śrī-parirambha-nirbharataraṁ vyākośa-koṣonmukhaiḥ |

āśāptaiḥ paripīyamānam aniśaṁ niḥspandam indindirair

dūrād eṣa nimeṣa-śūnya-nayanaḥ padmaṁ samudvīkṣate ||59||

daivena pakṣa-pāto’yaṁ kṛtaḥ kāya-vyayāya me |

tvat-kṛtaḥ pakṣa-pātas tu na mayāptaḥ śarīradaḥ ||60||

aindraṁ vāruṇam āgneyaṁ yāmyaṁ saumyaṁ ca pāvanam |

prājāpātyaṁ ca kurvāṇaḥ karma sarvaṁ tvam āsthitaḥ ||61||

āstāṁ śarīra-viraha-kleśa-praśamanaṁ mama |

tvad-vibhūti-prabhāve’smin prakṛtaṁ hāritaṁ mayā ||62||

pīyūṣa-pāna-paiśunya-manyu-śalyānubandhinaḥ |

vidhinā mama nirdiṣṭo candrārkau jātu bhojanam ||63||

bhavad-bhrū-bhaṅga-siṁhena trāsito hariṇāśrayaḥ |

na vedmi vidyate kvendur vidrutāś ca kva bhāskaraḥ ||64||

cira-sevā-pariśrāntaḥ kṣīṇa-vṛttir nirudyamaḥ |

viśeṣa-lābha-tyaktāśaḥ svenaivārthena tuṣyati ||65||

tasmān mamānurodhena kriyatām arka-candrayoḥ |

tvad-ādeśa-vimuktaiva nirvighnā gagane gatiḥ ||66||

ity ukte rāhuṇā nāsā-nyastāṅguli-talaḥ kṣaṇam |

aluloke baliḥ kṣoṇīṁ vailakṣya-kṣāma-locanaḥ ||67||

so’vadan mukham udyamya śanair mukulita-smitam |

diśan dikṣu prasādārdrāṁ dṛṣṭiṁ candra-mayīm iva ||68||

mad-ājñā-pratiṣiddho’pi svādhikāro’rka-candrayoḥ |

adhunā nirvibandhena vajra-danta vimucyatām ||69||

iti śāsanam amlāna-prasāda-prabhavaṁ vibhoḥ |

pratīhāraḥ samādāya vetri-maṇḍalam ādiśat ||70||

atrāntare samāsanna-snānāvasara-sūcakaḥ |

udabhūd bhuvana-vyāpti-mukharaḥ śāṅkha-niḥsvanaḥ ||71||

rāhor āśrita-vatsalaḥ phalavatīṁ kṛtvārthanāṁ mānadaḥ

sarvāśā-paripūrakaḥ praṇayinām unnidra-kalpa-drumaḥ |

vetri-vrāta-nivedyamāna-vinamat-sāmanta-cūḍāmaṇi-

vyākīrṇāṁśu-vicitritād udacalat-siṁhāsanāgrād baliḥ ||72||

atha kīrti-sudhā-dhauta-sukṛtaḥ snapanaṁ vidhim |

vidhāya prayayau śrīmān dāna-sthāna-bhuvaṁ baliḥ ||73||

tatra trivedī-vidvadbhyaḥ kāñcana-pracayān bahūn |

meru-bhramopaviṣṭābhrān adabhrān pratyapādayat ||74||

muhur viprārpyamāṇānāṁ hayānāṁ hema-mālinām |

skhalat-khalīna-phenaughair yaśaḥ sikteva bhūr abhūt ||75||

danti-dāna-kṣaṇe tatra ghaṭā-saṁghaṭṭa-ghaṭṭitāḥ |

saṁśliṣṭa-ghaṇṭāṭaṅkārair yayur mukharatāṁ diśaḥ ||76||

ratna-bhārānatāś cerur yasyāṁ yasyāṁ diśi dvijāḥ |

santaḥ santoṣitāś cakrus tasyai tasyai namo namaḥ ||77||

tasyāgre rohiṇādreḥ śirasi dhṛta-mahā-ratna-sampūrṇa-pātraḥ

kailāsaḥ śakra-śailaḥ saha bahalataraiḥ kalpa-vṛkṣaiḥ sadehaiḥ |

bhūmiś cintāmaṇiḥ śrīr vividha-nidhi-gaṇaḥ kāma-dhenuḥ sudhābdhiḥ

bhū-kṣepājñā-vilāse pracaraṇa-caturā dāna-kāle babhūvuḥ ||78||

sampūrṇeṣv arthi-sārtheṣu yācakābhāva-duḥkhinaḥ |

viśrānta-pāṇeś cintāntar muhūrtam abhavad baleḥ ||79||

dānodyame’rthi-virahād vipulāṁ vibhūtiṁ

sa kṣipram ūṣara-mahīm iva manyamānaḥ |

dṛṣṭiṁ muhur diśi pradideśa dīrghām

astoka-loka-karuṇāmṛta-vṛṣṭim iṣṭām ||80||

sarvārthānarthi-sārthebhyaḥ parikalpyāvikalpayoḥ |

nija-jīvita-dānena baliś cakre manoratham ||81||

atha tyakta-jalāsaṅgaḥ prasanna-gagana-dyutiḥ |

pratibaddhaḥ śarat-kālaḥ śrī-kāntaḥ samupāyayau ||82||

mayūrā maunino’raṇye yayur dainya-nilīnatām |

śarat-kālena balinā surā iva hṛta-śriyaḥ ||83||

vavur devaka-dambeṣu yāteṣu viśarārutām |

dyu-loka-śoka-niḥśvāsā iva sapta-cchadānilāḥ ||84||

tīvra-śūra-pratāpena naṣṭamānā samāyayau |

viluptāvaraṇotsāhā hīnatāṁ suravāhinī ||85||

sadā nava-prabhollāsaṁ babhau bhrājiṣṇu-tārakam |

śaran-niśāsu vipulaṁ daityaiśvaryam ivāmbaram ||86||

loka-pāla-viyoginyaḥ kakubhaḥ kāśa-pāṇḍurāḥ |

phullaiḥ kamala-kahlāraiḥ kṛta-śayyā ivābabhuḥ ||87||

śuśubhe śaila-śīrṣeṣu naktaṁ dīptauṣadhi-vrajaḥ |

naśyatām iva meghānāṁ vidyul-lekhā-cayaś cyutaḥ ||88||

bhagne prabhau sahasrākṣe payodās tyakta-kārmukāḥ |

yayus tīvra-vrateneva tanutāṁ bhasma-pāṇḍurāḥ ||89||

bali-rājyopame tīvra-pratāpe śarad-udbhave |

nākrāntiḥ śakra-cāpasya bhraṣṭasyādṛśyata kvacit ||90||

yayuḥ śuka-mṛgāpāte kalam akṣetra-paṅktayaḥ |

vidhavā iva tāruṇye kṛcchra-saṁrakṣaṇīyatām ||91||

kāśendu-haṁsa-kumudair mahī-vyoma-sarid-diśaḥ |

dānoditair iva baler yaśobhiḥ śubhratāṁ yayuḥ ||92||

athāsmin samaye jagmuḥ surāḥ śaraṇam acyutam |

nivāritārcā balinā balinā balinā jitāḥ ||93||

ghanāvamāna-santaptā māna-lopāpta-lāghavāḥ |

prakāśāśā-praṇayinaḥ śāradā iva vāsarāḥ ||94||

te kṣīrodadhim āsādya dadṛśuḥ śeṣa-śāyinam |

sa-prasādaṁ sa-kamalaṁ śarad-ārambha-saṁnibham ||95||

samucchvasat-phaṇāgrasya phulla-phenāmbudher iva |

śeṣasyopari paryaṅka-bandhena sukham āsthitam ||96||

prabhābhirāmaṁ śrī-kāntaṁ pītāmbara-manoharam |

prabhātam iva lokānāṁ kalyāṇodaya-kāraṇam ||97||

taṁ praṇamya sahasrākṣa-pramukhās tridivaukasaḥ |

dhṛti-sañjīvanaṁ prāpus tat-prasādāvalokanam ||98||

pravāsa-vyasanodvignān bhagavān bhūta-bhāvanaḥ |

tān vibhāvyābhavat kṣipraṁ vailakṣya-vinatānanaḥ ||99||

śanaiś cintā-viṣāveśa-praśamā-saṅginīṁ giram |

ujjagārāmṛtodgāra-gurvī garuḍa-lāñchanaḥ ||100||

cira-pravāsa-niḥśrīka-śoka-śalya-śalākayā |

cintayā vyathitā yūyaṁ satataṁ prathamānayā ||101||

daitya-daurātmya-saṁjātā sahyā sarvātmanā vipat |

te kathaṁ bhājanaṁ bhūter ye sahante na durdaśām ||102||

sukha-lava-daśā-harṣa-klaibye khalaḥ khalu khelate

skhalati bhajate kleśa-leśe viṣāda-viṣūcikām |

bhavati na satāṁ darpoddāmā na dainya-mayī matir

durabhibhavatā gambhīrāṇāṁ sukheṣv asukheṣu ca ||103||

tyaktvā śrī-durjanān daityān sādhūn yuṣmān upaiṣyati |

sthirā satāṁ na vipadaḥ khalānām iva sampadaḥ ||104||

vitte tyāgaḥ kṣamā śaktau duḥkhe dainya-vihīnatā |

nirdambhatā sadācāre svabhāvo’yaṁ mahātmanām ||105||

svāmye peśalatā guṇe vinatatā harṣe nirutsekatā

mantre saṁvṛtatā śrute sumatitā vittodaye tyāgitā |

sādhau sādaratā khale vimukhatā pāpe paraṁ bhīrutā

duḥkhe kleśa-sahiṣṇutā ca mahatāṁ kalyāṇam ākāṅkṣati ||106||

ukte hite bhagavatā padmanābhena bhūtaye |

surās tam ūcire bālā iva vātsalya-lālitāḥ ||107||

deva tvayy api sannaddhe hita-cintāsu naḥ param |

iyatī karma-vaicitryād durvārā duḥkha-santatiḥ ||108||

jīvāmaḥ kliṣṭa-saṁśliṣṭā niśceṣṭā naṣṭa-vṛttayaḥ |

vanānta-vivarālīnāḥ śiśire madhupā iva ||109||

balinā vayam ākrāntāḥ prāktaneneva karmaṇā |

tvat-prabhāvodbhavāṁ bhoktuṁ vibhūtiṁ na labhāmahe ||110||

bali-prabhāvād astokais trilokī loka-kaṇṭakaiḥ |

iyaṁ tvad-bhuja-guptāpi luṇṭhyate daitya-dasyubhiḥ ||111||

sā nandanodyānavatī hṛtā tenāmarāvatī |

vane vinodayaty asmān manoratha-pathāgatāḥ ||112||

vane svarga-purīm eva cintayantyaḥ surāṅganāḥ |

kāṅkṣanty utkaṇṭhayā nidrāṁ svapna-sandarśanāśayāḥ ||113||

agre samagra-sainyānāṁ bali-saṁśraya-nirbhayaḥ |

aho bāhu-vihīno’pi rāhur āhavam īhate ||114||

daivenevārpitākrāntir balināścarya-kāriṇā |

sahasrākṣasya nirbandhād andhakaḥ śrī-nibandhakaḥ ||115||

jṛmbhate tārakaḥ kāmaṁ tridaśa-śrī-pratārakaḥ |

duḥśīlaḥ sa baleḥ śaktyā līlā-tarala-tārakaḥ ||116||

gajāsura kathāyāte spardhābandhe madāndha-dhīḥ |

baler agre gaṇapater eka-dantasya lajjate ||117||

śocan siṁhanakhotkhātaṁ hiraṇyakaśipuṁ ruruḥ |

asannidhānuśayo hariṇā yoddhum icchati ||118||

sahasra-doṣṇā bāṇena bālena bali-sūnunā |

guha-vāha-mayūro’pi nītaḥ krīḍā-śikhaṇḍitām ||119||

vahni-vāha-śukas tena nyastaḥ kāñcana-pañjare |

guhopavana-vāpīṣu rājahaṁsāś ca vāruṇāḥ ||120||

so’pi pratāpa-śikhinā yugapat saṁyugonmukhaḥ |

acirāt tripura-ploṣaṁ raudro bāṇaḥ kariṣyati ||121||

śambaro’mbara-citrābhaṁ darśayaty adbhutaṁ raṇe |

yad asya śatru-hṛdaye śaktir vrajati śūlatām ||122||

yānti niṣphalatām eva teṣūpāyāḥ prakalpitāḥ |

upakārāḥ kṛtaghneṣu sajjaneṣv iva manyavaḥ ||123||

samatāṁ sāma-vimukhaḥ sāma-svana-vidhāyinaḥ |

sa tavāpy aśva-śīrṣasya hayagrīvaḥ samīhate ||124||

sura-sarvasva-hāribhyas tebhyaḥ kiṁ vā pradīyate |

meru-ratnākaravatī koṣo yeṣāṁ jagat-trayī ||125||

bali-śāsana-vaśyānāṁ bhedo nāsti sura-dviṣām |

āliṅgati hayagrīvaṁ nirvairo mahiṣāsuraḥ ||126||

bhavad-bhrūbhaṅga evaikas teṣāṁ daṇḍaḥ kṣaya-kṣamaḥ |

so’py asmad-bhāgya-leśena manye vismāritas tava ||127||

baliḥ karoti bhagavan loka-pāla-kriyāḥ svayam |

loke draṣṭāsi niḥśeṣe śeṣe śeṣe nu kevalam ||128||

ity ukte tridaśair ūce vicārya ciram acyutaḥ |

surāṇāṁ vibhava-bhraṁśaṁ baleś ca guṇa-gauravam ||129||

baliḥ puṇya-pravṛttatvān nocchedyaḥ sattva-sāgaraḥ |

ciraṁ kleśārditā yūyam iti dolāyate manaḥ ||130||

vicāryamāṇas tu baler nātma-doṣaḥ pradṛśyate |

daitya-durjana-saṅgena sa gataś cintanīyatām ||131||

śamayati yaśaḥ kleśaṁ sūte diśaty aśivāṁ daśāṁ

janayati janodvegāyāsaṁ nayaty upahāsyatām |

bhramayati matiṁ mānaṁ hanti kṣiṇoti ca jīvitaṁ

gilati sakalaṁ kalyāṇānāṁ kulaṁ khala-saṅgamaḥ ||132||

sarvātmanā guṇa-nidhir na vadhyaḥ sukṛtī baliḥ |

kiṁ tv asya vibhava-bhraṁśaṁ karomi bhavatāṁ hitam ||133||

hita-kriyāsu yuṣmākaṁ na kāryaṁ gaṇayāmy aham |

gamyatāṁ tyajyatāṁ cintā yatiṣye kuśalāya vaḥ ||134||

ity ukte viśva-guruṇā taṁ praṇamya yayuḥ surāḥ |

acintayac ca tat-kāryaṁ bhagavān garuḍa-dhvajaḥ ||135||

atrāntare bhṛgu-sutaḥ ṣāḍguṇya-jñāna-locanaḥ |

śukraḥ provāca vātsalyān nirjanāvasare balim ||136||

aucityābharaṇaṁ cittaṁ satyābharaṇam ānanam |

guṇābharaṇam aiśvaryaṁ bhuvanābharaṇasya te ||137||

loke tvat-sadṛśī lakṣmīr na śrutā na vilokitā |

śakyānukartuṁ leśena yā na pūrvair na cāparaiḥ ||138||

guṇa-kṣaye palāyante dhīvarāṇām iva kṣaṇāt |

etāś capala-cāriṇyaś camarya iva sampadaḥ ||139||

kṣīyate śrīḥ pramādena śarat-kālena nimnagā |

grīṣmāgamena rajanī kṛṣṇa-pakṣeṇa candrikā ||140||

nīter aśravaṇaṁ hite vihasanaṁ dhūrta-vrajāvarjanaṁ

doṣe vyākaraṇaṁ guṇe’py agaṇanaṁ chidra-cchalālokanam |

lokānāṁ vinipāta-lakṣaṇam idaṁ śrī-bhoga-nirvāsanaṁ

sādhūnāṁ dalanaṁ khaleṣu lalanaṁ mitrādi-sandūṣaṇam ||141||[[1]](#footnote-2)

doṣā api na bādhante vicāra-vimalīkṛtaḥ |

guṇā apy aguṇāyante gāḍha-graha-gaṇīkṛtāḥ ||142||

na śarīra-vikārāya svalpa-mātrāhṛtaṁ viṣam |

dehaṁ candana-lepo’pi niviḍaḥ pīḍayaty alam ||143||

guṇa-ratnāvalī-madhye sāra-bhūtaṁ guṇa-dvayam |

tavaitad-doṣatāṁ yātamatinirbandha-sevayā ||144||

ślāghyam āśrita-vātsalyaṁ dānaṁ ca śrī-vibhūṣaṇam |

vibhavāyāsatāṁ nītaṁ bhavatātyanta-vardhitam ||145||

kuryād āśrita-vātsalyāt pakṣapātaṁ na durjane |

kṛṣṇa-pakṣāśrayeṇaiva pakṣe pakṣe kṣayo vidhuḥ ||146||

citraṁ cāritra-citraṁ te dig-bhitti-likhitaṁ mahat |

daitya-durjana-vātsalya-dhūmena malīnī-kṛtam ||147||

bhūtair durvyasanaṁ dhṛter asahanaṁ mānonnater yācanaṁ

prīter vismaraṇaṁ tanor nikaṣaṇaṁ nīter asan-mantraṇam |

kīrter lobha-dhanaṁ sthiteḥ pravasanaṁ vṛtter asañcintanaṁ

śakter durjana-pakṣapāta-karaṇaṁ niḥśeṣa-nirmūlanam ||148||

atipradāna-nirbandhaḥ sarvasva-kṣapaṇa-kṣamaḥ |

chinatty anyārtha-vaiphalyād dharma-vṛkṣaṁ kriyā-phalam ||149||

sarvopajīvyaṁ sarvasvaṁ sakṛd yena vyayīkṛtam |

punaḥ sarvārthi-dānasya tena mūla-kṣayaḥ kṛtaḥ ||150||

vittāyattaḥ sadā dharmaḥ kāmo vitta-nibandhanaḥ |

vittāyattāni cittāni vittaṁ jīvita-vardhanam ||151||

dhanaṁ rūpam avaiklavyaṁ dhanaṁ kulam asaṅkulam |

dhanaṁ yauvanam amlānaṁ dhanam āyur nirāmayam ||152||

rūpaṁ veṣair balaṁ bhṛtyair uttamair mānam arthibhiḥ |

mahākula-vivāhaiś ca kulaṁ krīṇāti vittavān ||153||

bhiṣag-bhaiṣajyābhyāṁ tarati dhanavān roga-vipadaṁ

dhanenāndhaś cakṣur yuta iva caraty arpita-karaḥ |

dhanaiḥ satkārārcāṁ jagati gata-jīvo’pi labhate

dhanena prāpnoti praguṇa-gurum ārādhya sugatim ||154||

śrāddhotsava-lasad-bandhur jīvatīva śavaḥ śriyā |

bhojyopacāra-virahād bandhūnāṁ nirdhano mṛtaḥ ||155||

kleśa-labhyaṁ dhanaṁ yena kṣapitaṁ nātimātrayā |

kula-māna-guṇācāra-nidhanaṁ tena rakṣitam ||156||

guṇā dhanena labhyante na guṇair labhyate dhanam |

dhanī guṇavatāṁ sevye guṇī na dhanināṁ kvacit ||157||

sevyante’rthārthibhir bhūyā jaya-jīveti vādibhiḥ |

syāc cen na dhana-sambandhaḥ kaḥ sevyaḥ kaś ca sevakaḥ ||158||

sadṛśe puruṣatve’pi tulya-pāda-karodare |

ekaḥ prabhuḥ paro dāsaḥ iti vitta-vijṛmbhitam ||159||

sarve dhana-madāndhasya prātaḥ prātar dhanāśayā |

sevāṁ vidhātuṁ dhāvanti vividhārādhanodyamaiḥ ||160||

siddhau vetālavad yasya bhogyas tasyaiva bhūpatiḥ |

śeṣāḥ śītātapaśrāntāḥ dinānte yānti niṣphalāḥ ||161||

diśati katham apy antas tārāṁ dṛśaṁ mada-mantharāṁ

vadati viralaṁ devo’smīti pramūḍh-mado nṛpaḥ |

praṇamati ca taṁ bhītyā bhṛtyas tad-uttara-kātaras

tad idam akhilaṁ dānādānaṁ dhanopanibandhanam ||162||

kṣīṇe dhane guṇe glāne mlāne māne gate jane |

kalatram api vaimukhyam acirād yāti niścitam ||163||

dhana-vaiklavya-vairāgyād apakvāḥ pravrajanti ye |

dhanopāya-vrataṁ teṣāṁ dhane dhyānaṁ dhane japaḥ ||164||

puṁsāṁ nivṛtta-vittānāṁ pravṛtte vitta-yācane |

uttāna-pāṇi-dīnānāṁ manye maraṇam uttamam ||165||

jīvaty artha-kṣaye nīco yāṁ cāpacaya-vañcanaiḥ |

kulābhimāna-mūkānāṁ sādhūnāṁ nāsti jīvitam ||166||

aprastāva-stutibhir aniśaṁ karṇa-śūlaṁ karoti

svaṁ dāridryaṁ vadati vasanaṁ darśayatv eva jīrṇam |

chāyā-bhūtaś calati na punaḥ pārśvayor nāpi paścān

niḥsvaḥ khedaṁ diśati dhanināṁ vyādhivad duścikitsyaḥ ||167||

tasmāt sarva-prayatnena rakṣyaṁ mānārthibhir dhanam |

mahā-vyaya-pariṣkārair viśeṣeṇa nareśvaraiḥ ||168||

aśvamedhas tvayārabdhaḥ kratuḥ sarvasva-dakṣiṇaḥ |

evam eva tvam uddāma-varṣī yajñe viśeṣataḥ ||169||

dṛśyante durnimittāni pravṛttāni samantataḥ |

daityānāṁ yaiḥ kuvṛttānāṁ nivṛttiḥ sūcyate śriyā ||170||

ity uktaṁ kavinā śrutvā babhāṣe taṁ śanair baliḥ |

sattvodadhiḥ sṛjan danta-kāntyā candra-kalām iva ||171||

yuktaṁ kalyāṇa-saṁyukta-muktam unmukta-saṁśayam |

bhagavan bhavatā sarvam akharva-pratibhodbhavam ||172||

na jātu me bhuja-cchāyā-viśrānti-sukha-śāyiṣu |

apatyeṣv iva daityeṣu pakṣapāto nivartate ||173||

cirāśrita-parityāge matir yasya pravartate |

bhūmir bhāraṁ vahantī taṁ manye majjati lajjitā ||174||

svajana-droha-raudrasya citāgner iva bhīṣaṇā |

bhūtiḥ sarvajanodvega-kāriṇī kvopayujyate ||175||

āśāptāśrita-pakṣapāta-vikalā yā śaktir ujjṛmbhate

dīrghā vetasa-vallarīva viphalā kasyopakārāya sā |

vandyaś candana-pādapaḥ pṛthu-bhuja-cchāyāśrayā yasya te

santāpaṁ pravihāya śītalatayā sarpāḥ sukhaṁ śerate ||176||

pradāna-phala-śūnyābhiḥ kim etābhir vibhūtibhiḥ |

dṛśyate yāsu bhagnāśā-vimukhaṁ mukham arthinām ||177||

āyāti dhātur ādeśāt tad-ādiṣṭaṁ palāyate |

na tyāgena na bhogena kṣīyate rakṣyate dhanam ||178||

nirbandhād api lubdhena niruddhaṁ baddha-muṣṭinā |

niryāty alakṣitaṁ kṣipraṁ matsya-pucchopamaṁ dhanam ||179||

kurvanti sudhiyo yatnād etad arthaṁ dhanārjanam |

ārtopakāra-santoṣaḥ kadācil labhyate dhanāt ||180||

kṣaṇena vṛddhiṁ vrajatāṁ kṣaṇāt kṣayam upeyuṣām |

dhanānāṁ ca dhanānāṁ ca kena vijñāyate gatiḥ ||181||

guptaṁ vinaṣṭaṁ prakaṭaṁ vinaṣṭaṁ

kīrṇaṁ vinaṣṭaṁ militaṁ vinaṣṭam |

svayaṁ vinaṣṭaṁ parato vinaṣṭaṁ

dīnārta-dattaṁ draviṇaṁ na naṣṭaṁ ||182||

mṛt-pāṣāṇa-guṇaiḥ suvarṇa-maṇibhiḥ śukty-asthibhir mauktikair

loke mūḍhatame dhanaṁ dhanam iti vyaktyā prasiddhiṁ gataiḥ |

yaḥ koṣaḥ kriyate na tasya ruciraṁ paśyāmi kiñcit phalaṁ

niḥśeṣāśrita-bhṛtya-bāndhava-suhṛd-dīnārthi-dānaṁ vinā ||183||

tyaktā martya-bhuvaṁ sthitasya vijane meroḥ suvarṇa-śriyaṁ

viśrāntāṁ sva-śarīra eva vahataḥ kiṁ niṣphalenāyuṣā |

ekasyonnatir eva satva-vasater vindhyasya bandhyā na sā

dattvā yā kila tām ananya-mahimā śete sukhaṁ bhū-samaḥ ||184||

ity uktaṁ balinā śrutvā cintayan bhavitavyatām |

kiñcid ālakṣyaḥ śukraś cakre nataṁ śiraḥ ||185||

athāśvamedhā-sambhāraḥ prāvartata mahān baleḥ |

punaḥ pradāna-dakṣasya dakṣasyevāparikṣayaḥ ||186||

tataḥ prajāpati-gaṇe prāpte saptarṣibhiḥ saha |

abhūt surarṣibhir juṣṭaṁ brahma-loka-nibhaḥ sadaḥ ||187||

tasmin kratau mahā-dāna-paripūrṇe’rthi-maṇḍale |

babhūva yācakābhāvād baleś cintaiva kevalam ||188||

atrāntare daitya-jayāsahiṣṇur

viṣṇus trailokī-kuśala-pravṛttaḥ |

devas tanuṁ svāṁ bali-vañcanāya

viśvākṛtir vāmanatāṁ nināya ||189||

dhṛtaiva citte laghutāṁ karoti

yā dhairyamānāharaṇaika-bhūmiḥ |

sā durdaśevātiśayena yācñā

na kasya mānākṣatim ātanoti ||190||

śyāmaḥ śiśuḥ kuñcita-kṛṣṇa-keśas

tridaṇḍikālaṅkṛta-pāṇi-padmaḥ |

sakaṅkaṇaḥ kuṇḍalavān kirīṭī

sa brahma-rājya-pratimaś cakāśe ||191||

sa mañju-sāma-svara-sāreṇodyad-

dantāṁśu-sūtra-traya-saṁniveśam |

yajñopavītaṁ dhavalaṁ dadhānaḥ

śanair baler yajña-mahīm avāpa ||192||

sa vetribhis tatra sudurlabhārthi-

sandarśanātyādara-vismayena |

asaṁniruddhaḥ prasabhaṁ praviśya

vṛtaṁ munīdrair balim āluloka ||193||

baliś ca taṁ padma-dalāyatākṣaṁ

vilokya lakṣmī-nilayaṁ prahṛṣṭaḥ |

adāpayat tasya survaṇa-pīṭhaṁ

samunnataṁ mānam ivādareṇa ||194||

sāma-svareṇāśiṣam abhyudīrya

kṣaṇaṁ sa viśramya jagāda dhīraḥ |

sandarśayan danta-rucāntara-stha-

jagat-trayaś cāndram iva prakāśam ||195||

indrasya candrasya caturmukhasya

rudrasya dakṣasya manoś ca yajñāḥ |

purā babhūvur na babhūva kaścid

āścarya-kṛttvat sadṛśas tu yajñaḥ ||196||

aho mahātmā sukṛtī jagatsy

jātas tvam evādbhuta-sattva-sindhuḥ |

yaś cāru-ratnāśva-gajendra-candra-

lakṣmī-pradāneṣv api niṣprakampaḥ ||197||

dhavas trilokyās tilakaḥ kulasya

sarvasva-dāneṣv atimukta-hastaḥ |

dattvāpy aśokaḥ saralaḥ prakṛtyā

tvaṁ śrī-phalo’py arthiṣu kalpa-vṛkṣaḥ ||198||

ity uktam atyartha-sudhā-svabhāvaṁ

tenāntara-sthāmṛta-sindhuneva |

śrutvā baliḥ prīti-vikāsitākṣas

tamasy adhād āgata-pakṣapātaḥ ||199||

alpaṁ vayaḥ svalpa-śarīrateyam

analpa-kalpaḥ pratibhāvi-kalpaḥ |

karṇānukūlaṁ ca vacas tavaitat

kasyādbhutārthaṁ na manaḥ karoti ||200||

harṣaṁ varṣati darśanaṁ nayanayoḥ sūtaṁ śrutau vāk-sudhāṁ

cittaṁ candana-peśalaś ca sahasā snehaḥ paraṁ limpati |

badhnanty anya-manaskatām api guṇā bhāgyair bhavat-sagamaḥ

sañjātaḥ sukṛtāya me sumahate kīrti-prarohāya ca ||201||

nirargalaṁ samprati kathyatāṁ tad

yad īpsitaṁ prīti-padopayuktam |

sarvasvam etan mama jīvitaṁ vā

na nāma kiñcid bhavate’sty adeyam ||202||

iti prayantāt prathamādareṇa

so’bhyarthitaḥ sarva-parigrahāya |

daityādhipenaprathmānamāna-

mahodayā ca praṇayāt tam ūce ||203||

tvad-darśanāt prīti-sudhā-nidhānāt

paraṁ kim asmād upayujyate me |

na nāma bandhyaṁ kriyate vacas te

pada-trayī dehi vasundharāyāḥ ||204||

śrutvaivam āścarya-karaṁ vacas tad

baliḥ sarva-lakṣyam ivābabhāṣe |

aho bhavān saṅkucitārtha-vādī

viḍambanāyaiva mama pravṛttaḥ ||205||

ahaṁ pradātā tvam udāra-śīlaḥ

pratigrahītātra pada-trayī kim |

pradīyate yady avamāna-līlā

vinirmitā narma-mayī smitāya ||206||

gṛhāṇa sarvaṁ mama vidyate yat

tvad-darśanānanda-samudbhavasya |

manaḥ prasādasya hi satyam asya

na tulya-mūlyā sakalā trilokī ||207||

ity arthitaḥ pūrṇa-parigrahāya

punaḥ prayatnād balināpi devaḥ |

yadāgrahīn nābhyadhikaṁ tadāsmai

pada-trayīm eva balir dideśa ||208||

pratigrahāgrāvasare’tha viṣṇor

uttāna-hastāmburuhe’mbudhārām |

suvarṇa-bhṛṅga-gāra-mukhāt patantīm

astambhayad daitya-hitāya śukraḥ ||209||

taṁ śukra-vakra-kramam ākalayya

cakrī trilokyākramaṇābhikāmaḥ |

stoka-smitāṅka-kuśa-tūlikāgra-

bhedena cakre kavim eka-netram ||210||

viśvākṛtir dāna-jalaṁ gṛhītvā

loka-trayākrānti-vivardhamānaḥ |

babhau jagan-maṇḍapa-māna-daṇḍa-

śobhābhirāmodita-daṇḍa-pādaḥ ||211||

trailokyākrānti-līlā-pravisṛta-vapuṣaḥ śrīpater daṇḍa-pādaḥ

prauḍhautkṣepogra-vegollasad-atula-balodbhrānta-kalpānta-vātaḥ |

niḥśeṣāśā-prabandha-pracalata-bhuvanākhaṇḍanākāṇḍa-kalpa-

bhraśyad-brahmāṇḍa-rakṣā-nihita-marakata-stambha-śobhāṁ babhāra ||212||

pravardhamānasya vilambi-hāra-

paryanta-saktas taraṇir miuhūrtam |

viṣṇor babhau nābhibhavābja-cumbī

kurvan muhur lohita-ratna-śaṅkām ||213||

prāpte’tra viṣṇoś caraṇāravinde

virañci-lokaṁ tridaśābhinandye |

pādārghya-dānāvasare’bja-janmā

kamaṇḍaluṁ nirjalam āluloke ||214||

dharme drute tat-kṣaṇam ambu-bhāvaṁ

yāte’tha pādye kamalāsanena |

bhaktyā pradattaṁ bali-kīrti-śubhrā

taraṅga-bhaṅgair udiyāya gaṅgā ||215||

kiṁ viṣṇoḥ pada-padma-sphuṭa-nakha-kiraṇa-śreṇir acchocchalantī

viśva-vyāpti-prajātorjita-vijaya-lasad-vaijayantī sitā kim |

kiṁ svarga-śrī-praharṣocita-hasita-ruciḥ pronmiṣat-saṁśayānām

ity uccaiḥ khecarāṇāṁ ciram amara-sarit-sambhrame’bhūt pravādaḥ ||216||

eka-kramāvṛta-samasta-jagat-trayasya

śeṣa-krama-dvitaya-dāna-viśuddhi-dhīraḥ |

nirvyāja-dharma-dhavalaḥ sthira-sattva-satyas

tatyāja daitya-tilakaḥ sakalāṁ trilokīm ||217||

tasyātha śakty-asamaya-pratipanna-sarva-

tyāgasya dīrgha-guṇa-pāśa-niyantritasya |

dhīrasya saptamatalānta-sutāla-nāmni

pātāla-dhāmni bhagavān sthitim ādideśa ||218||

jāto jagaty ucita-kṛd balir eka eva

tasyaiva sapta-bhuvanābharaṇaṁ yaśāṁsi |

yenātidāna-vitata-draviṇāvaśeṣa-

śuddhi-kṛtā svatanu-bandha-samarpaṇena ||219||

aśraddhayā kuhaka-dambha-bhareṇa yad yat

pitrya-kratu-vrata-japādi karoti lokaḥ |

tat tad baler niyama-saṅkalitātma-vṛtter

vṛttyai vicārya parikalpitam acyutena ||220||

sāścaryaṁ yudhi śauryam apratihataṁ tat-khaṇḍitākhaṇḍalaṁ

yācñottānakaraḥ kṛtaḥ sa bhagavān dānena lakṣmī-patiḥ |

aiśvaryaṁ svakarāpta-sapta-bhuvanaṁ labdhābdhi-pāraṁ yaśaḥ

sarvaṁ durjana-saṅgamena sahasā spaṣṭaṁ vinaṣṭaṁ baleḥ ||221||

sa-śara-śavara-trāsatvaṅgan-mṛgī-taralāḥ śriyaḥ

sukham api kapi-preṅkhad-vallī-dalāñcala-cañcalam |

pratidinam iyaṁ bhuṅkte jantor abhāva-vidhāyinī

prasabha-patitā bhāvaṁ bhāvaṁ bhave bhavitavyatā ||222||

iti sa bhagavān viṣṇuḥ kartaṁ surāśrayiṇīṁ śriyaṁ

bali-bhuja-taru-cchāyā-hīnān vidhāya mahāsurān |

api khala-janāsaṅgād bhūmer gatasya talaṁ baleḥ

praṇaya-racitāṁ puṇye kīrtiṁ nināya samunnatim ||223||

iti śrī-vyāsa-dāsāparākhya-kṣemendra-viracite daśāvatāra-carite

vāmanāvatāraḥ ṣaṣṭhaḥ

||5||

(6)

# paraśurāmāvatāraḥ ṣaṣṭhaḥ

baddhe balau niścala-dharma-setau

bhagneṣu daityeṣu nirāśrayeṣu |

babhūva nirvighnaṁ mahotsava-śrīr

viśalya-kalyāṇavatī trilokī ||1||

śakreṇa vṛtre nihate sajambhe

sumbhe nisumbhe prasabhaṁ bhavānyā |

jīrṇe’py agastyena samasta-loka-

śoke’thavā tāpini selvale ca ||2||

cāmuṇḍayā caṇḍa-parākrame ca

graste ca pātāla-tatānatena |

rurau raṇa-pracyuta-rakta-bindu-

vṛndodarodyad-ruru-koṭi-lakṣmī ||3||

guhena bhinne yudhi tārake ca

gajāsure dhūrjaṭināndhake ca |

daityeṣu cānyeṣu hateṣu devair

niḥśaṅkam āsīt sura-rāja-rājyam ||4||

yāte’tha kāle śanakair viśāle

daityeśvarāḥ kṣmām avatīrya sarve |

krameṇa te durmada-dasyu-rūpāḥ

sa-pāpa-śāpāḥ kṣitipā babhūvuḥ ||5||

śaśāsa tasmin samaye mahīyān

mahīpatir haiheya-vaṁśa-janmā |

prājyotir-jita-śrīr jagad-arjunākhyaḥ

sahasra-bāhuḥ kṛtavīrya-sūnuḥ ||6||

spardhānubandhoddhata-darpa-yuddha-

saṁnaddha-dhīraṁ daśa-kandharaṁ yaḥ |

gadāgrahelāhati-naṣṭa-ceṣṭaṁ

śayyāṅka-paryaṅka-tale babandha ||7||

atrāntare śaurya-nidhir bhṛgūṇāṁ

kule viśāle jamadagni-putraḥ |

haris tamaḥ kuñjara-puñja-bhedī

pratāpa-dīpto’vatatāra rāmā ||8||

tasyopadeṣṭā bhagavān babhūva

śārṅge dhanur-veda-vidhau pinākī |

ādāna-sandhāna-dṛḍhātidūra-

lakṣyeṣu dattādbhuta-lakṣa-śikṣaḥ ||9||

śastrāstra-vidyā-vidita-prakarṣa-

saṅgharṣa-yuddhe jita-tārakāriḥ |

putrādhikāṁ vallabhatāṁ guṇena

jagāma rāmas tripurāntakasya ||10||

mada-grahodagra-gajāsurāsthi-

visaṁsthulākhaṇḍana-khaṇḍa-dhāram |

dadau triśūlī paraśuṁ svam asmai

krūraṁ kumārāvajayena tuṣṭaḥ ||11||

tataḥ kadācin mṛgayā-rasena

sa kārtavīryaḥ pravisāri-sainyaḥ |

vanaṁ vigāhya kṣayeṣuś cakre

mṛga-dvīpi mṛgeśvarāṇām ||12||

mantra-dviṣāṁ duḥsaha-moha-hetur

dayādaridraṁ hṛdayaṁ sadaiva |

karṣaty alaṁ śoṇita-māṁsa-lubdhā

dharādharāṇāṁ mṛgayā-piśācī ||13||

turaṅga-senā-mṛdita-sthalāni

śarāhatāśeṣa-mṛga-dvipāni |

viśva-drutopadruta-pādapāni

praviśya cakre sa tapo-vanāni ||14||

athāśramāgraṁ jamadagni-juṣṭaṁ

bhagna-drumaṁ rugṇa-vivigna-sattvam |

kṛtvā śanaiḥ śrānta-hayaḥ sa tasthau

viśrāma-kāmaḥ kusuma-sthalīṣu ||15||

homāvaśeṣaiḥ sakuśaiḥ payobhiḥ

saṁvardhitānāṁ sa kuraṅgakāṇām |

munīndra-śiṣyair api vāryamāṇaḥ

senyaiḥ kṣayaṁ niṣkaraṇaś cakāra ||16||

sa kāma-dhenuṁ muni-homa-havya-

yogyāṁ savatsāṁ guṇa-gauraveṇa |

kaṇṭhe gṛhītvā jamadagnināpi

ruddhāṁ madāndhas tarasā jahāra ||17||

krauryeṇa kīrti-vyasanena lakṣmīr

dveṣeṇa vidyā vinatir madena |

kṣamātikopena dhṛtir bhayena

prayāti lobhena ca sarvam eva ||18||

yātaḥ sa hṛtvā muni-homa-dhenuṁ

lobhena vikrīta-viveka-sattvaḥ |

yaśāṁsi loka-traya-viśrutāni

cakāra dhik-kāra-kalaṅkitāni ||19||

niruddhāśāḥ sarve dadhati bhṛśam udvega-kalanāṁ

vivekālokasya prabhavati na leśaḥ kvacid api |

na mitrasyāloko bhavati parihāreṇa vadane

ghane lobhe jantoḥ sthitim upagate kasya sugatiḥ ||20||

gate’tha tasmin nṛpatau sva-deśaṁ

mahā-munīnāṁ vihitāpakāre |

rāmaḥ samabhyetya gajāśva-bhagnaṁ

tapovanaṁ nirmṛgam āluloke ||21||

nivṛtta-veda-smṛti-yajña-vidyā-

purāṇa-jñānaṁ viratāgni-kāryam |

bhagnānanodvigna-janaṁ vilokya

tapovanaṁ prāpa ca śoka-śaṅkum ||22||

vijñāya rājñā tad-aśarma-karma

sa kārtavīryeṇa kṛtaṁ sa-kopaḥ |

śuśrāva tenaiva pituḥ sa-vatsāṁ

balena nītām api homa-dhenum ||23||

sa niḥśvasan duḥsaha-kopa-kampa-

luṭhaj-jaṭā-bhāra-bhṛtāṁsa-kūṭaḥ |

kṣattra-kṣayotkaṇṭham akuṇṭha-dhāraṁ

kuṭhāram ādāya javāj jagāma ||24||

sa haiheyīṁ hema-mayī avāpya

pratāpa-dīptām iva rāja-dhānīm |

yuddhāya saṁnaddha-bhujā-sahasram

asrasta-dhairyo’rjunam ājuhāva ||25||

tayoḥ pravṛtte bhuvana-pakampa-

dīkṣā-kṣame saṅkṣaya-dhāmni yuddhe |

kṣobhaḥ prabhūtādbhuta-sambhramo’bhūd

abhūta bhūtābhibhava-pragalbhaḥ ||26||

tasyāṣaṇḍha-pratāpaḥ kaṭhina-mada-bharākuṇṭhasya vegān

nikṣipta-skandha-pīṭhe giri-dalana-sahaṁ ghora-dhāraṁ kuṭhāram |

bhū-bhartur dhenu-cauryācaraṇa-ghana-ruṣā kārtavīryasya rāmaḥ

srastāṁsaṁ doḥ-sahasraṁ yudhi nava-nalinī-nālalāvaṁ lulāva ||27||

pratāpa-mitre nihate sahasra-

kare’tha tasmin bhuvanaika-śūre |

rāmasya niryatna-nipātitārer

mama prasārī na śaśāma manyuḥ ||28||

dvi-bāhunā bāhu-sahasra-dīpte

hate nṛśakre muninā prasahya |

sa śṛṅga-bhaṅgaḥ kṣiti-bhṛt kulasya

tīvraḥ paraṁ māna-vināśano’bhūt ||29||

kālena tan-manyu-ghanānutāpāḥ

pāpāya sarve militāḥ kṣitīśāḥ |

vaira-pratīkāra-vidhāna-sajjā

jagmur vanaṁ bhārgava-kuñjarasya ||30||

rāme phaledhmā-haraṇāya yāte

śūnyaṁ praviśyātha tapo-vanaṁ te |

niṣkṛtta-kaṇṭha-srata-śoṇitaugha-

magnaṁ nirjaghnur jamadagnim eva ||31||

rāmas tataḥ pitṛ-vadhoddhata-śoka-vahneḥ

śāntiṁ na bāṣpa-jala-bindubhir apy avetya |

āsīt kṣaṇaṁ kṣitipa-jīvita-jāta-lajjas

tad-rakta-sāgara-nimajjana-sajja eva ||32||

gatvā javena raṇa-yajña-vidhāna-dīkṣā-

kṣetraṁ kṣaṇāt kṣitipa-vaṁśa-vanogra-vahniḥ |

kṛtvā samasta-nṛpa-saṁhṛtim eka-vāraṁ

vaira-kṣayeṇa na manāg virarāma rāmaḥ ||33||

sa snātvā rakta-pūrṇe raṇa-sarasi lasat-kīrti-ghotottarīyaḥ

krodhānṛṇyaṁ vidhātuṁ kṛta-sakala-jagat-kṣattra-vaṁśāgni-kāryaḥ |

śārddha-śraddhā-vidhānaṁ vyadhita-śara-kuśākīrṇa-bhūpāla-mauli-

śreṇī-hemāṁśu-niryat-tila-lava-kalita-nyasta-tan-muṇḍa-piṇḍaḥ ||34||

nikṣattrāṁ kṣatriyārir jala-nidhi-parikhā-mekhalāntām akhinnaḥ

kṛtvā trisapta-kṛtvaḥ pitṛ-vara-nidhana-krodhanaḥ kṣmāṁ kṣaṇena |

yaḥ prādād eka-viprārpita-jala-culuka-stoka-dānāti-lajjā-

maj-janmānānanābjaḥ smita-sitaya-śastasya kiṁ varṇyante’nyat ||35||

iti śrī-vyāsa-dāsāparākhya-kṣemendra-viracite daśāvatāra-carite

paraśurāmāvatāraḥ ṣaṣṭhaḥ

||6||

# (7)

# rāmāvatāraḥ saptamaḥ

kāla-pravāhe mahati prayāte

san-madhya-vegātirate gate ca |

taraṅga-lolādbhuta-bhāva-varge

rakṣaḥ-kulair bhāra-yugābhavad bhūḥ ||1||

atrāntare sālakaṭaṅkaṭānāṁ

vaṁśe viśāle kṣaṇadācarāṇām |

puṣpotkaṭā nāma babhūva kanyā

tāruṇya-darpe’pi vivāha-hīnā ||2||

sā meru-pārśve maṇi-hema-vallī-

vilāsa-ramyopavane carantī |

sutaṁ pulastyasya tapo-nidhānaṁ

sandhyā-kṣaṇe viśravasaṁ dadarśa ||3||

dhyānāvasāne muninā sakampā

prītyātha sā tena vilokitaiva |

navābhilāṣodbhava-vihvaleva

bhāvānvitā garbhavatī babhūva ||4||

krameṇa tenaiva muneḥ saparyā-

vidhāyinī tasya tapovane sā |

asūta putra-tritayaṁ vicitra-

karma-prakāreṇa vibhinna-rūpam ||5||

daśānanādyāḥ parivardhamānāś

cakruś ciraṁ ghorataraṁ tapas te |

pitāmaha-prīti-varād avāpur yena

trilokī-kṣapaṇa-kṣamatvam ||6||

maheśvarārādhana-homa-vahnau

chittvā daśāsyaḥ sva-śirāṁsi hutvā |

jabhāri-sāmrājya-jayī jagāma

jagat-trayī luṇṭhana-kaṇṭakatvam ||7||

trailokya-puṇyair atha kumbha-karṇas

tapo-varāptau viparīta-vācā |

akṣīṇa-nidraḥ satataṁ babhūva

prabodhanād eka-dināpta-bhojyaḥ ||8||

vara-pradāne’tha vidhiṁ yayāce

vibhīṣaṇo dharma-matiṁ manīṣī |

tad-vākya-tuṣṭena pitāmahena

nītaḥ sa dhīmān amaratvam eva ||9||

bhrātur balād vaiśravaṇasya laṅkāṁ

hutvā purīṁ ratna-hiraṇya-harmyām |

daśānanaḥ puṣpakam ujjvalaṁ ca

vimāna-rājaṁ vijayodyato’bhūt ||10||

jitvā sa viśvaṁ vigatāri-cintaḥ

sañjāta-saṅgrāma-viyoga-khedaḥ |

loka-traye citta-vinodanāya

vimānam āruhya ciraṁ cacāra ||11||

sa nirjharodgāra-tuṣāra-śaila-

suvarṇa-ratnojjvala-tuṅga-śṛṅge |

kṣaṇaṁ nyaṣīdad divasāvasāne

tad-bhīti-līnāsv iva padminīṣu ||12||

tāpaṁ mhur dik-pati-vallabhānāṁ

karāvamarṣaiḥ kakubhāṁ vidhāya |

kumudvatī-bandhana-pāpa-śāpāj

jagāma duḥśīla ivāstam arkaḥ ||13||

sāndhyaṁ prakāśaṁ paripīya raktaṁ

nijaujasā loka-nimīlanāni |

niśāgamotsāha-padaṁ krameṇa

tamāṁsi rakṣāṁsi sa tulyam āpuḥ ||14||

athodyayāvagrasara-prakāśa-

bhraśyat-tamaḥ stoka-yutāntarīkṣe |

sudhā-taraṅgākula-kāla-kūṭa-

karambite kṣīra-nidhāv ivenduḥ ||15||

tamaḥ samūhas taru-kuñja-puñja-

tala-sthitaś cāndramasaṁ prakāśam |

babhau daśagrīva iva prayatnāt

kailāśam ullāsayituṁ pravṛttaḥ ||16||

jahāra lakṣmīṁ kamalākarāṇāṁ

cakāra bhaṅgaṁ sura-cakra-nāmnām |

babhāra doṣāśrayavān kalaṅkaṁ

laṅkā-patir dig-vijayīva candraḥ ||17||

hṛn-marma-saṁlagna-śilīmukheṣu

dīrṇeṣu sadyaḥ kumuda-vrajeṣu |

saraḥsu candra-pratibimba-mūrtir

daśāsya-bhīteva muhuś cakampe ||18||

samīrāḥ sotkaṇṭhā iva lalita-vallī-kula-vadhū-

samākarṣaiḥ krīḍā-niviḍa-daśakaṇṭhānukṛtayaḥ |

vicerur vāpīnāṁ kumuda-madhu-mādyan madhukarā-

kula-śreṇī-veṇī-haṭha-haraṇa-helā-taralitāḥ ||19||

unnidra-candrābharaṇe niśīthe

tasmin mahānanda-ghana-prakāśe |

prītiḥ sukha-sparśa-mayī babhūva

vairāgya-bhājāṁ madhurāgiṇāṁ ca ||20||

laṅkeśvaras tatra śaśāṅka-ratna-

śilā-tale raśmi-vilāsa-hāse |

sukhaṁ śayānaḥ purataḥ prayāntīṁ

jitendra-lakṣmīṁ lalanāṁ dadarśa ||21||

daśānanotsādita-nāka-loka-

lakṣmīm ivaikāṁ vijane bhramantīm |

maitrīm iva prema-bharābhirāmāṁ

tāruṇya-lāvaṇya-manobhavānām ||22||

vilokya laṅkā-patir aṅka-mukta-

śaśāṅka-śaṅkā-jananānanāṁ tām |

svapne’py adṛṣṭāṁ manasāpy acintyāṁ

harṣāmṛta-kṣaibyam ivāsasāda ||23||

acintitāpātakirātabhītāṁ

mṛgīm ivālambya balena pāṇau |

sa tāṁ babhāṣe vibhavābhimānaṁ

tad-bhogya-śūnyaṁ viphalaṁ vicintya ||24||

kasyāntikaṁ kuñjara-gāmini tvaṁ

prayāsi dhanyasya raṇojjhitāsoḥ |

ārādhitaḥ kena tapo-viśeṣaiḥ

saubhāgya-bhūmir bhagavān manobhūḥ ||25||

na tyajyase subhru kuru prasādaṁ

labdhāṁ sudhāṁ muñcati manda-puṇyaḥ |

tyaktānya-yatnopanatāni mohāt

punar na labhyāni samīhitāni ||26||

iti bruvāṇena daśānanena

tanvī ghanāliṅgana-pīḍitāṅgī |

kāñcī-vimukti-pratiṣedha-digdhaṁ

vailakṣya-mugdhākṣaram ācajakṣe ||27||

balena nīvī nanu na pramocyā

vimuñca māṁ durvyasana-spṛhāṁ ca |

aśīla-līlā-śakalī-kṛtāṁ tvaṁ

hriyaṁ śriyaṁ rakṣa yaśaḥ kulaṁ ca ||28||

rambhābhidhānāṁ suraloka-kāntāṁ

tvad-bhrātṛ-sūnor naḍakūvarasya |

prāṇopamānāṁ dhanadātmajasya

na vetsi kiṁ māṁ sumate snuṣāṁ tvam ||29||

iti bruvāṇām abalāṁ balena

sandūṣya mātaṅga ivābjinīṁ tām |

mlānānanābjām avamāna-līnāṁ

lajjā-nimajjad-vadanāṁ mumoca ||30||

ucchiṣṭādhara-pallavāṁ nakha-mukhollekhāvakhāta-stanīṁ

visrastāṁśuka-keśa-pāśa-kusumām utkampinīṁ manyunā |  
śvāsāyāsavatīṁ sa-bāṣpa-nayanāṁ tanvīṁ vahantī tanuṁ

sā gatvā naḍakūbarasya viditaṁ paulastya-vṛttaṁ vyadhāt ||31||

dṛṣṭvābhibhūtāṁ naḍakūbaras tāṁ

śrutvā kuvṛttaṁ ca niśācarasya |

akāma-kāntā-rati-saṅgamāntaṁ

tasyās tu durjīvitam ity uvāca ||32||

naktaṁ-carais tat-kṣaṇa-varṇyamānaṁ

tac-chāpam ākarṇya bhṛśaṁ daśāsyaḥ |

antar vahan duścaritānutāpaṁ

vimānam āruhya śanair jagāma ||33||

sukha-kṣaibya-kṣāmāḥ prakaṭam avaṭāpāta-gatayaḥ

kṣipantaḥ śīlākhyaṁ vyasanam avilakṣyāḥ kṣata-dhiyaḥ |

skhalantaḥ kurvanti prasabham avalepena kila tad

yad udbhūtas tāpaḥ pracalati na jīvānta-niyataḥ ||34||

vyomnā vrajantaṁ puratas tam etya

māheśvaraḥ prāha gaṇaḥ sakopaḥ |

haṁho nivartasva bhajasva nītiṁ

vyomnā gatir neha nabhaścarāṇām ||35||

satī-sahāyaḥ sphaṭikādri-śṛṅge

devo mṛḍaḥ krīḍati candra-cūḍaḥ |

pārśvena yāty atra marīci-mālī

bhayena noccair maruto’pi vānti ||36||

śrutvā madodgāra-giraṁ gaṇasva

duṣṭa-dvipaḥ kṛṣṭa ivāṅkuśena |

daṣṭādharaḥ kopa-kaṣāya-cakṣur

novāca kiṁcit sa harānurodhāt ||37||

śvasan vimānād avaruhya sajjaḥ

sa majjayan bhūmim ivābhyupetya |

skandhena pātāla-talānta-mūlāt

kailāsam ullāsitam ujjahāra ||38||

vighūrṇamānādri-guhā-gṛhebhyaḥ

samantataḥ sambhrama-vidrutānām |

santrasta-vidyādhara-sundarīṇāṁ

kāñcī-ravaiḥ khaṁ mukharībabhūva ||39||

kṣmāntotkṣepātivega-prasarada-analollāsa-kailāsa-kampa-

kṣobhe bibhyad-bhavānī-nibhṛta-bhuja-latāliṅgitaś candracūḍaḥ |

dāśāsyair harṣa-hāsaṁ vyabhajata caraṇākuñjitāṅguṣṭha-pīḍā-

vrīḍānirbhugna-mīlan-nayana-gala-galad-gargarodgāra-rāvaiḥ ||40||

atyugra-rāveṇa daśānanasya

prasāda-vān rāvaṇa ity abhikhyām |

cakre pinākī priyatāṁ prayānti

prāyaḥ prabhūnāṁ viparīta-ceṣṭāḥ ||41||

tuṣṭāt punaḥ prāpya varaṁ trinetrāt

trailokya-lakṣmī-paribhoga-bhavyam |

vrajan vimānena daśānanaḥ khe

sakautukaḥ puṣpakam ity uvāca ||42||

ya eṣa dūrāt kanakācalasya

saṁlakṣyate dakṣiṇa-pārśva-deśe |

śṛṅgāgra-lagnojjvala-ratna-śailas

tad-aṅga-viśrānti-sukhe mamecchā ||43||

iti bruvāṇaḥ kṣanadācarendraḥ

kṣaṇād vimānena javena nītaḥ |

tasyādbhutādrer vicacāra padbhyāṁ

ratna-sthale kalpa-latāvṛtānte ||44||

vaidūrya-gārutmata-padma-rāga-

vajrendra-nīlāmala-śaila-śṛṅgam |

paśyann avālokana-harṣa-mānī

na rāvaṇaḥ kautuka-tṛptim āpa ||45||

kvacit skhalan nirjhara-rājavantaṁ

guhā-gṛhodgīrṇa-mahāṭṭahāsam |

bhīty eva nīhāra-paṭāvṛtāni

nimīlayantaṁ kakubhāṁ mukhāni ||46||

samullasannīla-maṇi-sthaloru-

sthūlāṁśu-puñjonnata-daṇḍa-pādam |

punaḥ pravṛttaṁ bali-vañcanāya

vyāptāmbaraṁ viṣṇum ivāprameyam ||47||

balānvitodyad-ghana-kālanemiṁ

prahlāda-saṁrabdha-jalodbhavogram |  
sa-tārakāgraṁ kaṭakaṁ vahantaṁ

yātaṁ hiraṇyākṣam ivācalatvam ||48||

suvismayānanda-dṛśā samantān

nirvarṇayann eva muhur mahādrim |

tad-ucca-śṛṅgāśrama-dhāmni divyāṁ

kanyām apaśyat sa tapaḥ-prasaktām ||49||

tanvīṁ stanābhoga-bharād avāpta-

saṁsakta-kṛṣṇājina-gāḍha-bandhām |

latām ivodyat-stavakābhilāṣa-

niḥspanda-līnāli-kulābhirāmām ||50||

paulastya-vidhvasta-samasta-loka-

ghanāvamānānāla-tīvra-cintām |

śakra-śriyaṁ svarga-viyoga-khinnāṁ

rakṣaḥ-kṣayāyeva tapaḥ-pravṛttām ||51||

tāṁ vīkṣya rakṣaḥ-patir akṣayendu-

mukhīṁ sakhī-netra-sudhāṁ nipīya |

mene tad-ucchiṣṭa-rucāpi śiṣṭāṁ

spṛṣṭāṁ na saṁśliṣṭa-nikṛṣṭa-sṛṣṭim ||52||

punaḥ sadācāra-paramparārha-

pādyāsanādi-praṇaya-pravṛttām |

tām abravīd adbhuta-rūpa-sampat-

sampanna-pūjaḥ kṣaṇadācarendraḥ ||53||

kā tvaṁ manojanma-vivarjiteva

ratir virāga-vrata-durgraheṇa |

madena vidyā kapaṭena maitrī

lobhena lakṣmīr iva lupta-śobhā ||54||

dhyānāvadhānaṁ parmo’vamānas

trapākaraṁ pāram athākṣa-sūtram |

vane nivāsas tava yauvane’smin

japaś ca śāpaḥ kusumāyudhasya ||55||

tyaktvāgrahaṁ brūhi vicintya tantrī

tvam eva satyaṁ yadi yuktam etat |

bimbādhare cumbana-keli-yogye

japena pāpārjanam eva mugdhe ||56||

nirañjanatvaṁ kusuma-prasaktiś

citraṁ jaṭā-bandhana-kāraṇaṁ te |

anaṅga-rāgaṁ kuru mā śarīram

anaṅga-rāgaṁ vaha cetasi tvam ||57||

bhogotsavaṁ mānaya mā naya tvaṁ

kleśair adoṣaṁ kṛśatāṁ śarīram |

ahaṁ hi te tanvi samīhite ca

hite ca sampādana-baddha-kakṣaḥ ||58||

śṛṅgārasya gataiva bhāgya-gurutānaṅgasya nāṅga-spṛhā

lāvaṇyaṁ ghana-manyu-dainya-malinaṁ kā yauvanasyonnatiḥ |

nodyānaṁ dayitaṁ madhur vidhi-hataḥ kasyendur ānandanaḥ

kānte te tapasi sthitā yadi matis tat sarvam astaṁ gatam ||59||

śrutvaitad uktaṁ daśa-kandhareṇa

sā kiñcid ākuñcita-cetaneva |

jagāda khedena viniḥśvasantī

hriyāvamānena ca manyunā ca ||60||

vrate vivādaṁ vimatiṁ viveke

satye’tiśaṅkāṁ vinaye vikāram |

guṇa’vamānaṁ kuśale niṣedhaṁ

dharme virodhaṁ na karoti sādhuḥ ||61||

kacasya vācaspati-sambhavasya

svādhyāyajā vedavatī-sutāham |

deyā mayeyaṁ svayam acyutāya

manoratho’bhūt pitur ity ayaṁ me ||62||

kālena daityaiḥ sa hataḥ pitā me

mātānalaṁ śokam iva praviṣṭā |

varārthinī devam ananya-cittā

tapaḥ-pravṛttā harim arthaye’ham ||63||

iti bruvāṇāṁ daśakandharas tāṁ

gāḍhānubandhena ghatābhilāṣaḥ |

punaḥ punaḥ kṣība iva pralāpī

kopāgni-santāpavatīṁ cakāra ||64||

smṛtvā sa śāpaṁ naḍa-kūbaroktaṁ

santyakta-kāntāhaṭha-saṅga-vāñchaḥ |

nakha-kṣatocchiṣṭa-kuśa-sthalīṁ

tāṁ kṛtvā jagāma svapurīṁ sakāmaḥ ||65||

sā māninī durviṣahāvamānaṁ

rakṣaḥ-kara-sparśam amṛṣyamāṇaḥ |

kulābhimānendhanam ātma-śuddhyai

pūrvaṁ prakopāgnim ivāviveśa ||66||

ciraṁ vicintyācyutam acyutāśā

janmāstu me rākṣasa-saṅkṣayāya |

uktveti dṛṣṭvā ravim adri-śṛṅgāt

tāpena tanvī tanum utsasarja ||67||

amlānaṁ kuśalaṁ kulaṁ ca vimalaṁ sat-saṅga-gaṇyā guṇā

mānyā māna-ghanonnatir vinidhanaṁ dharmāvidhānaṁ dhanam |

kīrtir mūrtir asaṅkṣayādbhutavatī śaktiś ca saṁrakṣate

jantor indirya-saṁyamena sakalaṁ naṣṭaṁ na yasyāsti saḥ ||68||

praviśya laṅkāmalakā vijitya

hatvā punar vaiśravaṇasya kośam |

kāle viśāle’nilavat prayāte

laṅkā-patiḥ puṣpakam ity uvāca ||69||

dṛṣṭā puraś carya-girir mayā yaḥ

punas tad-ālokana-kautukaṁ me |

ramyaṁ nipītaṁ bata netra-pātair

na vismaraty eva manaḥ kadācit ||70||

ity ādarābhyarthana-yantritena

nītaḥ kṣaṇenaiva sa puṣpakeṇa |

taṁ deśam ety āyata-kāla-jihvā-

līḍhaṁ na taṁ prauḍha-giriṁ dadarśa ||71||

utpatti-vṛddhi-kṣaya-pāka-yuktyā

kṣaṇe kṣaṇe dṛṣṭa-vinaṣṭa-sarvaḥ |

prāyaḥ prapañca-praṇayī bhavo’yaṁ

abhāva-sad-bhāva-samasta-bhāvaḥ ||72||

tatrābhyapaśyan nagarāṇy aratna-

prayatna-kraya-vikrayāṇi |

parasparārabdha-virodha-yuddha-

sandhānasannaddha-dharādhipāni ||73||

dṛṣṭvā tavāścaryam acintya-rūpaṁ

cakra-bhramārūḍhaṁ ivāprarūḍhā |

prauḍho’pi mūḍhatvam ivānubhūya

śanaiḥ sa samprāpta-dhṛtiḥ pradadhyau ||74||

aho nu nānādbhuta-vibhramāṇāṁ

hartā ca kartā ca sadaiva kālaḥ |

yenāniśaṁ darśayatā vicitraṁ

nipītam anyad bata vāntam anyat ||75||

kṣaṇaṁ vicintyeti nayau purīṁ svām

anityatā-naṣṭa-dhṛtir daśāsyaḥ |

girer viyogād acalaṁ dvitīya-

nivodvahan vismaya-bhāram antaḥ ||76||

gate nigīrṇādbhuta-cakravāle

kāle viśāle bahu-moha-jāle |

smṛtvā samāruhya vimāna-rājaṁ

tam eva deśaṁ sa punar jagāma ||77||

sa tatra citrāṇi purāṇi tāni

na hema-harmyāṇi na mandirāṇi |

svapnāntarāṇīva kṛta-bhramāṇi

janmāntarāṇīva gatāny apaśyat ||78||

tatrāluloke sa tamāla-tāla-

tālīsa-hintāla-nirantarālam |

vanaṁ viśālaṁ vivalat-piyāla-

mālāvalī-saṁtatat-nakta-mālam ||79||

ghorair dhurad-vyāghra-ghana-praghoṣair

ivocca-romāñca-cayāñcitānām |

viśaṅkaṭair utkaṭa-kaṇṭakānāṁ

vyāptaṁ samūhaiḥ khadira-drumāṇām ||80||

antaḥ-śvasan niścala-duṣṭa-sattvaiḥ

kampa-pradaṁ pippala-pallavānām |

tamaḥ-piśācācitam arka-bhāsā

bhītyaiva dūrāt parivarjyamānam ||81||

gateṣv abhāvaṁ nagareṣu teṣu

dṛṣṭvā tad ugraṁ gahanaṁ gabhīram |

rakṣaḥ-pati-grasta-samasta-loka-

kulāya kālāya namaścakāra ||82||

so’cintayat kāla-vaihaṅgamo’yam

alakṣya-dākṣya-krama-pakṣa-vegaḥ |

divāniśaṁ yāti vicitra-śaktir

aho kadācin na calaty akhinnaḥ ||83||

atyuccāpāta-nimnonnati-karaṇa-paṭuḥ śliṣṭa-dūra-sthitānām

iṣṭāniṣṭa-vrajānāṁ satatam iva ghanāśleṣa-keli-prasaktaḥ |

paryantābhāva-bhūmi-prapatana-caturān anyathā sarva-bhāvān

prātaḥ prātar vidhatte nava-nava-racanāścarya-kṛt kāla-pākaḥ ||84||

ity adbhutāmālayann acintyāṁ

kālayas śaktiṁ sa visaṁsthulo’bhūt |

anityatācintana-bhaṅga-bhājāṁ

nāṅgāni keṣāṁ śithilo bhavanti ||85||

prāptaḥ sa laṅkāṁ vibhavopabhoga-

harṣotsavair vismṛta-kāla-līlaḥ |

mene sukha-kṣībatyākṣayāṇi

sambhoga-līlā-dhana-jīvitāni ||86||

śanaiḥ prayāte kṣaṇa-saṅkhyayāpi

pravardhamāne yuga-dīrgha-kāle |

punar vimānena tam eva deśaṁ

kutūhalāttaḥ prayayau daśāsyaḥ ||87||

sa tatra nighāta-dhana-pravāha-

dīrṇorvarā niṣkramaṇa-krameṇa |

dadarśa pātālam ivānta-hīnaṁ

khātaṁ prajātaṁ bhuvana-vraṇābham ||88||

kṣaṇaṁ tad-ālokana-bhugna-kaṇṭhaḥ

sthitvā prayātaḥ sa padaṁ svam eva |

kāle prayāte punar āgato’tha

saraḥ samudropamam abhyapaśyat ||89||

ananta-padmānvitam aprameyam

udagra-nāgendra-sahasra-sevyam |

parāga-puñjena bhujaṅga-lokam

ivāntarāle kapilena juṣṭam ||90||

haṁsāṁsa-kaṇḍūyana-lola-nāla-

phullāravindotthita-ṣaṭ-padānām |

muhuḥ samūhair vihitāndhakāraṁ

krośān niśā-śaṅkita-cakravākam ||91||

svādūdakaṁ komala-vīci-vātaṁ

padmojjvalaṁ bhṛṅga-gaṇopagītam |

sa-saurabhaṁ puṇyavatām ivaikaṁ

sarvendriyāṇām upabhoga-pātram ||92||

sa-vibhramaṁ śrī-ramaṇaṁ parāga-

pītāmbaraṁ nābha-bhavodbhutābjam |

nīlotpala-śyāmalam ākalayya

saraḥ sa niḥspanda-tanuḥ pradadhyau ||93||

aho nu netrārpita-kautukāni

vaicitryam etattrī-kṛta-vismayāni |

pibaty ayatnena kiyanti kālaḥ

sṛjaty ajasraṁ ca mahādbhutāni ||94||

kṣaṇaṁ vicintyeti lasad-vivekaḥ

sa śaṅkarārcāra-samādaro’bhūt |

anityatācinta-nakhaidajanmā

na sad-vicāraḥ kuśalāya kasya ||95||

ayaḥ-piṇḍa-krūraṁ śrayati na manaḥ kvāpi mṛdutaṁ

na yāvat saṁspṛṣṭaṁ sakala-bhava-bhāva-kṣaya-dhiyā |

manāk tasmin yāte praśama-lava-pāka-praṇayitāṁ

namaty etat kasya dvija-guru-harārcāsu na śiraḥ ||96||

saras-taṭe ṭaṅkita-ratna-pīṭhe

liṅgaṁ vidhāya sphaṭikādri-śṛṅgam |

sa-puṣpa-kopāhṛta-divya-padmair

arcāṁ cakārāmṛta-raśmi-mauleḥ ||97||

sa tryambakasyāmbara-cumbyamānāṁ

vidhāya pūjāṁ kamalopacāraiḥ |

hradasya viṣṇor iva madhya-jātaṁ

samādadhe mūrdhni vidhātum abjam ||98||

tasyāntare kāñcana-karṇikasya

vicitra-ratnojjvala-pallavasya |

sa divya-padmasya dadarśa kanyāṁ

tad-bhīti-lagnām iva jātu lakṣmīm ||99||

ādāya kanyāṁ kamalaṁ vidhāya

tac-candra-cūḍasya kirīṭa-koṭau |

prītiṁ vahan vismaya-garbha-gurvī

laṅkeśvaraḥ svāṁ nagarīṁ jagāma ||100||

mandodarī tad-dayitātha tatra

tenārpitāṁ kalpita-putrikāṁ tām |

ananya-lāvaṇya-vartī vilokya

kanyām abhūd vismaya-niścaleva ||101||

kadācid utsaṅga-gṛhīta-kanyāṁ

tāṁ nārado’bhyetya munir jagāda |

patyus taveyaṁ capalendriyasya

kanyā bhaviṣyaty abhilāṣa-bhūmiḥ ||102||

śrutvaitad ācchādya mahārha-paṭṭaiḥ

suvarṇa-mañjuṣa-dhṛtāṁ kumārīm |

mandodarī bhūmi-latāvakhāte

tatyāja ratnākara-pāra-tīre ||103||

kāle prayāte janakena rājñā

yajñāṅgane haima-halena kṛṣṭe |

labdhā samṛddhendu-mukhī sutā sā

sīteti nāmnā bhuvane prasiddhā ||104||

tataḥ kadācin maṇi-mandirasthaṁ

daśānanaṁ śūrpaṇākhābhyupetya |

sadyaḥ prakṛtyākhila-karṇa-nāsā

svasā śvasantī vijane jagāda ||105||

aho pramādas tava durjayasya

jana-trayī-rājyajayor jitasya |

yat tvaṁ prajātāri-navāṅkuro’pi

dhatse sukhī kṣība ivātinidrām ||106||

mantra-dviṣaḥ śakti-madena yasya

niścetanasyeva dināni yānti |

durvṛtta-goṣṭhī-patiteva patiteva

patnī na tatra tiṣṭhaty aparonmukhī śrīḥ ||107||

rāmaḥ pitur niścala-śāsanena

bhrātrā jaṭābhṛt saha lakṣmaṇena |

sītākhyayā cāru-dṛśā ca patnyā

dhanvī vane dāśarathiḥ sthito’sti ||108||

yasyāṅganā sā surasiddha-sādhya-

gandharva-vidyādhara-sundarīṇām |

sāścarya-saundarya-madaṁ vahantī

dṛṣṭā mayā tvad-bhavanocitaiva ||109||

tāṁ tvat-kṛte hartum ahaṁ pravṛttā

yāvan-mano-janma-jaya-praśastim |

rāmānujāt tāvad ayaṁ bhayāptaḥ

parābhavaḥ kartita-karṇa-nāsaḥ ||110||

man-manyu-śalya-vyathayābhibhūtaḥ

surāsura-śrī-haraṇa-pragalbhāḥ |

tvad-bhrātaras te khara-dūṣaṇādyā

rāmeṇa sarve nihatāḥ sa-sainyāḥ ||111||

sukhonmukhaḥ ka-bhujaṅgamo’pi

viṣoṣma-śāntyai bila-veśma-śāyī |

pipīlakenodara-randhra-yuktyā

vidāryate niścala-kalpa eva ||112||

āgupta-cāraḥ sva-para-pradeśe

jagat-trayī-rājya-gṛhīta-bhāraḥ |

aho prasiddhāṁ bhuvana-traye’pi

tvaṁ daṇḍakāraṇya-kathāṁ na vetsi ||113||

iti svasur marmaṁ vidāraṇogrāṁ

śrutvā giraṁ durviṣahaṁ daśāsyaḥ |

javena pāraṁ jaladher jagāma

kālena kāmena ca kṛṣyamāṇaḥ ||114||

sa prāpya mārīcam amātya-mukhyam

araṇya-prayanta-tapaḥ prasaktam |

nyavedayan martya-vikāram asmai

sītāphāra-vyasanodyamaṁ ca ||115||

lakṣmī-śarīra-kṣapaṇābhiyoge

gāḍhānubandhena mada-pramūḍham |

sācivya-mantrāvadhi yācyamāno

vicārya mārīca-munis tam ūce ||116||

aho batāyaṁ tava moha-mantraḥ

svatantra-vācā cyuta-nīti-tantraḥ |

kiṁ śatruṇā putra-kalatra-mitra-

dehāpahārī vyasanāya dattaḥ ||117||

dhūrtair yad uktaṁ hṛdaya-grahāya

nindyaṁ madottuṅgam asaṅgataṁ ca |

tad īśvarāṇāṁ pariṇāma-kaṣṭaṁ

nirdiṣṭa-durvedam aniṣṭam iṣṭam ||118||

sarvopakāraḥ sukṛta-prahāraḥ

kleśāvatāraḥ kuśalāpasāraḥ |

śīlāpacāraḥ kupadābhisāraḥ

pāpa-prakāraḥ para-dāra-hāraḥ ||119||

pathyaṁ na jighranty atha carvayanti

spṛśanti śṛṇvanti vilokayanti |

vināśa-kāle capalendriyāṇāṁ

sarvendriyāṇīva puraḥ prayānti ||120||

rāmasya hartuṁ katham icchasi

tvaṁ patnīm ayatna-kṣata-rākṣasasya |

yad-bhītinīty eva tapas tataṁ me

kva rakṣasām asti viveka-pākaḥ ||121||

jātaḥ kṛtī tata-tapaś-caya-ṛṣyaśṛṅga-

mantrāhuti-prasṛta-yāga-vidhi-prabhāvāt |

pṛthvī-pater daśarathasya pitur niyogād

yaḥ kauśikasya makha-rakṣaṇa-dīkṣito’bhūt ||122||

śūraḥ śiśuḥ kauśika-śāsanena

man-mātaraṁ vartmani tāṭakāṁ yaḥ |

hatvā prapede muniā vitīrṇāṁ

sa-jṛmbhakām astra-rahasya-vidyām ||123||

asstrodyat-pakṣapātaiḥ kuśika-suta-makha-trāṇa-sajjasya yasya

prakṣipto yojanānāṁ śatam udadhi-taṭe mūrchitaḥ pracyuto’gre |

vṛkṣeṣv adyāpi bāṇāsana-cakita-bhiyā rāma-nāmādi-varṇe

rākārāmādi-śabdeṣv api bhaya-samayān na kvacin nirvṛtir me ||124||

yaḥ prāpa yajñe janakasya putrīṁ

caṇḍīśa-cāpākramaṇena sītām |

nītāṁ trilokī-vijayāśayena

śaktitvam etāṁ kusumāyudhena ||125||

ākarṇākṛṣṭa-bhaṅgodbhava-rava-mukharoccaṇḍa-caṇḍīśa-cāpa-

krodhādhmātasya sarva-kṣitipa-vadha-vidher dvandva-yuddhātitithir yaḥ |

cāpa-śrī-kuñjanena vyadhita bhṛgupateḥ sarva-dharmasya goptā

puṇya-brāhmaṇya-janmāpacaya-paricaya-kṣatra-vṛtter nirodham ||126||

yaḥ satya-pāśa-grathitasya muktyai

putir girā nirjana-saṁśrayāya |

yayāv araṇyaṁ saha lakṣmaṇena

bhrātrā samāna-vratayā ca patnyā ||127||

viyoga-śokāt pitari pratapte

svargaṁ prayāte bharatena yatnāt |

abhyarthyamāno’pi nijaṁ na rājyaṁ

jagrāha rāmaḥ sthira-satya-kāmaḥ ||128||

tat-pāduke mūrdhni nidhāya dhīmān

karoti śatrughna-niṣevyamāṇaḥ |

rājyaṁ jaṭābhṛd bharatas tadīyaṁ

vanānta-vāsāvadhiṁ tat-praviṣṭam ||129||

sahāyatāṁ te kupade karomi

kathaṁ śarīra-pratikūla-kārye |

akurvatas tvad-viśikhair vināśas

tatas tu rāmān nidhanaṁ varaṁ me ||130||

śrutveti mārīca-vacaḥ prahṛṣṭas taṁ

rākṣasendraḥ prathamaṁ visṛjya |

māyā-nidhānaṁ sva-vināśa-sajjaḥ

paścād yayau kalpita-bhikṣu-veṣaḥ ||131||

arthānartha-kṣaya-bhaya-jayān sarvathā vetti sarvaḥ

śreyaḥ prāptuṁ kim api yatate varjayaty eva doṣān |

taj-jño’py ante patati vivaśaḥ kle`cā`cokārti-garte

daivādiṣṭe patana-samaye laṅghane kasya śaktiḥ ||132||

atha kanaka-kuraṅgaṁ vidrumottuṅga-śṛṅgaṁ

rucira-maṇi-vicitraṁ locanānanda-mitram |

dyutim iva vikirantaṁ saṁnikarṣe carantaṁ

janaka-nṛpati-putrī kautukāt taṁ dadarśa ||133||

tac-carma-lobhāt praṇaya-prayatnair

abhyarthito maithila-rāja-putryā |

dhṛtvāśrame lakṣmaṇam ātta-cāpaḥ

sasāra sāraṅga-vadhāya rāmaḥ ||134||

māyā-mṛgas tīkṣṇatarānanena

sa patriṇā rāma-dhanuś cyutena |

biddhaḥ patan rākṣasa-rūpa eva

hā lakṣmaṇety ārta-ravaṁ rurāva ||135||

śrutvā pralāpaṁ sahasaiva sītā

bhartur viruddhaṁ pariśaṅkamānā |

tat-kampitāṅgī visasarja yatnāt

sa-sambhramaṁ lakṣmaṇam īkṣitaṁ tam ||136||

abhyetya sītām atha kūṭa-bhikṣur

daśānanaś candramukhīṁ dadarśa |

surāsurāṇāṁ kalahopaśāntyai

sudhāṁ sudehām iva nirjanasthām ||137||

praṇāminīṁ svāgata-vādinīṁ tāṁ

pādyāsanātithya-viśeṣa-sajjām |

uvāca kauṭilya-nilīna-māyaḥ

pracchanna-kāyaḥ kṣaṇadācarendraḥ ||138||

lāvaṇyaṁ sakalāṅga-saṅga-subhagaṁ mādhurya-dhuryaṁ vacas

tīkṣṇāntānayana-dvayī ca sutarāṁ prāne kaṣāya-cchaviḥ |

mūrtiḥ kānti-sudhācitā rasa-mayī citraṁ camatkāriṇī

yatnenāpy abhilakṣyam amlakaṭukaṁ kiṁcin na te ceṣṭitam ||139||

ekākinī nirjana-kānane’smin

karoṣi kiṁ ratna-vimāna-yogyā |

ghoraṁ ghurad-vyāghra-guhāgram etat

kasmāt taveṣṭaṁ viṣamāśma-kāṣṭham ||140||

etā nirbhara-darbha-sūci-nicayair duḥsaṁcarā bhūmayaḥ

kṣut-kṣuṇṇājagarogra-kopa-viṣama-śvāsoṣma-śuṣya-drumāḥ |

grīṣma-glāni-nimagna-matta-mahiṣa-śliṣyat-karīṣonmiṣat-

paṅka-vyākula-viklavat-tṛṇa-kula-kledāti-tiktaṁ payaḥ ||141||

divyāratna-hiraṇya-harmya-rucirā ramyā tava śrī-sakhī

laṅkā sphāṭika-mandirāṁśu-nivahaiḥ svargaṁ hasantī muhuḥ |

tasyāḥ subhru vibhāty aśoka-vanikālaṅkāra-bhūtā marut-

tvaṅgat-kalpa-latā-parāga-paṭalī-saṁsarga-raṅgā ratiḥ ||142||

jagaj-jayodyoga-raṇāṅkita-śrī-

laṅkādhināthaḥ praṇayī tavāham |

yaṁ trāsa-lolāṁśuka-pallavāṅgā

bhrūbhaṅga-bhagnās tridaśā nayanti ||143||

śrutvaitad uktaṁ daśakandhareṇa

bhayena kopena ca kampamānā |

jagāda jihmaṁ janakātmajā taṁ

samudbhavad-bāhu-śiraḥ-sahasram ||144||

aho praśānta-vrata-kaṣṭa-kūṭas

tvaṁ śaṣpa-sañchanna ivāndha-kūpaḥ |

pāpāplutaṁ jalpanaṁ jalpatas te

kiṁ nāṁa bhūmau patitā na jihmā ||145||

iti bruvāṇāṁ kapaṭākṛtis tāṁ

kareṇa mātaṅga-nibhaḥ pramāthī |

ākṛṣya rambhām iva vepamānāṁ

jahāra mattaḥ piśitāśanendraḥ ||146||

tāra-pralāpāṁ śaraṇaiṣīṇīṁ

tāṁ dayābhimānī na rarakṣa kaścit |

prāyaḥ sva-rakṣā-praṇayī jano’yaṁ

parārti-kāle virala-prayatnaḥ ||147||

sītāṁ harantaṁ rajanī-carendraṁ

latām ivogrānilam ambareṇa |

dhīraḥ kṛpāvān aruṇasya sūnur

abhyādravad gṛdhra-patir jaṭāyuḥ ||148||

nikṛtta-varmāyudha-maulivāhaṁ

kṛtvā daśāsyaṁ nakha-cañcu-pakṣaiḥ |

daiva-pramāṇe vijaye jaṭāyur

juhāva jīvaṁ nijam āji-vahnau ||149||

jāyante nidhanaṁ prayānti satataṁ janma-bhrame jantavaḥ

ko’py ekaḥ kila jāyate sa sukṛtī yaḥ pīta-puṇyāmṛtaḥ |

ārta-trāṇa-pavitritena tṛṇavan nītena jātu vyayaṁ

vyāptāśeṣa-yaśo-mayena vapuṣā kalpa-sthitir jīvati ||150||

laṅkādhināthaḥ samupetya laṅkām

aśoka-nāmnīṁ vanikāṁ praviśya |

nyaveśayan maithilajāṁ kṣayāya

kulasya mānasya ca jīvitasya ||151||

dineṣu yāteṣv atha rāma-vṛttaṁ

jñātuṁ visṛṣṭaḥ praṇidhir nigūḍhaḥ |

suketu-nāmā daśakandhareṇa

vijñāya sarvaṁ sa samājagāma ||152||

sa tāpa-savyañjana-rañjitena

veṣeṇa laṅkā-patim abhyupetya |

svairaṁ babhāṣe bhuvana-traye’pi

samasta-kāryeṣu kathāntaraṅgaḥ ||153||

na yujyate vaktum asaṁmataṁ yan

na cāhitaṁ na prakaṭaṁ na guptam |

prāyaḥ prabhūṇām atisaṁnikarṣaḥ

kṣurāgra-dhāre nava-pāda-cāraḥ ||154||

śrutaṁ ca dṛṣṭaṁ nivedyamānaṁ

satyaṁ vacaḥ prīti-karaṁ na rājñām |

tuṣyanti bhūpāḥ stavaka-stavena

śūnyena veśyā-praṇayopamena ||155||

karṇānukūlaṁ hṛdaya-grahāya

yad ucyate tat-kṣaṇa-dṛśya-doṣam |

bāllabhya-bhāva-prabhavāya bhūtyair

droha-prakāraḥ paramaṁ prabhūṇām ||156||

sahāya-hīnasya pada-cyutasya

kṣāmasya kāntā-virahānvitasya |

rāmasya vṛttaṁ śṛṇu deva sarvaṁ

śrutvā vicārya kriyatāṁ hitaṁ yat ||157||

hatvā sa mārīcam ameyamāyaṁ

tyaktvāśramaṁ lakṣmaṇam āptam agre |

vilokya sītā-haraṇābhiśaṅkī

dhyātvāpatat tan-mukha-datta-dṛṣṭiḥ ||158||

dṛṣṭāśramaṁ śūnyam acintitogra-

śokābhikātāpta-muhūrta-mohaḥ |

āsādya saṁjñāṁ śanakaiḥ prapede

cakra-bhramārūḍha ivākulatvam ||159||

jaṭāyuṣas tat-kṣaṇa-mukta-jīva-

śeṣasya kṛtvāntya-vidhiṁ vidhijñaḥ |

tad-duḥkha-tāpaṁ dayitā-viyoge

rāmaḥ kṣate kṣāram ivāsasāda ||160||

śaile śaile sthala-jala-bila-prāya-puñje nikuñje

kṛtvā kṛtvā hṛdayam asakṛj jīvitāśā-vihīnam |

śokenāntar-vihita-vasatiḥ praskhalad bāṣpa-varṣī

rāmaḥ sītāṁ dhṛtim iva vane hāritāṁ nāsasāda ||161||

saraḥ phullair vyāptaṁ vikaca-kumudendīvara-vanai

rajaḥ puṣpālekhyaṁ sa khalu nikhilendu-dyuti-mukhaḥ |

vahann antar-dveṣād iva kamala-khaṇḍeṣu vimukhaḥ

kṣapām antaś-cakrāhvaya-sadṛśa-vṛttiḥ samanayat ||162||

dṛṣṭvā śriyaḥ putram avāpta-ghora-

kabandha-rūpaṁ sa vimocya śāpāt |

rākā-viyoga-glapitaḥ śaśīva

yayau tad-uktena pathā hitena ||163||

śanair avāpyācala-ṛṣyamūkaṁ

sugrīva-nāmnā plavageśvareṇa |

parasparābaddha-hita-pratiṣṭhaṁ

sa prāpa vikhyāta-balena sakhyam ||164||

tasyāgrajenātibalena rājyaṁ

hṛtaṁ samākarṇya sa vāli-nāmnā |

cakāra mitropakṛti-prayatna-

saṁnaddha-dhīs tan-nidhane pratijñām ||165||

kiṣkindhām etya rāmaḥ prathita-bhuja-balaṁ vālinaṁ śaura-śālī

sugrīvāhūtam ugrānana-viśikha-hataṁ kīrti-śeṣaṁ cakāra |

sannaddhaḥ sapta-sindhūddhata-salila-cayā-śānti-santoṣa-vṛddhyā

sandhyā-dhyānāya dhīraḥ kṣaṇa-gamana-paṭur yaḥ sadaivātra dṛṣṭaḥ ||166||

sugrīvaṁ hanuman-mukhaiḥ parivṛtaṁ rājye’bhiṣicya svayaṁ

kṛtvā vāli-jam aṅgadaṁ tad-anugaṁ tad-yauvarājyārjitam |

rāmaḥ prasravaṇe girau samanayad vidyut-prabhā-piṅgala-

śmaśru-vyākula-megha-saṅgha-kalile kālaṁ viyogākulaḥ ||167||

saṁrambhorjita-garjitaṁ jaladharaṁ kṣiprodyatāṁ vidyutaṁ

khadyota-sphuṭanaṁ kadamba-pavanaṁ tāṁ sasmitāṁ ketakīm |

sehe sarvam amogha-megha-caritaṁ rāmaḥ suhṛn-nirmitāṁ

sītānveṣaṇa-saṁvidaṁ dhṛtimayīm āśāṁ niveśyāśaye ||168||

tataḥ prayāte ghana-megha-kāle

praśānta-bāṣpeṣu diśāṁ mukheṣu |

mitrodama-śrīr iva harṣa-hetuḥ

padmākarāṇāṁ śarad ājagāma ||169||

udyoga-kāle’pi nirargalasya

vaktuṁ suhṛdaś cyutasya |

kruddhena saumitri-rathāgrajena

yayau visṛṣṭaḥ kapi-rājadhānīm ||170||

śrī-bhoga-saktaṁ dayitānuraktaṁ

harīśvaraṁ vismṛta-mitra-kāryam |

abhyetya lajjāvanataṁ jagāda

rāmānujaḥ kopa-kaṣāya-netraḥ ||171||

āścaryaṁ nija-kārya-kāla-vinataḥ paryāpta-tātparyavān

krauryaudāryam anāryaṁ vetsi na ghana-kleśāśma-śayyāśrayam |

ucchiṣṭaṁ pibasi priyādhara-dalasyālagna-rāgaṁ madhu

prāyeṇopakṛtiḥ kṛtaghna-hṛdaye pāṣā;na-paṭṭe kṛṣiḥ ||172||

sollāsāḥ kṛkalāsa-kūrma-śapharotphālaāhi-jihvā-latā

sandhyā-varṇa-palāśa-parṇa-kariṇī-karṇānukāra-kṣamā |

vidyun-nṛtta-narendra-vṛtta-vanitā-citāsavonmatta-dhī-

durnītonnati-cāraṇa-stuti-kalā-lolāḥ khala-prītayaḥ ||173||

sa lakṣmaṇeneti viḍambyamānaḥ

sa-doṣa-vailakṣya-viṣaṇṇa-cittaḥ |

prasāhya taṁ saṁvaraṇa-praṇāmaiś

cakre sva-sainyaṁ vijayāya sajjam ||174||

namraḥ samabhyetya tataḥ kapīndraḥ

plavaṅga-saṅghaiḥ paripūritāśaḥ |

rāmaṁ prasādābhimukhaṁ vidhāya

diśo vijetuṁ balam ādideśa ||175||

sītānveṣaṇa-śāsana-praṇayināṁ darpeṇa saṁsarpatāṁ

sampūrṇe bhuvane kapi-kṣiti-bhṛtāṁ sainyena dig-vyāpinā |

megha-grastam ivāmbaraṁ ghana-tamaḥ saṅghāta-pītaṁ dinaṁ

dik-cakraṁ ca babhūva vindhya-śikhara-prākāra-sampūritam ||176||

vegenāṅgadam aindranīla-hanuman-mukhyāḥ plavaṅgās tataḥ

prāptā dakṣiṇa-sindhum uddhatataratvaṅgattaroṅgattaram |

āliṅgantam ivāmbara-praṇayinīṁ gaṅgāṁ digantādibhir

dṛṣṭvā bandhya-pariśramāḥ pramumucuś cintā-nimagnā dhṛtim ||177||

tato’bravīd vāli-sutaḥ samudra-

sandarśana-tyakta-jayābhimānaḥ |

sītā na labdhābdhir ayaṁ na laṅghyaḥ

kapi-prabhoḥ kaḥ sahate prakopam ||178||

ihaiva nas tyakta-parigrahāṇāṁ

yuktaṁ tapaḥ saṅgalita-grahāṇāṁ

bhagne’bhimāne vitate’vamāne

vanaṁ vinā bheṣajam asti nānyat ||179||

mithyā-putra-kalatra-mitra-bharaṇārambhābhiyoga-grahair

āśā-pāśa-juṣāṁ prabhu-praṇayināṁ sevā-vrataiḥ śuṣyatām |

ante hanta diśanti santata-mahā-moha-prarohāvahā

vaiśyāvibhrama-cañcalā bhrama-madonmatta-kramaṁ sampadaḥ ||180||

dhanyo jaṭāyur jagati pravīro

jīvaty alobhojjhita-jīvito’pi |

chinnasya yasyocita-rāja-kārye

loke prarūḍhā kila kīrti-lakṣmīḥ ||181||

ity aṅgadenābhihite samīpaṁ

sampāti-nāmā śanakair avāptaḥ |

plavaṅgamān gṛdhrapatir jagāda

navodbhavat tat-kṣaṇa-lakṣya-pakṣaḥ ||182||

bhrātā jaṭāyur mama pūrvam arka-

pathe vrajan mat-sahito javena |

spardhānubandhī sa mayā sva-pakṣai

saṁrakṣitaḥ prajvalitākhilāṅgaḥ ||183||

nirdagdha-pakṣaṁ patitaṁ kṣitau māṁ

divākarākhyo munir ity uvāca |

bhaviṣyasi prauḍha-gati`h sapakṣas

tvaṁ rāma-vṛttāmṛta-pūrṇa-karṇaḥ ||184||

ihādya me rāma-kathāmṛtena

pakṣaiḥ prajātair vigataḥ sa śāpaḥ |

paśyāmi laṅkopavane niruddhāṁ

sītāṁ nigadyeti jagāma gṛdhraḥ ||185||

mahā-mater jāmbavato matena

plavaṅgamaiḥ sādaram aṅgadādyaiḥ |

abhyarthito’bdhes taraṇe’bhimānī

samīra-sūnur vavṛdhe hanūmān ||186||

mahendram āruhya giriṁ sapāda-

bhareṇa gurvīkṛtam utpapāta |

ādātum icchann iva nāka-cumbi

dineśa-bimbaṁ punar ambarāgram ||187||

svacchāmbu-pratibimbite’sya vapuṣi krūra-prakopākulair

draṣṭrā-koṭi-vipāṭanena makarair mithyābhiyoge kṛte |

dūrodgārita-dūruvāta-vidhuta-sphītais taṭāmbu-sphuṭac-

chukti-vyakta-sṛtair jahāsa jaladhir muktā-samūhair muhuḥ ||188||

vrajan sa dhīraḥ śata-yojanāntaṁ

krameṇa tad-grāsa-vivardhitāsyām |

jaghāna ghorām atha siṁhikākhyāṁ

kṣapām ivārkas tamaso janitrīm ||189||

mānāya mainākam athārṇavena

viśrāntaye ratna-giriṁ visṛṣṭam |

kareṇa saṁspṛśya sa laṅghitābdhir

laṅkāṅka-śailasya taṭe papāta ||190||

atha niśi śaśi-hāsollāsa-śubhrāsu dikṣu

sphuṭa-maṇi-kiraṇeṣu tat-priyāntaḥ-pureṣu |

pratipadam atyatnāt tena sarvaṁ vicintya

durtataram abhipatya svairam ābhāṣya sītām ||191||

sura-taru-vanikāyā mūla-bhaṅgaṁ vidhāya

pravidhuta-kula-śailān kiṅkarān mantri-putrān |

sura-pura-bhaya-dīkṣā-dakṣam akṣaṁ ca hatvā

svayam abhisaratā tām indrajid yuddha-bhūmim ||192||

tṛṇam iva vahatā tac chadmanā brāhmam astraṁ

hutavaha-huta-laṅkātaṅka-niḥśaṅka-śaktyā |

kṛtam iha kapinā yat tac ce devena dṛṣṭaṁ

tad api kumati-sṛṣṭaṁ daiva-diṣṭaṁ na naṣṭam ||193|| (tilakam)

yad bhakti-yuktaṁ vinaya-pramuktaṁ

vijñāpyase śakti-lavena deva |

ākuñcita-bhrū-bhrama-kāri vaktraṁ

na tatra kāryaṁ sva-hitaṁ vicāryam ||194||

śrutvaitad uktaṁ praṇadhi-vratena

rakṣaḥ-patiḥ kṣmāṁ kṣaṇam īkṣamāṇaḥ |

na kiñcid ūce caraṇāñcalena

samullikhan sphāṭika-pāda-pīṭham ||195||

atha prabhāte kila mantri-mukhya-

niṣevyamāṇaṁ kṣaṇadā-carendram |

bhrātā sabhāgra-sthitam abhyupetya

vibhīṣaṇaḥ samprati taṁ babhāṣe ||196||

atyalpake’pi vyasanāṁśa-leśe

na saṁvṛttir yaiḥ kriyate prayatnāt |

teṣāṁ pravādād avamāna-pūrṇāḥ

saktāpavādā vipado bhavanti ||197||

nahi dhīmatāṁ dhāvati dhīḥ kukārye

kṣaṇād akāryād viramanti bhavyāḥ |

kurvanty akāryaṁ viramanti naiva

hitaṁ na śṛṇvanti ca deva-dagdhāḥ ||198||

parābhavaṁ yat sa kapis tavāpi

cakāra so’yaṁ kunaya-prabhāvaḥ |

sītāpahāra-prabhavāvamāne

tat-tyāga eva praśamābhyupāyaḥ ||199||

aho nu cārair na niveditaṁ bho

rāmaḥ samudrasya taṭīm avāptaḥ |

yad bhṛtya-sugrīva-vidhau vidheyaḥ

sa mārutis tat-pṛtanā-padātiḥ ||200||

prasādyatām ātma-hitāya rāmaḥ

sītārpaṇenaiva sa śāntim eti |

ayaṁ pramādasya śarāva-pātaḥ

sītā-parityāga-karāvalambaḥ ||201||

hitaṁ tavaite na vadanty amātyās

tvad-bhrū-latādhīna-vibhūti-bhogāḥ |

citta-grahāya priyatām avāptuṁ

karṇānukūlaṁ katham antya-tathyam ||202||

satye śaṅkā-cakita-matayo vañcaka-grāma-līnāḥ

śaila-sthaolpakṛti-viphalāḥ svalpa-doṣe’tikopāḥ |

matnrodvignāḥ piśuna-vacanā gharma-narmokti-hṛṣṭāḥ

sādhu-dviṣṭāḥ prakhala-suhṛdaḥ sarvadā bhūmi-pālāḥ ||203||

iti bruvāṇaṁ ku`calānubandhād

vibhīṣaṇaṁ bhrū-bhramaṇa-prakopaḥ |

ākṛṣya khaḍgaṁ caraṇāñcalena

nyapātayan nirvikṛtiṁ daśāsyaḥ ||204||

sa vetribhis trāsita-sarva-lokair

niṣkāsitaḥ sajjana-saṁśrayārthī |

guṇābhisāri gagnaṁ vigāhya

jagāma rāmasya samīpam eva ||205||

anyedyur antaḥ-pura-saudha-śṛṅga-

sthitaṁ sametya praṇidhir daśāsyam |

sugrīva-sainyārṇava-madhya-cārī

jagāda vijñāta-samasta-tattvaḥ ||206||

itaḥ prayātasya vibhīṣaṇasya

praṇāminaḥ pāda-nakhāṁśu-paṭṭam |

rāmeṇa maulau pravisārya datto

laṅkādhipatye prathamābhiṣeke ||207||

mantrāntaraṅgatvam atīva yātaḥ

sa tasya nirvyāja-hitopadeṣṭā |

na bāndhavatvaṁ sahajaṁ janasya

sa eva bandhuḥ kila yo’nuraktaḥ ||208||

vibhīṣaṇasyānumate tri-rātraṁ

rāme’bdhi-tīre’tha kṛta-vrate’pi |

gāmbhīrya-niḥsyandatayāmbu-rāśir

na kiṁcid ūce taraṇābhyupāyam ||209||

rāmasya cāpākramaṇena sindhur

bhayād athāmanyata setu-bandham |

mṛdor avajñā-mukha-bhaṅga-kārī

lokaḥ kilāyaṁ bhaya-bhojya eva ||210||

athāmbudhau mandara-tulya-śaileḥ

setur nibaddho’dbhuta-kṛt plavaṅgaiḥ |

prabhāva-śaktyā dṛḍha-niścayānāṁ

śilāḥ plavante salile kim anyat ||211||

rakṣaḥ-kule setur abhāva-hetur

daivena sṛṣṭaḥ salila-pracāraḥ |

nūnaṁ sa nirvighna-gatāgatāya

laṅkā-padāṁ rāghava-sampadāṁ ca ||212||

tīrtvārṇavaṁ setu-pathena rāmas

tatas trikūṭasya taṭe niviṣṭaḥ |

plavaṅga-sainyena dhanena yasya

trastā iva kvāpi diśaḥ prayātāḥ ||213||

ity uktvā praṇidhau manāg apasṛte laṅkā-pati-bhrātaraṁ

vyāyan-mānuṣa-sevakaṁ kṣata-kulaṁ pramlānamānānanaḥ |

saṅkalpair api duṣkare’dbhuta-nidhau setau nibaddhe’mbudhau

lajjā-dveṣa-vimarśa-kopa-kalanā-vyākīrṇa-citto’bhavat ||214||

athoccacāroddhata-yuddha-śaṁsī

bherī-ninādaḥ kṣaṇadā-carāṇām |

śilāhatāṭṭāla-paramparāṇāṁ

jhāṅkāra-rāvaś ca ghanaḥ kapīnām ||215||

yuddhe pravṛtte kapi-rākṣasānāṁ

drumādri-śastrāstra-samāhatā bhūḥ |

punaḥ prajātākhila-dāha-śaṅkā

laṅkā cakampe bhaya-vihvaleva ||216||

tataḥ pratīhāra-patiḥ praviśya

vidyun-mukhākhyaḥ kṣaṇadācarendram |

vyajijñapat saṅgara-raṅga-bhaṅgaṁ

pratyakṣam ālokya niśācarāṇām ||217||

deva-dvandva-raṇe prasakta-subhaṭe tulyatvam āsīt kṣaṇaṁ

rakṣo-vānara-sainyayor atha manāg glāne bale rakṣasām |

vīreṇendrajitābhyupetya nihatau bhūmau cyutau rāghavau

nāgāstreṇa samāvṛtau triśirasā bhagnaṁ kapīnāṁ balam ||218||

divya-prabhāvau garuḍena sākṣāt

spṛṣṭau vinaṣṭākhila-pāśa-bandhau |

athotthitau dāśarathī vṛthaiva

kiṁ pauruṣair daivam alaṅghyam eva ||219||

labhdādhikotsāha-balaiḥ plavaṅgair

nipīḍyamāneṣu niśācareṣu |

prahasta-dhūmrākṣa-mahodarādyāḥ

prāptā raṇe manda-balatvam eva ||220||

bhagne’tha sainye kṣaṇadācarāṇāṁ

mānānubandhād avilupta-dhairyāḥ |

hastāḥ prahasta-pramukhāḥ krameṇa

te saṅgarorvīkula-bhūdharendrāḥ ||221||

tvad-ājñayā deva vibodhanāya

pramṛdyamāno’pi gajāśva-sainyaiḥ |

atyanta-nidrā-taruṇī-karālo

na kumbhakarṇo vijahāti nidrām ||222||

śrutvā pratīhāra-giraṁ daśāsyaḥ

saṅkhye tanu-tyāga-samudyato’bhūt |

cittānuvṛttānta-sahāya-hīnaṁ

kasyeṣṭam aiśvaryam araṇya-tulyam ||223||

snānārcanādi pravidhāya tūrṇaṁ

kāryānurodhād atha kumbhakarṇaḥ |

śrutvākhilaṁ rāma-virodha-vṛttaṁ

paulastyam etya praṇato’bhyuvāca ||224||

aho mahān duḥsaha-durgraho’yaṁ

san-mantri-mantrair na nivāritas te |

krodhendhane kiṁ bhavatā smarāgnau

hutā vidhḥtir gaṇitā na nītiḥ ||225||

lolā-nibaddhāmbudhi-madhya-setoḥ

śaktir manuṣyasya na cintitā kim |

bhrū-bhaṅga-bhīti-stimitāmburāśau

yasyājñayā bhūmidharāḥ plavante ||226||

sa dīrghadarśī hita-kṛn manīṣī

vibhīṣaṇaḥ kiṁ bhavatā nirastaḥ |

mantrāgamatvaṁ prathamaṁ nihatya

paścād viṣaṁ bhakṣitam aprameyam ||227||

vyasana-patana-saktis tad-virāme’py asaktir

hita-saciva-viraktir durjaneṣv eva bhaktiḥ |

ucitam ativiyuktir durgrahāṇām amuktiḥ

kṣitiparivṛḍha-lakṣmī-saṅkṣaye lakṣaṇāni ||228||

śrutvānujoktaṁ hita-yuktam etan

naktaṁ-carendro na viveda yuktam |

nipāta-kāle kila naiva buddhir

bhaved yathā moha-rajo-viśuddhiḥ ||229||

sa taṁ jagāda pratibodhito’dya

śikṣā-pradānāya na paṇḍitas tvam |

mithyā bhujau bhūri-bhujas tavemau

bhajasva gatvā dhana-moha-nidrām ||230||

ity agrajenābhihito vicintya

prabhāva-śaktiṁ bhavitavyatāyāḥ |

saṁnaddha-buddhir nidhane ripūṇāṁ

na kumbhakarṇas tam uvāca kiṁcit ||231||

samprāpte kumbhakarṇe raṇa-bhuvam abhavāyāsa-saṁmantritānām

bhagne sainye kapīnāṁ diśi diśi rajasā bhūyasā saṁvṛttāyām |

tat-kāya-cchāyayādho jagati gurutaraiḥ saṁniruddhe’ndhakārair

arke sākāra-rāhu-grahaṇa-samaya-dhīḥ khecarāṇāṁ babhūva ||232||

tataḥ praviśyāri-bala-prahāro

vidīrṇa-kāyaḥ sruta-śoṇitaughaḥ |

naktaṁ-caraḥ kuñjara-karṇa-nāmā

vyajijñapat saṁsadi rākṣasendram ||233||

deva tvad-ājñā-paruṣākṣarāṇi

dhyāyan kapīnāṁ yudhi kumbha-karṇaḥ |

cakre mahan manyum anantam antaḥ

prārabdha-kalpānta-kṛtānta-līlaḥ ||234||

bhagnāśaṅkaṁ dadhāne jagati sa gaganāsaṅgi-tuṅgottamāṅgaḥ

padbhyāṁ bhū-kampa-kārī bhaya-niviḍa-milad-vāraṇāyūṁṣi piṁṣan |

sugrīvaṁ vigrahograṁ laghu-vihagam ivādāya muṣṭi-graheṇa

grīvākarṣair babhañja drumavad avagati-vyāhatānaṅgadādyān ||235||

kṣipraṁ vibhīṣāṇa-matena nikṛṣṭa-cāpas

taṁ rāghavaḥ sva-kaṭakopari bhūdharābham |

bāṇair nipātya ghana-kāya-bharāvapiṣṭa-

rakṣaḥ-kulaṁ bhuvana-vismayam ātatāna ||236||

hate vikīrṇe yudhi kumbhakarṇe

nikumbha-kumbhādiṣu ca cyuteṣu |

mānānubandhād aparāṅ-mukhānāṁ

kṣaṇaṁ kṣayo’bhūt kṣaṇadā-carāṇām ||237||

śoka-prakopānala-lihyamānaḥ

kula-kṣayād indrajad abhyupetya |

sainyaṁ kapīnāṁ nikhilaṁ kṣaṇena

sa rāma-sugrīva-mukhaṁ jaghāna ||238||

hateṣu sarveṣu harīśvareṣu

kaṇṭhāvakīrṇa-kṣaṇa-jīvitena |

abhyarthito jāmbavato hanūmān

eko visṛṣṭaḥ kapi-jīvitāyai ||239||

sa yojana-śata-trayīṁ divi vilaṅghya bhāsvat-prabhaḥ

sa puṣkaram apāharat sakalam auṣadhi-kṣmādharam |

yad agrasara-saurabhair abhavad āpta-jīvaṁ kṣaṇāt

sarāghava-kapīśvaraṁ hari-susainyam atyadbhutam ||240||

mānaṁ necchati yacchati vyasanitāṁ mugdhāṁ vidhatte dhiyaṁ

kīrtiṁ hanti kalaṅkayaty api kulaṁ sotkarṣa-vidveṣavān |

yad yat karma vidhīyate sumatinā kāryānubandhodyamais

tat tat sarvam alakṣitaḥ kṣapayati kṣipraṁ viruddho vidhiḥ ||241||

--o)0(o--

athendrajit sarva-jagaj-jayogra-

brahmāstra-siddhyai vihitāpacāraḥ |

vanaṁ samāgatya nikumbhilākhyaṁ

yāgogra-vahnau rudhiraṁ juhāva ||242||

yāgārdha-vighne yudhi vadhya eṣa

naivānyathety āśu vibhīṣaṇena |

ukte hite rāghava-śāsanena

taṁ lakṣmaṇo yoddhum athājagāma ||243||

athendrajil-lakṣmaṇayor madena

yuddhe pravṛtte kapirākṣasānām |

parasparaṁ dīrgha-mahāstra-dīptaṁ

sainya-dvayaṁ prekṣakatām avāpa ||244||

krodhākulenendrajitā prasahya

śaktyātha hṛn-marmāṇi dārito’pi |

taṁ patriṇā laṇṭha-nikṛtta-vaktraṁ

saumitrir āścarya-nidhiś cakāra ||245||

śrutvaitad ugrâśa-nipāta-tulyaṁ

śokena nirbhinna-dhṛtir daśāsyaḥ |

vyāptaḥ sphuṭadbhiḥ kaṭakāgra-ratnaiḥ

papāta kalpānta ivācalendraḥ ||246||

sa labdha-saṁjñaḥ priya-putra-śoke

bhrātṛ-kṣayasyopari marma-lagne |

sītābhilāṣaṁ sahasā vihāya

babandha citte maraṇābhilāṣam ||247||

bhrātrā bhujena sakalodyama-dakṣiṇena

putreṇa sarva-guṇa-saṅgama-vallabhena |

mānena mauli-maṇinā rahitasya jantoḥ

kiṁ jīvitena śita-śalya-śatāyitena ||248||

prāptas tataḥ samara-bhūmim abhagna-māno

bhṛtyānujātmajanikṛtta-śarīra-pūrṇām |

laṅkeśvaraḥ pṛthu-viṣāda-bhara-śrameṇa

viśrāntaye nija-vapuḥ kṣayam ācakāṅkṣa ||249||

saṁnaddhe daśa-kandhare yudhi bhaya-vyāghūrṇa-diṅ-maṇḍale

paiśācāśvaratha-sthite hari-rathārūḍhe ca rāme punaḥ |

bāṇeṣu prasaratsu deha-dalana-vyāpāra-pārāptaye

hy ekasya sva-tanu-kṣaye ripu-vadhe cānyasya lobho’bhavat ||250||

agre śarīra-nirapekṣam arakṣitāṅgaṁ

rakṣaḥ-patiṁ ghana-raṇa-kṣayam īkṣamāṇaḥ |

rāmaḥ kṣaṇaṁ sthagita-niścala-cāpa-pāṇiḥ

sāścarya-śaurya-bhara-vismayavān pradadhyau ||251||

kāyaḥ kailāśa-mūloddhṛti-vipula-śilollekha-vikhyāta-sāras

tejaḥ śakrebha-kumbha-sthira-śara-śakala-kleśa-niḥśvāsa-dīptam |

mānaś cāśeṣa-lokeśvara-mukuṭa-taṭī-lālitājñā-vilāsaḥ

sarvaṁ sāścaryam asya tribhuvana-jayinaḥ pāpa-śāpena naṣṭam ||252||

dhyātveti nirvivara-mārgaṇa-varṣiṇo’sya

daṣṭauṣṭham ākulita-kuṇḍala-dīptam aṇḍam |

rāmaḥ śareṇa dahanārcita-durnimitta-

krūrārdha-candra-vadanena śiraś cakartta ||253||

romāñca-sañcaraṇa-pīna-kapola-bhitti

yad yat papāta vadanaṁ daśa-kandharasya |

ājanmano’nya-mukha-tat-kṣaṇa-darśanena

prītyeva vismaya-maya-dyuti tat tad āsīt ||254||

dṛṣṭvā cyutāni vadanāni nava-krameṇa

kaṇṭha-skhalat-kanaka-puṅkha-śarācitāni |

vyāptāni dīpta-hara-homa-hutāśa-leśaiḥ

saṁsmāritāni daśamaṁ daśakaṇṭha-vaktram ||255||

kṛtte ca mūrdhni daśame daśa-śekharasya

pratyakṣa-dṛṣṭa-vadana-cyuta-manyu-vahniḥ |

śānto’pi kaṇṭha-vigalad-ghana-śoṇitaughair

āsīt sa-śeṣa iva kuṇḍala-ratnabhābhiḥ ||256||

hatvātha rāmaḥ samare daśāsyaṁ

vibhīṣaṇaṁ tad-vibhave’bhiṣicya |

laṅkākalaṅkena parasthalasthāṁ

sītām avāptām api nābhyanandat ||257||

tīvre viyoga-dahane tanutāṁ gatāpi

bhartrārpitā viṣama-dhāmny anapāya-vahnau |

kopānale nipatitā vipule’tha sītā

śuddhyai viveśa hima-saṁhati-śītam agnim ||258||

pativratāṁ tāṁ svayam eva dorbhyām

ādāya rāmāya dadau hutāśaḥ |

sa loka-pāla-stuta-śīla-sattvāṁ

tāṁ prāpya lakṣmīṁ prayayāv ayodhyām ||259||

tatra praṇāmair bharatena hārṣa-

bāṣpābhiṣekārcita-pāda-padmaḥ |

sugrīva-laṅkā-pati-sevyamānaḥ

sa prāpa rājyaṁ tirdaśābhiṣiktaḥ ||260||

kāle prayāte praṇidhiḥ prajānāṁ

vṛttānta-vedī vijane sametya |

vyajijñapad dūrata-pravāse

lokāpavādaṁ janakātmajāyāḥ ||261||

jāyāṁ sa jānann api śuddha-śīlāṁ  
lokāpavāda-prasarāsahiṣṇuḥ |  
saumitrim ādiśya sa-garbha-bhārāṁ  
tatyāja vālmīki-tapovane tām ||262||

nityārdra-duḥkhe jana-jīvite’smin  
sukhāny anityāni sa-yauvanāni |  
ghanāni vidyud-dyuti-cañcalāni  
kṣaṇa-kṣayāṇi priya-saṅgamāni ||263||

bālye bhūmi-tale’rpitā tad anu ca kliṣṭā vane bhīṣaṇe

paulastyena hṛtā bhaya-kṣata-dhṛtī ruddhāya laṅkā-vane |

labdhā śuddhy-anale cyutā punar api tyaktā satī jānakī

saṁsāre satatāśru-pātini nṛṇāṁ dhiṅ nitya-duḥkha-sthitim ||264||

āśvāsyamānā janakopamena

vālmīkinā dīna-dayānvitena |

kālaṁ tanu-tyāga-manorathaiḥ sā

nityāśru-pātārdra-kucā nināya ||265||

sāsūta bhartṛ-pratibimba-rūpau

putrau tanu-tyāga-viśeṣa-vighnau |

vālmīkinā kṣatriya-saṁskriyābhiḥ

kuśo lavaś ceti kṛtābhidhānau ||266||

pravardhamānau muniā sva-kāvyam

adhyāpitau gīti-vibhakta-varṇam |

pūrvaṁ bhaviṣyac caritaṁ nibaddhaṁ

rāmāyaṇaṁ karaṇa-rasāyanaṁ tau ||267||

nirāsa sītā-virahe dvitīye

śaśīva rāmas tanutām avāptaḥ |

pradīpta-duḥkhāgni-citāṁ viveda

śmaśāna-bhūmi pratimāṁ vibhūtim ||268||

kiṁ bhoga-rāgaiḥ kim ayatna-ratnaiḥ

kiṁ nandanaiś candana-candra-saudhaiḥ |

viyoga-śalyair hṛdaye’vasanne

kiṁ nitya-śokena kujīvitena ||269||

kadācid āsthāna-sabhāsana-sthaṁ

rāmaṁ prahāra-kṣata-mastakaḥ śvā |

vyajijñapad deva yati-vratena

hato’smi vipreṇa vināparādham ||270||

bhikṣur vilakṣaḥ kṣata-kāraṇaṁ tat

pṛṣṭo’pi kiṁcin na yad ācacakṣe |

tad daṇḍamūkeṣu sabhā-sthiteṣu

tadā punaḥ prāha saniścitaṁ śvā ||271||

deva dvijanmā svamaṭhe’dhikārī

purāham āsaṁ vigata-spṛho’pi |

kenākrame`nopagatā na jāne

tathāpi me nindyatamā śva-jātiḥ ||272||

kālañjare deva maṭhādhikārī

vidhīyatām eva viveka-hīnaḥ |

na yasya kopa-praśame’pi śaktir

lobha-prahāṇe’pi sa kiṁ samarthaḥ ||273||

ekodarā moha-mahī-prajātā

mada-smara-krodha-viṣāda-lobhāḥ |

ekānumānena bhavanti jantoḥ

sarve sadā sthūla-laghu-krameṇa ||274||

śrutvaitad uddāma-gajādhirūḍhaṁ

bhikṣuṁ nṛpaḥ sphīta-maṭhādhinātham |

cakre calac-cāmara-cāru-cañcad-

vikuñcitoṣṇīṣa-vilāsa-hāsam ||275||

dharmasya goptā cyavanena rāmaḥ

prītyārthitaḥ krūratarāsurasya |

trailokya-śatror lavaṇabhidhasya

vadhāya śatrughnam athādideśa ||276||

śūlāyudhe tena hate’tha daitye

tat-kānane kāñcana-tauraṇāṅkā |

divyeva śatrughna-niveśitābhūt

purī prathārhā madhurābhidhānā ||277||

kāle prayāte sutam aṣṭa-varṣaṁ

skandhe samādāya mṛtaṁ dvijanmā |

uccaiḥ pracukrośa sabhāṅganāgra-

dvārāntike vetri-bhayānabhijñaḥ ||278||

ayaṁ śiśur me sthavirasya sūnur

vyasutvam āptas tila-toya-dātā |

nṛpāpacāreṇa bhavaty avaśyam

akāla-mṛtyur vyasanaṁ prajānām ||279||

dharma-drohiṇi vidrutārdra-karuṇe kṣudraiḥ prajopadravair

dhūrtair bhukta-dhane pradhāna-vimukhe vijñapta-nidrā-juṣi |

kāyasthair ajitair jite kṣitipatau labdhodayair indriyair

durbhikṣānala-caura-vāri-makarair dīno janaḥ pīḍyate ||280||

nāthe dikṣu bhagīrathe śubha-kathe puṇyāpta-tīrtha-prathe

krānta-svarga-pathe pṛthau daśarathe yāte yaśaḥ-śeṣatām |

kaṣṭaṁ naṣṭa-dhṛtiḥ prakṛṣṭa-vipadām ādhāra-bhūtādhunā

daivī majjati rāja-duṣkṛti-bharair bhārābhibhūteva bhūḥ ||281||

viprārta-nādena vicāryamāṇa-

kāruṇya-dainya-vyasane’pi rāme |

sabhyeṣu mūkeṣu munīśvareṣu

samabhyadhān nārada eva vāgmī ||282||

śūdras tapas tīvrataraṁ karoti

śambūka-nāmā diśi dakṣiṇasyām |

sa eva varṇāśrama-dharma-lopaḥ

putra-kṣaye kāraṇam agra-jāte ||283||

śrutvoditaṁ nārada-vācyam etat

smṛtāptam āruhya vimāna-rājam |

adakṣiṇaṁ dharma-pathasya rājā

gatvāvadhīd dakṣiṇa-dik-sthitaṁ tam ||284||

rāmāsi-paṭṭena nikṛtta-kaṇṭhe

śūdre vimānena divaṁ prayāte |

nijātmaje tat-kṣaṇa-labdha-jīve

mamārja nindāṁ stutibhir dvijātiḥ ||285||

haimī kṛtā tasya suvarṇa-kārair

abhinna-rūpā raghu-rāja-patnī |

abhūt parityāga-ghanāvamāna-

manyu-vratā maunavatīva sītā ||286||

vālmīki-śiṣyānugatau kumārau

rāmātmajau tatra lavaḥ kuśaś ca |

agāyatāṁ śrotra-sukhaṁ nṛpāgre

svareṇa rāmāyaṇam ādi-kāvyam ||287||

putrau parijñāya munīndra-vākyāt

tau tulya-rūpānubhavena rāmaḥ |

karotu sītā punar eva śuddhim

ity arthanāṁ tatra muneś cakāra ||288||

vālmīki-śiṣyair atha rāma-patnī

tāṁ prāpitā yajña-bhuvaṁ kṣaṇena |

lajjāvatī rāja-sahasra-madhye

manyu-pragalbhāṁ giram ujjahāra ||289||

yathārya-putrān na paraḥ pramṛṣṭaś

cittena vācā mama karmaṇā vā |

tat-satya-saṅkalpa-guṇena tena

dadātu mātā vasudhāvakāśam ||290||

athotthitā mūrtimatī kṣitis tām

aṅke samādāya talaṁ viveśa |

kākutstha-hṛd-bhaṅgabhiyeva

kāñcyā sutāra-rāveṇa nivāryamāṇā ||291||

rāmas tataḥ prāpta-vadhū-nirāśaḥ

pātāla-saṁhāra-vilāsa-sajjaḥ |

nivāritaḥ padma-bhavena sākṣāt

snehārdratāṁ putra-yuge babandha ||292||

athāśvamedhe vidhi-māji pūrṇe

kālena sākṣād vijane sametya |

saṁsmārito vaiṣṇava-dhāma rāmaḥ

sahānujair divya-padaṁ prapede ||293||

atha sa bhagavān viṣṇuḥ kṛtvā jagan-nirupaplavaṁ

daśa-mukha-bhayaṁ hṛtvā harṣa-pradas tridaśa-śriyaḥ |

pavana-tanayaṁ dhṛtvā dhīronnataṁ savibhīṣaṇaṁ

bhuvana-bhavane kīrti-stambhaṁ jagāma sudhāmbudhim ||294||

iti śrī-vyāsa-dāsāparākhya-kṣemendra-viracite daśāvatāra-carite

rāmāvatāraḥ saptamaḥ

||7||

--o)0(o--

# (8)

# kṛṣṇāvatāro’ṣṭamaḥ

aho kāla-samudrasya na lakṣyante’tisantatāḥ |

majjanto’ntar anantasya yugāntāḥ parvatā iva ||1||

yuga-dīrghe prayāte’tha kāle dina-kṣaṇa-kramaiḥ |

kaiṭabhāriṁ punar bhūmir bhārārtā śaraṇaṁ yayau ||2||

sā dadarśa sudhāmbhodhau prabuddhaṁ śeṣa-śāyinam |

viśva-rūpaṁ phaṇā-ratna-sahasra-pratibimbitam ||3||

sukha-prabodha-pṛcchānte caturmukha-mukhaiḥ suraiḥ |

munibhir nāradādyaiś ca praṇataiḥ parivāritam ||4||

pāda-saṁvāhana-vyagrāṁ śriyaṁ premāmṛta-hrade |

vahantaṁ hṛdaye vyaktaṁ kaustubha-pratibimbitām ||5||

mahī marakata-śyāmā vyakta-mauktika-bhūṣaṇā |

khalakṣmīr lakṣya-nakṣatra-māleva praṇanāma tam ||6||

sā praṇāma-calat-karṇotpalāli-svana-saṁnibhām |

vijñaptiṁ jñāta-vṛttasya cakre viśvāntarātmanaḥ ||7||

bhagavan bhavataḥ sarva-loka-cintārti-hāriṇaḥ |

vātsalya-peśalasyāgre punar uktaṁ nivedyate ||8||

hiraṇyākṣa-balāt kṣiptā nikṣipta-kṣiti-bhṛt kalā |

samutkṣiptākṣayaivāhaṁ varāha-vapuṣā svayam ||9||

kālanemi-prabhṛtayaḥ purā mad-bhāra-śāntaye |

ye hṛtā bhavatā daityās te’vatīrṇāḥ punar nṛpāḥ ||10||

ugrasenasya tanayaḥ krūraḥ krūratarānugaḥ |

vṛṣṇi-vaṁśe samutpannaḥ kālanemir mahāsuraḥ ||11||

ananta-daitya-bhūpāla-bala-bhāra-bharārditā |

adharma-bahulaṁ kālaṁ na sahe boḍhum akṣamā ||12||

śrutvaitad uktam urvaryā bhagavān sasmitānanaḥ |

kariṣyāmy ucitaṁ sarvam ity uktvā visasarja tām ||13||

pṛthivyām atha yātāyāṁ vidhāya hṛdaya-sthitam |

viṣṇoḥ samīhitaṁ sarvaṁ surān prāha pitāmahaḥ ||14||

bhūmi-bhārāvatārāya devo’vatarati kṣitim |

yadu-vṛṣṇi-kule yāti vasudevasya putratām ||15||

yūyam aṁśāvataraṇaṁ kule kuruta bhārate |

ity ukte padma-garbheṇa tathey uktvā yayuḥ surāḥ ||16||

tataḥ kadācit prayayau nārado mathurāṁ purīm |

svacchanda-vāda-nirataḥ kali-keli-kutūhalī ||17||

sa rahaḥ kaṁsam abhyetya prāpta-pūjāsano’vadat |

dharma-mārgeṇa vartasva rakṣemāṁ vidrutāṁ śriyam ||18||

pitṛṣvasus te devakyā yaḥ samutpadyate sutaḥ |

sa surair niścito’ntāya vibhūter jīvitasya te ||19||

uktveti yāte devarṣau kaṁsaḥ pāpī pitṛṣvasuḥ |

devakyāḥ kiṅkarān garbha-nidhanāya samādiśat ||20||

hateṣu ṣaṭsu bāleṣu vasudeva-suteṣv atha |

sapatnyai saptamaṁ gūḍhaṁ rohiṇyai devakī dadau ||21||

sa viṣṇoḥ śayanābhyāsād bhū-bhāra-bharaṇa-kṣamaḥ |

avatīrṇaḥ śiśuḥ śeṣaḥ prītim antar vahann iva ||22||

athāṣṭamaṁ sutaṁ jātaṁ vasudevaḥ svayaṁ niśi |

gokule nanda-gopasya nidadhe vadha-śaṅkitaḥ ||23||

nanda-patnyāḥ yaśodāyāḥ kanyāṁ vinimayena saḥ |

ādāya gūḍha-sañcārī nija-jāyāntike’kṣipat ||24||

sā kanyā karuṇā-hīnaiḥ prabuddhair atha kiṅkaraiḥ |

śilāyām āhatā dīptā vidyul-lekheva khaṁ yayau ||25||

sāṣṭādaśa-bhujā kāntā pradīpta-vividhāyudhā |

kaṁsasyāyuḥ pibantīva bheje vindhya-vasundharām ||26||

rohiṇī-bhavanāj jyeṣṭham api gūḍha-matiḥ sutam |

vasudevaḥ kṣaya-bhayān nanda-gopa-gṛhe’tyajat ||27||

tau saṅkarṣaṇa-kṛṣṇākhyau yaśodā dadhatī yayau |

viśrutā dāna-sambhogau śrīr iva spṛhaṇīyatām ||28||

saṅkarṣaṇaḥ śaśi-sitaḥ kṛṣṇo marakata-dyutiḥ |

babhatuḥ prathamodbhedau gaṅgā-yamunayor iva ||29||

sva-deha-rakṣā-yatnena bāloddalana-śālinā |

kaṁsenānyat kṛtaṁ mohād anyad daivena nirmitam ||30||

kalayati dhiyā svārthaṁ sarvaḥ sad-abhyudayecchayā

kim api yatate tāvad yāvat phalaṁ paridṛśyate |

tad anu ca vidhiḥ krīḍonmattaḥ karoti yad aśmanā

jala-bhṛta-ghaṭaṁ bhaṅktvā dūrād ivāśu jala-sthitim ||31||

rājyārhau gokule bālau kaṁsaḥ śrutvā tayoḥ kṣaye |

cakre gūḍhodyamopāyān garbha-vyatyaya-śaṅkitaḥ ||32||

stanya-tṛptaḥ śiśuḥ kṛṣṇaḥ kadācin nidrayānvitaḥ |

pāda-prahāreṇāviddhaṁ babhañja śakaṭaṁ mahat ||33||

visṛṣṭām atha kaṁsena pūtanāṁ niśi rākṣasīm |

viṣārdra-stanadāṁ kṛṣṇaś cakre niṣpīta-jīvitām ||34||

kiñcit sañcaraṇābhyāse pāṇim ālambya yatnavān |

datta-dvi-tri-kramaś cakre harṣaṁ mātus trivikramaḥ ||35||

tataḥ kumārayoḥ pāta-bhītyā hariṇa-vegayoḥ |

aviśrāntānusaraṇe yaśodā śramam āyayau ||36||

udvignā gati-vighnāya kṛṣṇasya jananī vyadhāt |

bali-bandhana-dhīrasya dāmnā bandham ulūkhale ||37||

dāmodaras tato nāmnā samākarṣann ulūkhalam |

madhyena niryayau vegād yamalārjuna-vṛkṣayoḥ ||38||

saṁlagnolūkhalākarṣāt petatus tau mahā-drumau |

yamunākṣobha-sambhūta-bhaya-kampita-gokulau ||39||

tataḥ kṛṣṇāśrayeṇa śrīr gokule jita-nandanā |

svabhāva-ramaṇīye’pi ramaṇīyatarābhavat ||40||

snigdha-śyāmās taru-tṛṇa-bhuvaḥ sampatan nirjharaughā

megha-premonmukha-śikhi-mukha-sthāyino mantha-ghoṣāḥ |

gāyad-gopī-stimita-hariṇī-hāriṇaḥ kānanāntāḥ

kāntāś cakruḥ pramada-samayaṁ yāmunāḥ kūla-kacchāḥ ||41||

tataḥ stoka-parimlāne śaiśave śiśiropame |

māghavayābhavat kiṁcid unmukhī yauvana-dyutiḥ ||42||

tataḥ kṛṣṇasya gopāla-ḍimbha-maṇḍala-vartinaḥ |

babhūva kandukoddāma-krīḍāsu niviḍo rasaḥ ||43||

patite yamunākūla-salile keli-kanduke |

dadarśa kāliyasyograṁ nāgasya bhavanaṁ hariḥ ||44||

vyāptaṁ kalpānta-rajanī-kavalī-kāra-vibhramaiḥ |

kṛtānta-mahiṣaśyāmair nistriṁśa-vimalair jalaiḥ ||45||

kālaḥ kathaṁ vasatīh bhayasyāpi bhayaṅkaraḥ |

sa tair ākṛṣyamāṇo’pi kṛṣṇas tad-darśanodyataḥ ||46||

kadamba-śākhām ālambya bhavanopānta-vartinīm |

papāta duritotpātaḥ sāvegaḥ kṣubhite’mbhasi ||47||

bhramad-yama-bhujābhena śauri-bhogena bhoginaḥ |

āliṅgitas tam ādhūya vegenācakrame śiraḥ ||48||

pādākrānta-phaṇasya phūtkṛti-viṣāvegoṣṇa-niḥśvāsinaḥ

kopa-kleśa-viśeṣa-dantakaṣaṇa-prodbhūta-dhūmair hareḥ |

kāla-bhrū-bhrama-bhaṅgurair vṛtam abhūt pātāla-mūlodgataiḥ

kālaiḥ kaliya-bāndhavair iva jalaṁ sāhāyakābhyāgataiḥ ||49||

pīḍitaḥ śaraṇaṁ śauriṁ sa yātas tad-girā yayau |

raudraḥ samudraṁ tat-pāda-mudrayā tārkṣya-nirbhayaḥ ||50||

tatas tālavane daityaṁ dhenukaṁ khara-rūpiṇam |

jaghāna gokule vighnaṁ helayeva halāyudhaḥ ||51||

atha gopāla-rūpeṇa pralambo nāma dānavaḥ |

kanduka-krīḍayā prītiṁ vidadhe rāma-kṛṣṇayoḥ ||52||

kadācit skandham ārūḍhas tena vegavatā hṛtaḥ |

rāmas tasyākaron muṣṭi-pātena śatadhā śiraḥ ||53||

atha govardhana-girau śakra-yāga-mahotsave |

bhakṣya-bhojya-mahārambha-sambhāro gokule’bhavat ||54||

pūjyaḥ parvata evāyam ity uktvā śakra-pūjanam |

nivārya kṛṣṇas tad-bhojyaṁ bubhuje divya-rūpa-bhṛt ||55||

yataḥ pralambamānena manyunā śata-manyunā |

preritā ghana-nirghoṣa-ghora-meghāḥ samāyayuḥ ||56||

tair grasta-vāsarālokair nigīrṇa-bhuvanair ghanaiḥ |

āhūteva mahārāvaiḥ kāla-rātrir adṛśyata ||57||

virāvakṛt hṛd-ghaṭṭa-megha-saṅghaṭṭa-viplave |

khaṁ kṣitau jala-rūpeṇa bhaya-bhagnam ivāpatat ||58||

te śakra-krodha-saṁnaddhāḥ śakra-cāpa-citā ghanāḥ |

sadyaḥ potam ivāmbhodhiṁ vamantaḥ kṣmām apūrayat ||59||

saṁrambheṇa ghanāghanair ghanataraiḥ sampīḍyamānair mithaḥ

prodbhūte’tha pṛthu-vyathā-rava-nibhe saṁsphūrjite garjite |

bhītyā kvāpi yayuḥ kṣiti-cyuta-nabhaḥ sambhāvanā-kampitāḥ

kalpāntāgama-śaṅkitā iva mahā-nīhāra-ruddhā diśaḥ ||60||

dhārā-sāra-śani-nipatana-kleśa-sampīḍitānāṁ

sīdad-vatsa-praṇihita-dṛśāṁ śīta-vātārditānām |

vega-kṣobhāgata-giri-nadī-nāda-dīnānānāṁ

prāṇa-trāṇaṁ kvacid api gavāṁ nābhavad vihvalānām ||61||

aṅga-bhaṅgaṁ gavāṁ dṛṣṭvā govindaḥ karuṇākulaḥ |

trāṇāya girim uddhṛtya govardhanam adhārayat ||62||

chattrī-kṛte girau tasmin dordaṇḍa-dhṛti-niścale |

go-gaṇānāṁ sa-gopānāṁ punar-jīvāgamo’bhavat ||63||

utkṣipte’sura-vairiṇā kṣiti-ghare kṣīrodadhiḥ kṣobhavān

bheje bhītim akāṇḍa-daṇḍa-mathana-kṣobhābhiśaṅkī punaḥ |

vindhyasyāsamayodgamaṁ vigaṇayan manye śvasan kampavān

hrasta-nyasta-samasta-śāpa-salilaḥ kṣobhād agastyo’bhavat ||64||

avahad ahata-dhairye doṣṇi kṛṣṇasya bhāra-

śrama-śamana-dhiyeva kṣmādharaḥ sāparodhaḥ |

avirata-nipatadbhir nirjharāṇāṁ sahasraiḥ

sphaṭika-vikaṭa-jambha-stambha-sambhāra-śobhām ||65||

govardhanasya dharaṇe vraja-sundarīṇāṁ

sāhāyakocca-caraṇācita-dor-latānām |

aprāpti-lola-kara-vibhramam ākalayya

kṛṣṇaḥ smitāṁśu-dhavalādhara-pallavo’bhūt ||66||

kṛṣṇenāścarya-nidhinā gogaṇe parirakṣite |

lajjayeva nyavartanta pavanocchvāsino ghanāḥ ||67||

tataḥ śakraḥ samabhyetya prasādya vijane harim |

kāmadhenu-girā tasmai gopālādhipatāṁ dadau ||68||

atha prapede govindaḥ prauḍhaṁ madam iva dvipaḥ |

sahakāra-taruḥ kāntaṁ vasantam iva yauvanam ||69||

tasya sānanda-śṛṅgāre vayasi vyaktatāṁ gate |

babhūvābhinavotsāhaḥ pratāpābharaṇena saḥ ||70||

tasya nirbhara-tāruṇya-lāvaṇyaṁ nayanāmṛtam |

pibantīnām abhūt gopa-kāntānāṁ mada-vibhramaḥ ||71||

vyāmūḍha-skhalitārgha-viklava-padā vāṇī gatiś cāsphuṭā

cittaṁ bhrū-yugalaṁ ca vīci-racanā-saṁvādi dolāyitam |

nidrā kiṁ ca daridratām upagatā lajjā ca sajjā smare

kṣaibyaṁ mādhava-yauvana-dyuti-pade gopāṅganānām abhūt ||72||

svairācāra-smara-paricaye tatra śaureḥ pravṛtte

veṣālāpoddhata-gatitayānyonya-sambhāvyamāne |

āsīl lajjā-vinaya-nibhṛtā vyakta-saṁsakta-manyus

tāsām antaḥ kaluṣa-kalanānalpa-saṅkalpa-jalpaḥ ||73||

karṇābhyarṇa-vikīrṇa-locana-rucaḥ santy eva candrānanās

tvatto’nyā nava-yauvanonnati-lasal-lāvaṇya-gaṇyāḥ param |

yāsām eṣa harir manoratha-śatair arthī kṣaṇa-lokane

kiṁ kṛṣṇena vilokitāham iti te rūḍhaḥ pramūḍhe madaḥ ||74||

antar-locanayor viśaty avirataṁ lagnaś ca pāṇau gatiṁ

nirbandhena ruṇaddhi dhāvati muhur daśābhikāmo’dhare |

sakhyaḥ kiṁ karavāṇi vāraṇa-śatair naivāpayāti kṣaṇaṁ

kṛṣṇaḥ ṣaṭ-caraṇaḥ prayāti capalaḥ puṣpoccaye vighnatām ||75||

karṣaty aṁśuka-pallavaṁ parihṛtaḥ pratyāhṛtiṁ nojjhati

prakṣiptaś caraṇe lagaty avirataṁ tiṣṭhaty adṛśyaḥ pathi |

aṅgāny ullikhati prasahya yadi vā labdhāvakāśaḥ kvacit

kiṁ śaurir ghana-kuñja-vañjula-latā-jālāntare kaṇṭakaḥ ||76||

svacchāmbu-pratibimba-vaktra-tilakollekhādarālokanaṁ

yatnenoccita-cūta-pallava-lave karṇāvataāsa-spṛhā |

etasyāḥ kusumeṣu bandhana-dhiyā keśāvakāśa-kriyā

kenāyaṁ nava-rāga-yoga-guruṇā veṣopadeśaḥ kṛtaḥ ||77||

ko’yaṁ yāti laghu-kramair aham ahaṁ kas tvaṁ sakhi śyāmalā

śvāsāyāsavatī kva yāsi timire taṁ naṣṭam iṣṭaṁ mṛgam |

anveṣṭuṁ yamunā-taṭīm upagatā bhītāsmi bhūta-bhramān

mūḍhe kṛṣṇa-bhujaṅga eṣa viṭape kauṭilya-līnaḥ sthitaḥ ||78||

santaptaiva hatā karomi kim ahaṁ tāṁ preṣayantyā mayā

labdhaṁ maugdhya-phalaṁ bhujaṅga-nikaṭaṁ vakrāṁ dvijihvāṁ sakhīm |

dhig dūtīṁ taruṇīṁ karoti kila yā svīkṛtya dūre priyaṁ

hastotsṛṣṭa-khagaḥ prayatna-nicayair nāyāti tṛpto’nyataḥ ||79||

jāne’nyā-sahitaṁ vilokya kuṭilaṁ taṁ kūṭa-koṣaṁ tvayā

pratyakṣāgasi nihnavāsahanayā kopena daṣṭo’dharaḥ |

śvāsāyāsa-visaṁsthulāṁ na ca kucotkampaṁ vimuñcasy aho

mohād duḥsaha-viplave calapayā kiṁ preṣitā tvaṁ mayā ||80||

na sa sakhi yamunāyās tīra-vānīra-kuñje

gahana-bhuvi bhavatyā mat-priyaḥ kvāpi dṛṣṭaḥ |

sumukhi phalam iyat tu sneha-mohāt tvayāptaṁ

kuca-mukha-likhiteyaṁ kaṇṭakollekha-rekhā ||81||

ity abhūn madanoddāma-yauvane kāliya-dviṣaḥ |

gopāṅanānāṁ saṁrambha-garbhopālambha-vibhramaḥ ||82||  
prītyai babhūva kṛṣṇasya śyāmā-nicaya-cumbitaḥ |

jātī madhukarasyeva rādhaivādhika-vallabhā ||83||

lāvaṇyaṁ navanīta-sāram amṛtasyevodvahantyo navaṁ

tanvānā dyuti-digdha-dugdha-dhavalāṁ mugdha-smitāṁśu-cchaṭām |

mādyad-yauvana-kumbhi-kumbha-subhagābhoga-stanottambhitā

dhairyaṁ kasya na dīrgha-netra-valanair mathnanti gopāṅganāḥ ||84||

kadācid atha yāte’staṁ gabhastimatiṁ śarvarī |

āyayau gopa-kāntena śanaiḥ kṛṣṇābhisāriṇī ||85||

śaśāṅkākṛta-saṅketa-samāgama-vilokinī |

kṣapā pratīkṣamāṇeva tamaḥ śyāmāmbarā babhau ||86||

athodyayau sudhāsyanda-svedārdra-prasarat-karaḥ |

tulyāliṅganajām īrṣyāṁ diśann iva diśāṁ śaśī ||87||

tatas tāruṇyavān indur mīlat-tarala-tārakam |

mukhaṁ cucumba śyāmāyāḥ karākṛṣṭatamaḥ paṭaḥ ||88||

tyaktvā pūrvāṁ spṛśan kiṁcid dakṣiṇāṁ ca tathottarām |

śiśriye paścimām āśāṁ sudhāṁśur bahu-vallabhaḥ ||89||

atrāntare samabhyāyād ariṣṭo duṣṭa-ceṣṭitaḥ |

jaṅgamaḥ śṛṅgavān adrir iva daityo vṛṣākṛtiḥ ||90||

kiṁcit kuñcita-kaṇṭha-kāya-kaṣaṇa-kleśa-truṭat-pādapa-

prodbhūtotkaṭa-ṭāṅkṛtair gala-luṭhad-gambhīra-ghora-svanaiḥ |

sītkāra-śvasitaiḥ khurāgra-viṣamotkhātāvakīrṇa-kṣitais

tasyodgāra-bhareṇa bhagnam abhavat kampākulaṁ gokulam ||91||

tad-bhīti-cyuta-garbhāsu goṣu gopa-gaṇe gate |

kṛṣṇaṁ gopāṅganāḥ kaṇṭhe jagṛhur bhaya-vihvalāḥ ||92||

śṛṅga-prahārābhimukhaṁ doṣṇā kṛṣṇas tam uddhatam |

nipīḍya kaṇṭhe kaṇṭhecchaṁ cakāra gata-jīvitam ||93||

niṣpiṣṭe śauriṇāriṣṭe kaṁsāmātye mahaujasi |

sat-kathā prapathe loke pṛthu-vismaya-kāriṇī ||94||

tataḥ prabhāte kaṁsasya suhṛt keśī mahāsuraḥ |

āyayau haya-rūpeṇa khurāghāta-kṣata-kṣitiḥ ||95||

karālo māṁsalaḥ śṛṅgo kṛṣṇa-tālus trikarṇavān |

lakṣitaḥ kakud-āvartī jagat-saṅkṣaya-lakṣaṇaiḥ ||96||

tasya hreṣita-nirghoṣair ghoraiḥ khura-raveṇa ca |

trasta-go-gaṇam udvigna-gopaṁ vanam akampata ||97||

śūtkāra-śvasitena tarjita-marut-kopātta-mṛtyu-sthitis

tejo-nirjita-pāvakaḥ śrama-jalair vikṣipta-pāthaḥ patiḥ |

niśceṣṭāṁ vasudhāṁ vidhātum uditaḥ kalpānta-kālopamaḥ

so’bhūd ākula-loka-pāla-vibhavaāvaṣṭambha-kṛd duḥsahaḥ ||98||

dantābhighāta-sajjasya tasyāsye dviguṇīkṛtam |

utkṣiptāgra-khurasyāśu nyadadhad bhujam acyutaḥ ||99||  
tad-danta-kaṣaṇenāpi nirvighna-ghana-vibhramaḥ |

kṛṣṇa-prasārito bāhuḥ keśi-vaktraṁ dvidhā vyadhāt ||100||

bhagne nipatite tasmin kaṁsasyeva manorathe |

abhūj jambhāri-bhavane tārkṣyadhvaja-jaya-svanaḥ ||101||

atrāntare vṛṣṇi-vṛddhaiḥ saha sva-saciva-kṣayam |

cintayan mantra-bhavane kaṁsaḥ provāca niḥśvasan ||102||

iyaṁ janita-lajjeva māna-mlānir mahīyasī |

yan meru-tulyair yuṣmābhiḥ kriyate tṛṇa-cintanam ||103||  
udbhavaḥ śanir akrūraḥ śatadhanvā vidūrathaḥ |

bhojādyāś ca mamapūrvaṁ śṛṇvantyv asama-vigraham ||104||

pituḥ svasuḥ patir vṛddhaḥ sneha-sāmānya-vṛttibhiḥ |

vasudevaḥ sa cāsmābhiḥ pūjitaḥ paripūritaḥ ||105||

sva-sutau tena ninyastau gokule gūḍha-cāriṇau |

śokātaṅkāṅkurau yau me viṣa-pādapatāṁ gatau ||106||

jñātibhyo bhayam astīti satyam āha mahā-matiḥ |

vibhīṣaṇam atopāyair hanyamāno daśānanaḥ ||107||

marmajñaḥ svajanaḥ puṁsāṁ kṣaye jāgarti nāparaḥ |

śikṣā-pakṣibhir ākṛṣṭāḥ kṣayaṁ yānty eva pakṣiṇaḥ ||108||

sadā dārūṇi dahyante dārujena ca vahninā |

krimiṇā svāṅga-jātena pātyante prauḍha-pādapāḥ ||109||

mṛj-jāta-loha-kuddālaiḥ khanyate mṛṇmayī mahī |

svajātair nirjharair nītāḥ karṣadbhir bhūdharāḥ kṣayam ||110||

jñāti-prahāraḥ niḥśarma-marma-pāṇī parādhikaḥ |

lohādhikāṁ vyathām asthnaḥ karoty asthi-mukhaḥ śaraḥ ||111||

sahabhogyām api jñāter necchanti jñātayaḥ śriyam |

kāṅkṣanti bhūtim anyeṣāṁ dūrālokana-niṣphalām ||112||

kiṁ kṛtaṁ sukṛtaṁ tāvad vasudevena dhīmatā |

bandhu-droha-vidagdhena gopālau kurvatau sutau ||113||

upekṣitau bandhu-dhiyā tat-sutau dayayā mayā |

bhuja-ccheda-pravṛttau me prayātau cintanīyatām ||114||

kṛṣṇena nihato’riṣṭaḥ sa ca keśī suhṛn mama |

tad-bhrātā miṣṭinā piṣṭaḥ pralambaḥ sa ca dhenukaḥ ||115||

adhunā kopa-vivalad-bhrū-latāṁ nītim etayoḥ |

karomy ahaṁ yathā bālau punar naivaṁ kariṣyataḥ ||116||

iti kaṁsena sāvajñaṁ antar-gambhīra-manyunā |

ukte tam uddhavaḥ prāha ṣāḍguṇya vinayeddha-dhīḥ ||117||

rājan na svajane kopaṁ kupitaḥ kartum arhasi |

svīkāryāḥ sarvathā kruddha-lubdha-bhītāvamānitāḥ ||118||

kruddhān prasādanair lubdhāndhanair bhītāṁś ca sāntvanaiḥ |

mānanair avamānārtān niyed bhinnānabhinnatām ||119||

vibhinna-svīkāraḥ śamayati nṛpāṇām ripu-bhayaṁ

nijair jīvī-cchittir bhavati kupitair dhātubhir iva |

na vairaṁ vaireṇa praśamam upayāti kvacid api

pradīpto’gniḥ śāntiṁ vrajati jala-puñjair na śikhinā ||120||

bāndhavī putra-sadṛśau rāma-kṛṣṇau na te parau |

lakṣmī-rakṣā kṣitīkṣānāṁ rāja-putrābhirakṣaṇam ||121||

samīpe sarpābhaḥ param upasaran meṣa-hananaḥ

khala-grāme mūrkhaḥ para-pura-gataḥ śatru-bala-kṛt |

hate tasmin pāpaṁ kim api kula-bījāṅkura-hatir

na dūre nādūre bhavati sukha-rakṣyaḥ kṣiti-pajāḥ ||122||

nirastaḥ kṣmā-bhujā bandhuḥ kṣīṇa-vṛttir vipad-gataḥ |

tan-nāma-vikrayotkṣepair lakṣito dikṣu bhikṣate ||123||

paramaṁ śrīmatām etan mānanām avināśanam |

yad yāty apūrito bandhuḥ parasyottāna-pāṇitām ||124||

tvad-bandhu-sutayor naiva yuktā gopa-kule sthitiḥ |

na yāvad viprakīrṇau tau tāvat svīkaraṇa-kṣamau ||125||

ity uddhavenābhihite hite suvihate śriyaḥ |

acchinna-dāna-vratavān akrūraḥ kaṁsam abhyadhāt ||126||

eka-pātrocitāṁ yasya śriyaṁ nāśnanti bāndhavāḥ |

tasyātma-poṣa-toṣastha-koṣa-kleśāya sampadaḥ ||127||

tyāga-bhoga-bharodghṛṣṭā mānonmṛṣṭā mahātmanām |

bhānti bhṛtya-gṛhotsṛṣṭā bandhūcchiṣṭā vibhūtayaḥ ||128||

bhūtim ālokya vimukhā yasya niḥśvasya bāndhavāḥ |

gacchanti na viśeṣo’sti śmaśānasya ca tasya ca ||129||

ratnākara-samṛddha-śrīr bandhur yasya tvam īdṛśaḥ |

sa kṛṣṇaḥ kānane śaṣpa-śayyā-paricitākṛtiḥ ||130||

sva-karma-bhāginaḥ sarve niṣphalaḥ svajano’rthavān |

nātaraṅgasya śaṅkhasya hṛtā suṣiratābdhinā ||131||

jñātir na dīnaḥ kṛṣṇas tu dayayā saṁvibhajyate |

helormi-nirmitaṁ manye tenaiśvaryaṁ divaukasām ||132||

dhenu-trāṇe śikhari-patinā kṛṣṇa-doṣṇi-sthitena

śrānte śakre viphala-jalade lajjite śaila-śatrau |

labdhākāśa-prasabha-gatinā nirjharodghāta-ghoṣair

harṣa-sparśaḥ prakaṭita iva sphīta-phenāṭṭa-hāsaḥ ||133||

mada-dalana-vidhāne kāliyasyāhi-bhartur

damana-śamita-śakter deha-sandeha-bhājaḥ |

śaraṇa-gamana-dainya-mlānamānasya kṛṣṇaḥ

śirasi caraṇa-mudrāṁ tārkṣya-rakṣāṁ cakāra ||134||

nāmnā māna-mahonnatiṁ pratanute badhnāti śobhāṁ guṇaiḥ

puṣṇāty ājiṣu jiṣṇunā śaśi-sitaṁ bhrājiṣṇu doṣṇā yaśaḥ |

harṣaṁ varṣati niścalena sahaja-premṇā ca cittasya yaḥ

sa ślāghyaḥ sukṛtena bāndhava-maṇir bhāgyodbhavair labhyate ||135||

abandhya-saṅgatir bandhuḥ kṛṣṇa-tulyo’sti kas tava |

yena śakro’pi gopānāṁ gauravāvanataḥ kṛtaḥ ||136||

uktaṁ niḥśalya-kalyāṇam asmābhir yadi manyase |

tat tvad-girāhaṁ gacchāmi kṛṣṇāhvāna-kṛtārthatām ||137||

vipulaḥ prasthitaś cāyaṁ dhanur-yāga-mahotsavaḥ |

karomy ahaṁ tam uddiśya keśavasya nimantraṇam ||138||

ity akrūra-vacaḥ śrutvā kaṁsaḥ kuṭila-ceṣṭitaḥ |

vraeti niḥśvasann uṣṇam abhyadhāt tam adhomukhaḥ ||139||

atha sajja-rathe hantum akrūre vrajam udyate |

abhūc candrodayodbhūta iva vṛṣṇi-kulāmbudhiḥ ||140||

atikramyātha mathurām akrūraḥ prathito rathī |

avāpāgrasarat-sainyaḥ paryanta-grāmam amekhalām ||141||

pratyagra-pāka-vinamat kalamakṣetra-paṅktibhiḥ |

haritāla-rajaḥ-puñja-rañjitābhir ivācitām ||142||

kadalī-śyāmalārāma-baṭa-vāṭa-latāvṛtām |

lambamāna-ghanālābu-tumba-kūṣmāṇḍa-maṇḍalām ||143||

valat-kuṭila-kallola-kulyākala-kalākulam |

drākṣā-suśītala-tala-sthalī-śayyāśrayādhvagām ||144||

adhvany ajagdha-pūrvekṣu-śalka-śūklīkṛta-sthalām |

pāka-piṅgala-nāraṅgī-vanaiḥ sandhyānvitām iva ||145||

yayau sa paśyan niḥśaṅka-śukāśana-nivāraṇe |

udañcad-bhuja-lakṣyocca-kucāgrāḥ śāli-pālikāḥ ||146||

sa vrajan gopakulopānta-vana-mālāṁ vyalokayat |

utsaran nirjharāsāra-snigdha-śyāmala-śādvalām ||147||

gorakṣād akṣa-śavaraiḥ kṛta-kṣudrarkṣa-saṅkṣayam |

ghora-vyāghra-pathā-baddha-yantra-kūṭa-ghaṭā-vaṭām ||148||

tālī-tāla-tamāla-sāla-kadalī-pathyām alī-śyāmalaṁ

kharjūrārjuna-sarja-bilva-bakula-plakṣākṣa-lakṣākulam |

paryante sa dadarśa harṣa-jananaṁ sphītopadeśaṁ gavāṁ

niḥśvabhra-sthala-puṣpa-śaṣpa-śabalaṁ niḥśaṅkulaṁ gokulam ||149||

acchinnodita-mantha-manthara-ravaṁ nirghoṣa-megha-bhrama-

bhrāmyan-matta-mayūra-nṛtta-ruciraṁ gopāṅganā-gītibhiḥ |

niḥsyanda-sthita-mukta-śaṣpa-kavala-klībāṅga-sāraṅgakaṁ

prītiṁ prāpa sa vīkṣya yāmuna-valad-vīci-vrajaṁ gokulam ||150||

tatas tat-sainikaiḥ kṛṣṇaḥ prathmāptair niveditam |

pituḥ pitṛvyam akrūraṁ śuśrāvābhyarcyam āgatam ||151||

ghṛta-kumbha-dadhi-sthāli-sahasropāyanaiḥ puraḥ |

praṇamyamānaṁ gopāgryair dadarśākrūram acyutaḥ ||152||

rathāgrād avaruhyātha lola-kuṇḍala-kaṅkaṇaḥ |

dṛṣṭvā dāmodaraṁ dūrād akrūraḥ samacintayat ||153||

aya

ṁ sa bhagavān viṣṇur avatīrṇaḥ sanātanaḥ |

bhuvo bhārāvatārāya māṁ jagādeti nāradaḥ ||154||

eṣa padma-palāśākṣaḥ śrīmān marakata-dyutiḥ |

snigdha-lāvaṇya-pīyūṣair limpatīva mano mama ||155||

vṛṣṇi-yādava-vaṁśasya kiyatī spṛhaṇīyatā |

avatīrṇaḥ svayaṁ yasmin bhagavān eṣu keśavaḥ ||156||

iti dyāyan praharṣaśru-saṁruddha-nayanaḥ skhalan |

akuṇṭhotkaṇṭhayā śaurair akrūre’ntikam āyayau ||157||

papāta pādayos tasya sāgrajaḥ praṇato’cyutaḥ |

gāḍhāliṅgana-saṅgatyā hṛdayaṁ praviśann iva ||158||

prāpta-pūjāsanaḥ kṛṣṇaṁ so’vadat tan-mukhe diśan |

pramoda-vismaya-sneha-bahu-māna-mayīṁ dṛśam ||159||

kṛṣṇa tvad-darśanānanda-sudhā-sampūrite hṛdi |

tvat-sambhāṣaṇa-harṣasya kvāvakāśo vidhīyatām ||160||

vasudevasya puṇyānāṁ pūrṇatā kiṁ daridratā |

yas tvāṁ tanayam āsādya sva-dṛśādyāpi nekṣate ||161||

bhavatas trijagaj-janma-sthiti-saṁhṛti-kāriṇaḥ |

gūḍha-janma-kathā kena kathyate sarva-veditanaḥ ||162||

satataṁ sahate tīvrāṁ tvat-kṛte kaṁsa-vācyatām |

vasudevaś calaty eṣā nūnaṁ na bhavitavyatā ||163||

jagad-dharaṇa-dhīr eva dhanyā devī vasundharā |

bhārāvatāra-saṁnaddhaś citte vahasi yāṁ sadā ||164||

vismṛtā devakī kiṁ te tvan-nāmnāpi sruta-stanī |

tvāṁ vinā yā sutaṁ rāmaṁ kausalyevāvasīdati ||165||

dhanur yoge visṛṣṭo’haṁ kaṁsena tvan-nimantraṇe |

tvad-āgamana-mānena dhanyā nandantu yādavāḥ ||166||

tat sarvaṁ karam ādāya prātaḥ kaṁsasya śāsanāt |

āyāntu nanda-gopādyā sarve samaya-vartinaḥ ||167||

ity akrūra-vacaḥ śrutvā tam ābhāṣata keśavaḥ |

prātar evāham āgantā tvad-ājñā kena laṅghyate ||168||

tataḥ prabhāte saṁnaddhaṁ ratham āruhya sānugāḥ |

mathurāṁ yayur akrūra-saṅkarṣaṇa-janārdanāḥ ||169||

kathaṁ rādhām anāmantryāgato’ham iti mādhavaḥ |

aratiṁ mlānatāṁ cintāṁ vraan bheje viniḥśvasan ||170||

yacchan gokula-gūḍha-kuñja-gahanāny ālokayan keśavaḥ

sotkaṇṭhaṁ valitānano vana-bhuvā sakhyeva ruddhāñcalaḥ |

rādhāyā na na neti nīvi-haraṇe vaiklavya-lakṣyākṣarāḥ

sasmāra smara-sādhvasādbhutatano rāvokti riktā giraḥ ||171||

govindasya gatasya kaṁsa-nagarīṁ vyāptā viyogāminā

snigdha-śyāmala-kūlalīna-hariṇe godāvarī-gahvare |

romantha-sthita-go-gaṇaiḥ paricayād utkarṇam ākarṇitaṁ

guptaṁ gokula-pallave guṇa-gaṇaṁ gopyaḥ sa-rāgā jaguḥ ||172||

lalita-vilāsa-kalā-sukha-khelana-lalanā-lobhana-śobhana-yauvana-mānita-nava-madane

ali-kula-kokila-kuvalaya-kajjala-kāla-kalinda-sutā-vivalaj-jala-kāliya-kula-damane |

keśi-kiśora-mahā-suramāraṇa-dāruṇa-gokula-durita-vidāraṇa-govardhana-dharaṇe

kasya na nayana-yugaṁ rati-sajje majjati manasija-tarala-taraṅge vara-ramaṇī-ramaṇe ||173||

udīyamāne guṇa-sāgarasya guṇe guṇe rāga-rasena śauraiḥ |

gopāṅganā gūḍha-rasānurāgā muhur muhur moha-hatā babhūvuḥ ||174||

govinde guru-sannidhau paravaśāveśād anuktvā gate

suptānāṁ bakulasya śītala-tale svairaṁ kuraṅgī-dṛśām |

svapnāliṅgana-saṅgate’ṅga-latikā-vikṣepa-lakṣmyā muhur

mugdhā vañcaka muñca muñca kitavety uccair uccerur giraḥ ||175||

rādhā mādhava-viprayoga-vigalaj-jīvopayānair muhur

bāṣpaiḥ pīna-payodharāgra-galitaiḥ phullat-kadambākulā |

accinna-śvasanena vega-gatinā vyākīryamāṇaiḥ puraḥ

sarvāśā-pratibaddha-moha-malinā prāvṛṇ navevābhavat ||176||

jñātvā kaṁsaḥ samāyāntau kumārau rāma-keśavau |

cāṇūra-muṣṭikau mallau vidadhe tad-vadhodyatau ||177||

atha rāja-pathaṁ prāptau balāt saṅkarṣaṇācyutau |

rājārhaṁ cakratuś cāru-mālyāmbara-vilepanam ||178||

tau vicitrāmbara-dharau sragviṇau candanācitau |

janatānanda-jananau rāja-dvāram avāpatuḥ ||179||

harmya-sthā devakī dṛṣṭvā kṛṣṇaṁ kamala-locanam |

bāṣpa-saṁruddha-nayanā mumoha prasruta-stanī ||180||

atha rājājñayotsṛṣṭaṁ mahā-mātrāṅkuśeritam |

gajaṁ kuvalayapīḍaṁ dadarśāyāntaṁ keśavaḥ ||181||

krodhāndhaṁ mama doṣa-duḥkhataraṁ bhū-bhāra-bhūtākṛtiṁ

kurvāṇaṁ kara-daṇḍa-kṛṣṭa-janatā-jīvāpahāraṁ muhuḥ |

mātaṅgaṁ kunṛpopamaṁ murāripur dṛṣṭvā prahārodyataṁ

hastotpāṭitayā jaghāna nijayā nirdāritaṁ daṁṣṭrayā ||182||

atha rājājñayā malla-nāgau cāṇūra-muṣṭikau |

kumārayor abhimukhau cakratur jana-saṅkṣayam ||183||

jānu-bandha-bhujākarṣa-talā-ghāta-ghane raṇe |

kṛṣṇaś cāṇūram avadhīn muṣṭikaṁ ca halāyudhaḥ ||184||

bhujayor iva kaṁsasya mallayoś cyutayos tayoḥ |

bhrū-bhaṅga-bhīṣaṇasyoccair uccacārotkaṭaṁ vacaḥ ||185||

vadhyatāṁ vasudevo’yaṁ kriyatāṁ tat-suta-kṣayaḥ |

vidhīyatāṁ ca gopānām ucitaṁ rāja-śāsanam ||186||

kaṁsasyeti bruvāṇasya madoddāmasya garjataḥ |

duṣṭa-dvipasyeva harir vegenāntikam ādravat ||187||

santraste vetri-saṅghe nava-bhaya-samayodbhrānta-sāmanta-cakre

hasta-sraste taruṇyāḥ śaśikara-dhavale cāmare vihvalāyāḥ |

kṛṣṇaḥ kaṁsaṁ cakarṣa pravilulita-sitoṣṇīṣa-viśleṣa-keśaiḥ

krodhāgner dhūma-mālām iva kusuma-calad-bhṛṅga-mālāṁ dadhānam ||188||

ākṛṣṭasya surāriṇāruṇa-maṇi-vyākīrṇa-dīrgha-dyutir

maulir vakṣasi mauktikāṁśu-śabalaḥ kaṁsāsurasya cyutaḥ |

vyakto’bhūn narasiṁha-śubhra-nakhara-vyāpāra-viśraḥ kṣaṇaṁ

dīrṇasyeva punar hiraṇyakaśipoḥ sphītaḥ srutāsṛg-bharaḥ ||189||

hatvā dūratarākṛṣṭaṁ madāndhaṁ kaṁsa-kuñjaram |

ugrasenaṁ pravidadhe rājye taj janakaṁ hariḥ ||190||

pādayor vasudevasya devakyāś cācyutaḥ patan |

babhūvānanda-nispanda-niviḍāliṅganātithiḥ ||191||

āvirbhūtāḥ svayaṁ vidyā kalāś ca sakalās tataḥ |

nināya spṛhaṇīyatvam avadhānena mādhavaḥ ||192||

dakṣiṇā-patha-nāthasya bhīṣmakasyātmajāṁ hariḥ |

jahāra rukmiṇīṁ kanyāṁ lakṣmīṁ janmāntarāgatām ||193||

rukmiṇyām atha kṛṣṇasya pradyumnaḥ prathamaḥ sutaḥ |

jāmbavatyām abhūt sāmbaḥ pratibimba-nibhau pituḥ ||194||

sundarīṇāṁ sahasrāṇi ṣoḍaśāntaḥpure hareḥ |

babhūvus tāsu putrāṇāṁ lakṣa-saṅkhyo’bhavad gaṇaḥ ||195||

nāḍāyanīṁ candrasenāṁ pradyumnaḥ prāpa vallabhām |

yasyām ajījanat putram aniruddhaṁ manobhavam ||196||

tataḥ śakra-girāruhya garuḍaṁ garuḍadhvajaḥ |

gagane daitya-cakrāṇāṁ cakre cakrāyudhaḥ kṣayam ||197||

mura-sunda-hayagrīva-narakādyā mahāsurāḥ |

prayayuś cakri-cakrāgnau kṣiprāsaṅga-pataṅgatām ||198||

jarāsandhena saṁruddhāṁ māgadhena pramāthinā |

mathurām atha santyajya sānugaḥ prayayau hariḥ ||199||

dvārakām atha kaṁsāriḥ paścimābdhi-taṭe vyadhāt |

jita-laṅkālakā-nāka-nāgendra-nagarīṁ purīm ||200||

balāt kṣīroda-janmānaṁ pārijātaṁ janārdanaḥ |

hṛtvā śakra-purodyānā dvārakāyāṁ nyaveśayat ||201||

atrāntare kaṁsa-suhṛt-karālaḥ kāla-vigrahaḥ |

pratijñāṁ kālayavanaś cakre vṛṣṇi-kula-kṣaye ||202||

kṛṣṇas taṁ durjayaṁ matvā niḥsahāyo bhujāyudhaḥ |

buddhi-yuddhe dhiyaṁ dhṛtvā yayau yavana-maṇḍalam ||203||

hema-ratna-mayaṁ tasya praviśya bhavanaṁ hariḥ |

bhaya-pradaṁ yamasyāpi dadarśa yavaneśvaram ||204||

so’pi kṛṣṇaṁ vilokyaiva patitaṁ bhuja-gocare |

manoratha-śatāvāptaṁ jighṛkṣus taṁ samādravat ||205||

tasminn abhidrute raudre javena prayayau hariḥ |

na ca paścāc cacālāsya yavanaḥ pūrvakarmavat ||206||

catuḥ-samudra-raśanā vigāhyāpi mahīṁ hari ||

dṛṣṭvā tam acalaṁ paścād viveśa himavad guhām ||207||

tatrendrārthe hatāśeṣa-daityasya yuga-vistaraḥ |

yātaḥ kālaḥ prasuptasya mucakundasya bhūpateḥ ||208||

ardha-nidrā-daridraṁ māṁ śayānaṁ yaḥ kariṣyati |

sa bhasma-sād yāsyatīti rājarṣiḥ samayaṁ vyadhāt ||209||

tasya śayyāṅka-paryaṅka-vakra-pāda-talāntare |

tasthāv alakṣitaḥ śauriḥ śaṅkā-saṅkocitākṛtiḥ ||210||

praviśya kāla-yavanaḥ śayānaṁ vīkṣya bhūpatim |

kṛṣṇo’yam iti niścitya nirnidram akarot padā ||211||

prabuddhaḥ kālayavanaṁ pāda-spṛṣṭa-vapur nṛpaḥ |

dṛśā dadāha niḥśeṣaṁ nidrāśeṣa-kaṣāyayā ||212||

nirdagdhe kālayavane paryaṅka-caraṇāñcale |

kāya-saṅkalanālīnaṁ dṛṣṭvā kṛṣṇam abhāṣata ||213||

kas tvaṁ parimitākāraḥ kāntā-karṇotpala-dyutiḥ |

bibharṣi guṇa-gambhīra-maho māhātmyam unnatam ||214||

iyatīṁ hrasvatāṁ yātā sṛṣṭiḥ kāla-nimīlitā |

mad-gulpha-parimāṇaṁ yad-vapuḥ svalpataraṁ tava ||215||

ity ukto mucukundena praśraya-praṇayī hariḥ |

sva-vṛttaṁ loka-vṛttaṁ ca sarvaṁ tasmai nyavedayat ||216||

kālaṁ viśālaṁ vijñāya kṣmā-pālaḥ kṣaṇavad gatam |

dīrgha-śayyām ivotsṛjya bhogāśāṁ samacintayan ||217||

aho kāla-galat-sarva-bhāva-bhogābhimāna-bhūḥ |

svapna-prakāraḥ saṁsāraḥ paryantāsatya-vibhramaḥ ||218||

bhūmiḥ saṅkucitā grīṣmātapanyastārdra-carma-vat |

vairāgyaṁ janayaty eva jarājīrṇeva kāminī ||219||

tāni mitrāṇy atītāni te bhṛtyās te ca bāndhavāḥ |

pareṣu ramate nātmā yūtha-bhraṣṭa iva dvipaḥ ||220||

yasmin nitya-madhūpamaṁ tad akhilaṁ kālena līḍhaṁ sukhaṁ

yātaṁ hanta purātanaṁ virasatāṁ kṣuṇṇekṣu-śulkopamam |

āmāmra-pratimasya nāsty abhinavasyāsvādane svādatā

nedānīṁ mama kṛtam asti mahatā rājyena bhogena vā ||221||

malinākṣamatāṁ bhūtiḥ sā bhūtiḥ śobhate’dhunā |

mukti-kāntā-dhavalatāṁ karoty uddhūlanena yā ||222||

iti saṁcintya rājarṣiḥ kailāsaṁ tapase yayau |

gatvā kṛṣṇaś ca vṛṣṇibhyaḥ sva-vṛttāntaṁ nyavedayat ||223||

### uṣāniruddha-vivāhaḥ

baler bāṇāsuraḥ sūnur āsīd bāhu-sahasravān |

yasyāsthāna-sabhā-sabhyo bhagavān abhūd bhavaḥ ||224||

dīpta-ratna-gṛhālokaiḥ sṛjan sandhyām ivāniśam |

babhūvākāśagaṁ yasya nagaraṁ śoṇitābidham ||225||

uṣā nāmābhavat tasya kanyā lāvaṇya-vāhinī |

ālalambe stana-taṭīṁ yasyāṁ majjann iva smaraḥ ||226||

yuddhaṁ vinā me mithyaiva bhārāya bhuja-kānanam |

iti tenārthitaḥ śarvaḥ prāpsyasīti tam abhyadhāt ||227||

haraṁ kadācid udyāne devyā saha vihāriṇīm |

dṛṣṭvoṣā sva-vivāhāya spṛhāṁ cakre ghana-stanī ||228||

yaḥ kariṣyati te svapne kanyābhāva-vyatikramam |

bhaviṣyati sa te bhartā tām uvāceti pārvatī ||229||

athāyayau yauvana-kṛd-vallīnāṁ kusumākaraḥ |

kurvāṇaḥ sarasāṁ prīti-latāṁ jana-mano-vane ||230||

cañcac-cūta-rajaḥ-puñja-pītāmbara-manoharaḥ |

atasī-kusuma-śyāmaḥ śuśubhe nava-mādhavaḥ ||231||

namrānanā navodbhūta-rajasā stavaka-stanī |

mālatī yauvanavatī kanyevocchvāsinī babhau ||232||

vavur malaya-niḥśvāsā iva candana-cumbinaḥ |

pavanāḥ pannagī-daṁśa-śaṅkayeva śanaiḥ śanaiḥ ||233||

kūjat-kokila-kaṇṭha-vaṁśa-virutaiḥ sphāyiny avāpte paraṁ

cūtāmoda-madākulāli-paṭalī-vīṇā-svana-svādutām |

śikṣā-cakṣaṇa-dakṣa-dakṣiṇa-marud-dattopadeśa-kramair

mañjaryo nanṛtur madhūtsava-lasat-puṣpāyudhārādhane ||234||

hema-harmya-prasuptātha nītā svapne manomuṣā |

uṣā kenāpi kāntena śīlāṁśuka-daridratām ||235||

tasyā dhī-dhṛti-caureṇa vijñāya hṛdayaṁ hṛtam |

helā-haraṇa-bhītyeva hāras taralatāṁ yayau ||236||

lajjā-majjana-vihvalā na-na-na-nety alpa-pralāpodgatir

nīvī-mukti-nirodha-nirdhuti-vidhau pāṇiḥ kvaṇat-kaṅkaṇaḥ |

śīteneva vikūjitā javajuṣaḥ śvāsasya śītkāritā

tasyā bhraṁśa-bhayoccalat-kala-kalā kśñcī sakampābhavat ||237||

prabuddhā vṛtta-kartavyā sā mugdhā svapna-satyatām |

manyamānā muhur mohaṁ kula-lajjākulā yayau ||238||

śayanaṁ viplava-sthānaṁ bhayeneva vihāya sā |

harmyasthā pradadau prātar dikṣu cakṣur vilajjitā ||239||

sā sotkampa-kuca-nyasta-hastān abhyasta-manmathā |

mumūrchād ayantīva praviṣṭaṁ hṛdaye priyam ||240||

sā niśaśvāsa bāṣpāmbu-bindubhir mauktikair iva |

chinnasya śīla-hārasya kurvāṇā grathanaṁ punaḥ ||241||

pradadhyau nava-vidhvaṁsa-sādhvasāyāsitā ciram |

kṣitau sā cintayāneva cyutaṁ cittam adho-mukhī ||242||

kiṁ kasya kathayāmy etat kaṁ pṛcchāmi karomi kim |

kā gatiḥ kena dṛṣṭāhaṁ kutas tat-saṅgamaḥ ||243||

iti sandeha-niṣpandāṁ cintā-vikrīta-cetanām |

vilokya citralekhākhyā sakhī prāṇa-samāvadat ||244||

tanvi kiṁ kheda-bhāro’yaṁ bhīru kiṁ bhaya-kāraṇam |

putrī trailokya-bhartus tvaṁ vadhyaḥ kas te’parādhyati ||245||

kiṁ śayyāvalanāvimarda-galitaiḥ karṇotpalasya cchadair

līnaiḥ kāma-kṛpāṇa-leśa-sadṛśair vyāptā taveyaṁ tanuḥ |

bhraśyan mauktikayor bibharṣi kucayor bhinnebha-kumbha-bhramaṁ

spaṣṭo’yaṁ rati-saṅgama-vyatikaraḥ kasyeti me saṁśayaḥ ||246||

ity ukte sasmitaṁ sakhyā saniḥśvāsāśru-varṣiṇī |

uṣā śanair avocat tāṁ likhantī kṣmām adhomukhī ||247||

dṛṣṭaḥ svapne mayā ko’pi ramaṇas tanu-kampanaḥ |

pīyūṣa-varṣī saṁsparśe smaraṇe maraṇopamaḥ ||248||

jāne kampa-taraṅgitāṅga-latikā svapne’ham āliṅgitā

saṁsparśe kucayoḥ nirargalatayā hāro’pi pārśve kṛtaḥ |

etāvat tu sakhi smarāmi yad ato vṛttaṁ paraṁ tat-paraṁ

dhairyasyoddalanaṁ śarīra-śamanaṁ dhyātvāpi no vedmi kim ||249||

mūrcchācchāditam īkṣate na nayanaṁ tāpe tanuḥ pacyate

kampaḥ sūcayatīva jīva-gamanaṁ mohe mano majjati |

prāg-janmārjita-karmaṇā balavatā kāmena kālena vā

no jānāmi sa kena me dhṛti-haraḥ kaṇṭhe bhujago’rpitaḥ ||250||

tyajyate sahajā lajjā sahyate guru-vācyatā |

gaṇyate na ghanā kīrtir yat kṛte so’pi durlabhaḥ ||251||

iyaṁ śīla-viluptir me māna-mlāni-mahīyasī |

durlabhe vallabhe prītis tanu-tyāgena śāmyati ||252||

iti bruvāṇāṁ tām aśru-kaṇākīrṇa-kuca-sthalīm |

santāpa-piśunocchvāsāṁ citralekhāvadat sakhīm ||253||

kiṁ na smarasi mugdhe tvam aho viraha-kātarā |

devyādiṣṭaḥ sa te svapna-dṛṣṭa eva varo varaḥ ||254||

samāśvasihi he tanvi tanus tāpa-kṣamā na te |

karomi yoga-śaktyāham upāyaṁ tvat-samīhite ||255||

ullikhya nikhilaṁ citra-paṭe tribhuvanaṁ tava |

sadṛśaṁ darśayāmy eva tatrālokaya vallabham ||256||

ity uktvā citralekhāyāṁ gatāyāṁ vyoma-vartmanā |

uṣā jīvam ivāpede priya-sandarśanāśayā ||257||

sābhyetya tasyās trailokya-citraṁ paṭam adarśayat |

kiṁ duṣkaram adṛśyaṁ vā yogināṁ jñāna-cakṣuṣām ||258||

uṣā citrapaṭe dṛṣṭvā surāsura-naroragān |

dadarśa dayitaṁ svapna-dṛṣṭaṁ jita-śaśi-smaram ||259||

ayaṁ sa sakhi me dhairya-hārī hṛdaya-taskaraḥ |

ity uṣā-vacanaṁ śrutvā citralekhā jagāda tām ||260||

diṣṭyā dhanyāsi subhage yasyāste nava-manmathaḥ |

lakṣmī-vallabha-pautro’yam aniruddhābhidhaḥ priyaḥ ||261||

pradyumna-tanayasyāsya lāvaṇyāmṛta-dīdhiteḥ |

kāntyā kṣaibyam ivāyānti sura-vidyā-dharāṅganāḥ ||262||

rūpeṇāpratimena netra-sukhadaḥ kandarpa-darpa-cchidā

śaurye vajra-dharopamāṁ na sahate dhīraḥ sumeror ayam |

asyāmartya-mṛgekṣaṇābhir aniśaṁ sotkaṇṭham ākarṇitaṁ

candrotsaṅga-mṛgāpahaṁ guṇa-gaṇaṁ gāyanti khe khecarāḥ ||263||

paścimābdhau hari-purī dvārakā vṛṣṇi-yādavaiḥ |

siṁhair iva mahotsāhair guptā haimavatī guhā ||264||

tasyām antaḥpure śrīmān vasaty eṣa priyā-sakhaḥ |

ānīyate kathaṁ tāvad iti dolāyate manaḥ ||265||

tvad-bhāgyāni puraskṛtya gacchāmi gaganena tam |

helārpitādbhuta-nidhir vidhiḥ siddhiṁ vidhāsyati ||266||

ity uktvākāśam āviśya sā babhau dvārakāṁ kṣaṇāt |

kurvāṇā raśanā-ratnaiḥ śakra-cāpa-citā diśaḥ ||267||

sā gūḍha-māyayā hṛtvā ratna-paryaṅka-śāyinam |

ānināya muhūrtena vyomnā pradyumna-nandanam ||268||

svapna-vṛttāntam āvedya sakanyāntaḥ-purāntaram |

praveśitas tayāpaśyad uṣāṁ ratim iva smaraḥ ||269||

sa tāṁ dṛṣṭvā navonmeṣa-nirmāṇātiśayaṁ vidheḥ |

acintayat sudhāpūrair iva pūrita-locanaḥ ||270||

indoḥ saṅkṣaya-rakṣaṇākṣata-sudhā kiṁ vedhasā nirmitā

kiṁ dhairyāpaharā harasya vihitā kāmena kāntā tanuḥ |

kiṁ tāruṇya-vasanta-kānti-latikā śṛṅgāra-siktā latā

kiṁ lāvaṇya-taraṅgiṇī punar iyaṁ janmāntarāptā ratiḥ ||271||

kaṭākṣaḥ sandhatte kuvalaya-kula-klaibya-kalanāṁ

mukhe dṛśyaś candra-dyuti-haraṇa-helā-paricayaḥ |

asaṁruddhā bādhādhara-dala-rucir vidruma-taror

aho sāraṅgākṣyāḥ prasabha-vijayī rūpa-vibhavaḥ ||272||

iti sarvāṅga-nirmagna-locanas tāṁ vilokayan |

aniruddho’dhare tasyā babhūvāśā-pathātithiḥ ||273||

sāpi sāṅgam ivānaṅgaṁ tam abhyastaṁ manorathaiḥ |

vilokya pratyayāsatye punaḥ svapnam aśaṅkata ||274||

sotkampā kara-rodhena rāviṇīṁ maṇi-mekhalām |

muhur maunavatīṁ cakre paiśunya-cakriteva sā ||275||

nave maunavati premṇi tayoḥ prāha sakhī puraḥ |

dantāṁśu-sūtraiḥ kurvāṇā grathanaṁ cittayor iva ||276||

yas tvayā prema-kusumair devaś citrapaṭe’rcitaḥ |

aho bhaktyā sa te tuṣṭaḥ sakhi pratyakṣatāṁ gataḥ ||277||

svapna-sampādita-prītir yo’rthitas tair manorathaiḥ |

prāk pūjā kīdṛśī tasya brūhi tvam upapadyate ||278||

maunam ālambase pṛṣṭā dṛṣṭā kṣauṇīṁ nirīkṣase |

lateva kampase kampāt ko’yaṁ te citta-vibhramaḥ ||279||

mānas tat-kṣaṇa-śāsanāgata-jane subhru kva sambhāvyate

svapnābhyasta-samāgame’pi navavat kiṁ lajjayā līyase |

kā tasmin paratā sadā vasati yaś citte nibaddho guṇaiḥ

prārabdhā sakhi kasya tāvad iyatī premṇi tvayāpahnutiḥ ||280||

iti sakhyāṁ bruvāṇāyām aniruddhaḥ pragalbhatām |

nināya dayitāṁ prauḍhaḥ praṇayaiḥ prema-peśalaiḥ ||281||

tadā prīter yad āyattaṁ cintitaṁ yan manorathaiḥ |

manmathena yad ādiṣṭaṁ svairaṁ tat tad abhūt tayoḥ ||282||

dineṣv atha prayāteṣu pracchanna-dhṛta-vallabhā |

uṣābhūd abhimānākta-sambhoga-lakṣaṇā ||283||

vyākīrṇā kabarī mukhaṁ vitilakaṁ tāmbūla-lipte’kṣiṇī

kaṇṭhe kaṅkaṇa-lakṣma hāra-viratir daṁśo’dhare nirvraṇaḥ |

prātaḥ pracyuta-candanā stana-taṭī sāyaṁ sva-veṣa-kriyā

sambhogābharaṇā tanur vara-tanoḥ śāṅkāspadatvaṁ yayau ||284||

kiñcin mukulite loke kanyāyāḥ kāma-lakṣaṇe |

phulle śanaiḥ karṇa-pathaṁ bāṇasyāpi kathā yayau ||285||

tayas tad-bhrū-bhramādiṣṭāḥ kiṅkarāḥ krūra-kāriṇaḥ |

āyayur yuddha-saṁnaddhāḥ kanyakāntaḥ-purāṅgaṇam ||286||

niruddhaū priyayā yatnād aniruddho’tha sa-smitaḥ |

ghora-kiṅkara-saṅghātāñ jaghāna paridhāyudhaḥ ||287||

hate’yute kiṅkarāṇāṁ svayaṁ bāṇaḥ samāyayau |

rathī bāhu-sahasrātta-samastāyudha-maṇḍalaḥ ||288||

śastra-vṛṣṭiṁ tad-utsṛṣṭāṁ prādyumniḥ khaḍga-carma-bhṛt |

chittvā dhairya-nidhiś cakre raṇe bāṇasya vismayam ||289||

uṣā santrāsa-taralā pituḥ patyuś ca saṅgare |

prāṇeśa-pakṣa-pātena bheje sandeha-sādhvasam ||290||

bāṇena prahitāṁ śaktiṁ mṛtyu-daṁṣṭrām ivotkaṭām |

ādāya tasmai prādyumnis tām eva prāhiṇod balī ||291||

para-hasta-gatā śaktiḥ praviṣṭāntaḥ kṛta-vyathā |

nijā suteva bāṇasya hṛdaye śalyatāṁ yayau ||292||

vīraṁ vijñāya taṁ bāṇaḥ spaṣṭa-yuddhena durjayam |

ādāya tāmasīṁ māyām adṛṣṭaḥ praviveśa kham ||293||

nirantair asmad-utsṛṣṭair veṣṭitāṅgaṁ bhujaṅgamaiḥ |

dṛṣṭvāniruddhaṁ saṁruddham uṣābhūn moha-mīlitā ||294||

baddhe’niruddhe tanayāṁ bāṇaḥ svairāpacāriṇīm |

ākṛṣṭaḥ sneha-kopābhyāṁ na tatyāja na cāgrahīt ||295||

asaṁspṛṣṭaṁ yācñā-vacana-ghana-dainyena vadanaṁ

na kṛcchre’py ārūḍhā guṇa-maṇi-tatir vikraya-tulām |

asevā-santāpaṁ vapur ananubhūta-prabhu-bhayaṁ

kulaṁ kanyā-hīnaṁ nahi nayati mānaṁ malinatām ||296||

atrāntare dvārakāyām aniruddhāpahārajaḥ |

vṛṣṇīnām abhavat kṣobhaḥ śoka-cintānubandhavān ||297||

bāṇasya nagare ruddham aniruddhaṁ sahoṣayā |

vijñāya nārada-girā sasmāra garuḍaṁ hariḥ ||298||

hala-yudhena sahitaḥ pradyumnena ca sūnunā |

prayayau śoṇitapuraṁ tārkṣyam āruhya mādhavaḥ ||299||

khe yojana-sahasrāṇi vilaṅghya garuḍa-dhvajaḥ |

dīptaṁ bāṇapuraṁ dūrād dadarśārka-śatopamam ||300||

agnim āhavanīyākhyaṁ tārkṣyaḥ prākāra-rakṣiṇam |

pītodvānta-khagaṅgāmbu-nirjhareṇa nyavārayat ||301||

pura-dvāram athonmathya praviṣṭaṁ śārṅgiṇaṁ balāt |

niḥsaṅgkhyāḥ saṅkhya-saṁnaddhā ditijāḥ paryavārayan ||302||

cakri-cakra-nikṛttānāṁ śarīrāṇi sura-dviṣām |

cakruḥ pakṣa-kṣaya-kṣipta-nipatat-kṣitibhṛd-bhramam ||303||

atrāntare nāga-pāśa-pañjare siṁha-vikramaḥ |

baddho’niruddhaḥ sasmāra durgāṁ stuti-padārcitām ||304||

niṣpiṣṭa-matta-mahiṣāsura-mastakāgra-

pratyagra-nirgata-ghana-sruti-śoṇitārdram |

pādāmbujaṁ punar alaktaka-bhakti-citraṁ

vande bhava-prabhava-tāpa-haraṁ bhavānyāḥ ||305||

śūla-prahāra-sṛta-rakta-bharaika-bindu-

saṁjāta-ghora-ruru-lakṣa-guru-pramāthe |

pātāla-mūla-gananānta-vikāsitāsya-

grastogra-dānava-tanuṁ praṇamāmi kālīm ||306||

bhīmodbhavad-vibhava-śubmha-niśumbha-kāya-

niṣpeṣa-duḥsahatarāśanighāta-ghorām |

kātyāyanīṁ svakara-kṛtta-śiraḥ-śarīra-

vīropahāra-paritoṣavatīṁ namāmi ||307||

kṣubhyat-saptārṇava-ghana-ravaḥ padma-garbhāṇḍa-khaṇḍā-

kāṇḍa-bhraṁśa-prabha-sarabhasaḥ sapta-pātāla-bhedī |

dhairyonmāthī jayati cakitāśeṣa-lokeśvarāṇāṁ

caṇḍaś caṇḍyāḥ pralaya-samayotsāha-līlāṭṭa-hāsaḥ ||308||

iti stutā bhagavatī durgā durgāpahāriṇī |

sva-kara-sphoṭitogrāhi-pañjaraṁ tam amocayat ||309||

bhujaṅga-pāśa-nirmuktaḥ prādyumniḥ samarāṅgaṇam |

prayayau yudhyamānasya samīpaṁ kāliya-dviṣaḥ ||310||

atha kalpānta-parjanya-garjitorjita-vibhramaḥ |

bāṇāsura-raṇārambha-dundubhi-dhvanir udyayau ||311||

daityendrāyudha-vṛṣṭi-naṣṭa-gamane senā-rajaḥ sphūrjita-

grastāgre prasarat-pināki-viśikha-vrātāvakīrṇe raṇe |

kalpāntāgama-śaṅkite tribhuvane ceruḥ śarīra-cchidaḥ

śūrāṇām aniruddha-rāma-murajit-pradyumna-muktāḥ śarāḥ ||312||

garuḍād avaruhyātha balena balinā raṇe |

halena halinā kṛṣṭā daitya-dehā dvidhā yayuḥ ||313||

tatas trinetrānucaraḥ pradīptas triśikha-jvaraḥ |

kṣiptena bhasmanā ramaṁ bhrama-mūrcchākulaṁ vyadhāt ||314||

santāpa-mūrcchitaṁ kṛṣṇas taṁ pariṣvajya vidrutam |

kṛtvā jaṭābhir ākṛṣya jagrāha jvaram añjasā ||315||

kṛṣṇo’py atha jvarāviṣṭaḥ śvasan romāñcaṁ karkaśaḥ |

asṛjad vaiṣṇavaṁ ghoraṁ jvaraṁ raudra-jvarāpaham ||316||

jvarayoḥ sampravṛtte’tha bhuvanākampane raṇe |

vaiṣṇavaḥ pralayārkābhaḥ śārvaṁ jvaram apātayan ||317||

kaṇṭhe nipīḍya niṣpiṣṭas tena rudra-jvaraḥ kṣitau |

prayātaḥ śaraṇaṁ kṛṣṇam avadad bāṣpa-gadgadaḥ ||318||

devena tripurāriṇā trijagatī-jīvāpahāra-kṣamaḥ

sṛṣṭaḥ spaṣṭa-vinaṣṭa-dhariya-śaraṇir deva tvayāhaṁ kṛtaḥ |

tvāṁ yātaḥ śaraṇaṁ śarīra-dhṛtaye tvan-nāma-mantrākṣara-

kṣiptāpta-smṛti-jāpināṁ na bhavitā mat-sparśa-tāpaḥ kvacit ||319||

iti bhītyā bruvāṇaṁ taṁ rarakṣa garuḍa-dhvajaḥ |

śaraṇāpte viruddhe’pi vaira-krūrā na sādhavaḥ ||320||

tataḥ śrī-kaṇṭha-vaikuṇṭhau vyāpta-dehaubabhūvatuḥ |

pināka-śārṅga-nirgacchad-bāṇa-jālair nirantaraiḥ ||321||

kṣaṇaṁ tulye tayor yuddhe jagat-saṅkṣaya-kāriṇi |

ghanaiḥ śauri-śarāsārair yayau vimukhatāṁ haraḥ ||322||

grasta-śakteḥ kumārasya jitasya hariṇā raṇe |

rakṣāyai śambhunā sṛṣṭā tasthau nagnāṅganā puraḥ ||323||

atha bāṇaḥ svayaṁ yoddhuṁ madhusūdanam āyayau |

kṣipan bāhu-sahasreṇa dīptāyudha-paramparām ||324||

sahasrāśvaṁ rathaṁ tasya manoratham ivāyatam |

sasūtaṁ śara-varṣeṇa pramamātha murāntakaḥ ||325||

upanītaṁ gaṇais tūrṇaṁ śāsanāt tripura-dviṣaḥ |

maūram ārurohātha bāṇaḥ ṣaṇmukha-vāhanam ||326||

yatnena yudhyamānasya cchinnāstrasya murāriṇā |

mukta-keśī vivastrā strī bāṇasyāgre vyadṛśyata ||327||

rakṣāyai kauṭavīṁ sṛṣṭāṁ tasya devena śūlinā |

vañcayitvācyutaś cakraṁ pārśvāñcitam athāsṛjat ||328||

cakraṁ krameṇa patitaṁ skandhayoḥ kīrṇa-pāvakam |

cakarta krakaca-krūraṁ bāṇasya bhuja-kānanam ||329||

cakrotkṛtta-bhuja-druma-vraṇa-mukhodbhūtair ghanāsṛg-bharaiḥ

prodyad-vidruma-pādapānukṛtibhis tulya-pramāṇaiḥ kṣaṇam |

aprāptoddhata-yuddha-tṛptir adhika-śraddhaḥ sa vīro’bhavad

vyāptaḥ satata-rakta-candana-citair jātair ivānyair bhujaiḥ ||330||

bāṇāś chinna-bhujo’bhyetya śambhor bhagavataś ciram |

nanarta priya-nṛttasya toṣāya praṇayī puraḥ ||331||

bhaktyābhavad bhagavataḥ sa bhavasyātivallabhaḥ |

varān nandi-samaḥ śrīmān mahā-kālaś caturbhujaḥ ||332||

kalyāṇaṁ tanute yaśaḥ paricitāṁ lakṣmīṁ dadāty akṣayām

ākrāntiṁ vidadhāti sapta-bhuvana-nyastepsitājñākṣarām |

saṁsāraṁ kurute vikāri-nikaraṁ niḥśeṣam eva kṣaṇād

bhaktiḥ kalpa-latā carācara-guroḥ kiṁ kiṁ na sūte phalam ||333||

uṣā-sahitam ādāya pradyumna-tanayaṁ tataḥ |

dvārakāṁ vijitārātir jagāma garuḍa-dhvajaḥ ||334||

--o)0(o--

kadācid atha devarṣir dvārakām etya nāradaḥ |

avāpya pūjām ucitāṁ kathānte kṛṣṇam abhyadhāt ||335||

gaṅgābhilāṣī nṛpatir brahma-śāpān mahābhiṣaḥ |

bharatasya kule jātaḥ śantanuḥ pratipātmajaḥ ||336||

gaṅgāpi dhātuḥ śāpena patantī vasubhiḥ pathi |

vaśiṣṭha-śāpa-patitair homa-dhenu-nikārataḥ ||337||

sva-janmane’rthitā jātā vadhāya ca mahīṁ gatā |

svatīropavanopānte vicacāra sulocanā ||338||

tatra śantanunā gaṅgā saṅgamaṁ gaja-gāminī |

bheje yatheṣṭa-karaṇa-pratyākhyāna-dhṛtāvadhim ||339||

sā jātānavadhīt sapta svūn svecchā-vidhāyinī |

jāte’ṣṭame sute rājñā niruddhā prayayau divam ||340||

devavratākhyaḥ sa śiśur divi devaiḥ kṛta-vrataḥ |

sarva-vidyāpagāmbhodhir vavṛdhe vasur aṣṭamaḥ ||341||

dṛṣṭvā kadācit kālindī-kūle kuvalayekṣaṇām |

śantanur dāśa-tanayāṁ tat-pitur yācako’bhavat ||342||

gāṅgeyas tvat-sutaḥ kṣmā-bhṛd dauhitro me na rājya-bhāk |

ity uktvā na dadau dāśas tasmai satyavatīṁ sutām ||343||

devavrataḥ pitur jñātvā tīvra-smara-śara-vyathām |

gatvā yayāce dāśeśaṁ tanayāṁ vinayonnataḥ ||344||

dauhitra-vaṁśa-rājyārthī sa sutāṁ na dadau yadā |

tadā rājye vivāhe ca gāṅgeyaḥ samayaṁ vyadhāt ||345||

bhīṣaṇīya-pratijñātvād bhīṣmo’yam iti khe ciram |

vicacāroditāścaryaṁ khecaroccāritaṁ vacaḥ ||346||

ānītām atha bhīṣmeṇa kanyām āsādya śantanuḥ |

paritoṣād dadau tasmai svacchanda-nidhanaṁ varam ||347||

kālena janayitvātha putraṁ citrāṅgadābhidham |

tasāṁ vicitravīryaṁ ca śantanus tanum atyajat ||348||

tataś citrāṅgado rājā gandharveṇa pramāthinā |

citrāṅgadena samare nāma-dveṣān nipātitaḥ ||349||

śiśor vicitravīryasya prāpta-rājya-śriyaḥ kṛte |

jahāra kāśī-rājasya bhīṣmaḥ kanyāḥ svayaṁvare ||350||

bhrātre vicitravīryāya hastināpuram etya saḥ |

tyaktvā sālvotsukām ambām ambikāmbālike dadau ||351||

rāja-cūtatarau tasmin nava-yauvana-mādhave |

kāntā-latā-valayite yātite kāla-dantinā ||352||

vicchinne śantanor vaṁśe tat-putra-kṣetrajārthinā |

bhīṣmeṇa preritā sādhvī prāha satyavatī śanaiḥ ||353||

kānīnas tanayo me’sti tat tu kāmāt parāśarāt |

sañjāto yamunā-dvīpe kṛṣṇa-dvaipāyano muniḥ ||354||

taṁ smarāmi suta-kṣetra-putrotpattyai tapo-nidhim |

uktvaiti sā bhīṣma-mate taṁ sasmāra sa cāyayau ||355||

ambā-śvaśrvā visṛṣṭātha tejo-rāśiṁ vilokya tam |

nimīlitākṣī tad-dṛṣṭi-spṛṣṭā garbhaṁ samādade ||356||

andho’kṣi-mīlanāt sūnur bhāvīty ukte maharṣiṇā |

dvitīyaṁ janayāpatyam iti mātā jagāda tam ||357||

bhaya-pāṇḍura-vaktrānyā lebhe garbhaṁ muner dṛśā |

aprasūtiḥ sutaḥ pāṇḍur bhavitety abhyadhān muniḥ ||358||

tasyāṁ bhayād visṛṣṭāyāṁ śūdrāyāṁ garbha-sambhave |

dharmāvatāram uktvāsyāḥ putraṁ prāyān mahā-muniḥ ||359||

jāte’ndhe dhṛtarāṣṭre’tha pāṇḍau ca bhuja-śālini |

māṇḍavya-śāpa-bhūr dharmaḥ śūdrāyāṁ viduro’bhavat ||360||

dhṛtarāṣṭrāya gāndhārīṁ subalas tanayāṁ dadau |

kuntibhoja-sutāṁ kuntīṁ pāṇḍur mādrīm āvāpa ca ||361||

yuvā digvijayī pāṇḍur mṛgayā-vyasanī vane |

mṛga-rūpa-ratāsaktam avadhīt kindamaṁ munim ||362||

bhaviṣyasi tvaṁ dayitā-rati-paryanta-jīvitaḥ |

teneti śaptas tyakta-śrīr yayau pāṇḍus tapovanam ||363||

tataḥ putra-śataṁ lebhe gāndhārī tulya-garbhajam |

jyeṣṭho duryodhanas teṣāṁ tasya duḥśāsano’nujaḥ ||364||

kuntī muni-varāvāpta-mantrā bhatur anujñayā |

dharmānilendrān āhūya vane putrān ajījanat ||365||

yudhiṣṭhiraṁ bhīmasenam arjunaṁ ca surocitān |

sapatnyā datta-mantrā ca mādrī prāpāśvinau yamau ||366||

snātāṁ puṣpoccaye mādrīṁ vilokya kusumāgame |

āliṅgyānaṅga-saṅge’bhūt pāṇḍuḥ śāpād ajīvitaḥ ||367||

prayāte tridivaṁ pāṇḍau pāṇḍuputrāḥ pitṛ-vyajaiḥ |

vṛddhiā-gatā dhārtarāṣṭraiḥ saha duryodhanādibhiḥ ||368||

bhīṣmaḥ pitāmahas teṣāṁ cāpācāryaṁ kṛpaṁ vyadhāt |

droṇaṁ ca sarva-śiṣyasya śiṣyaṁ rāmasya dhanvinaḥ ||369||

aśvatthāmā priyaḥ sūnur droṇasya tanayo’bhavat |

yathārjunaḥ samatāstra-vidyā-vimala-darpaṇaḥ ||370||

kanyāyāṁ gūḍha-janmā yaḥ karṇaḥ kuntyāṁ vivasvataḥ |

prayātaḥ sūta-putratvam astrāṇi prāpa bhārgavāt ||371||

saṁspardhayārjuna-raṇāhvāna-dhīro’stra-darśane |

nītas tat-pratimallatvāt kauraveṇāṅga-rājatām ||372||

tataḥ karṇena saṁmantrya bhrātrā duḥśāsanena ca |

duryodhanaḥ pāṇḍavānāṁ dhiyaṁ gūḍha-vadhe vyadhāt ||373||

te tena vihite dīpte jatu-veśmani nirgatāḥ |

vidureṇa rahaḥ snehān nirdiṣṭa-bila-nirgamāḥ ||374||

yudhiṣṭhirārjunau kuntīṁ vahan bhīmo mahā-balaḥ |

nakulaṁ sahadevaṁ ca viveśa niśi kānanam ||375||

tatrogra-vigrahaṁ hatvā hiḍimbaṁ rākṣaseśvaram |

bhīmas tad-anujāṁ bheje hiḍimbāṁ divya-rūpiṇīm ||376||

jāte ghaṭotkace tasyāḥ putre bhīma-parākrame |

eka-cakrāṁ purīṁ jagmuḥ pracchannāḥ pāṇḍu-nandanāḥ ||377||

prajā-kṣaya-kṣamas tatra rākṣaso’bhūd bakābhidhaḥ |

yasmai rājānna-śakaṭaṁ prāhiṇot sanaraṁ sadā ||378||

sthitā vipra-gṛhe kuntī saha-bhikṣāśanaiḥ sutaiḥ |

baka-vāre divjasyāpte bhīmaṁ tad-dayayādiśat ||379||

vrajan bhīmo’nna-śakaṭaṁ bhuñjānaḥ krodha-sammukham |

bakaṁ hatvā dvija-gṛhaṁ viveśālakṣito niśi ||380||

atha dūra-pathāyātaiḥ kathitaṁ pathika-dvijaiḥ |

nānā-kathā-prasaṅgena śuśruvuḥ pāṇḍu-nandanaḥ ||381||

pāñcālyo drupadaḥ pūrvaṁ droṇasya suhṛdaḥ śiśuḥ |

vyadhād dāsyāmi te prāpta-rājyārdham iti saṁvidam ||382||

droṇena prāpta-rājyo’tha so’rthitaḥ pradadau na tat |

bhikṣā-bhug brāhmaṇo rājñaḥ kathaṁ mitram iti bruvan ||383||

iti droṇaḥ kṛtas tena rājñā bhagna-manorathaḥ |

arjunena raṇe baddhaṁ taṁ rājyārdham adāpayat ||384||

tatas tenāvamānena putraṁ droṇa-vadha-kṣamam |

abhicārogra-yāgena drupadaḥ samam āptavān ||385||

yāgāgni-madhyāj jāto’sya dhṛṣṭadyumnābhidhaḥ sutaḥ |

kṛṣṇā ca kanyakā yasyāḥ pratyāsannaḥ svayaṁvaraḥ ||386||

vayaṁ tatraiva gacchāmaḥ sarva-rāja-samāgame |

prāptuṁ pratigrahābhyarcām ity uktvā prayayur dvijāḥ ||387||

tataḥ pāñcāla-nagaraṁ vrajantaḥ pāṇḍavā niśi |

gandharva-rājaṁ dadṛśur gaṅgāmbhasi vihāriṇam ||388||

vivastrāntaḥ-pura-vadhū-darśana-kruddham arjunaḥ |

vyādhād dagdha-rathaṁ yuddhe tam āgneyāstra-tejasā ||389||

yudhiṣṭhireṇa kṛpayā raṇe rakṣita-jīvitaḥ |

sakhyaṁ kirīṭinā kṛtvā jitaś citraratho yayau ||390||

tataḥ prabhāte pracchannāḥ pāṇḍavāḥ vipra-rūpiṇaḥ |

praviśya pāñcāla-puraṁ kumbha-kāra-gṛhe sthitāḥ ||391||

ity uktvā nārade yāte saṅkarṣaṇa-janārdanau |

jagmatur lakṣya-bhedāṅkaṁ draṣṭuṁ kṛṣṇā-svayaṁvaram ||392||

tau pāñcāla-puraṁ prāpya sarva-rāja-samāgame |

pūjyamānau viviśatuḥ svayaṁvara-sabhā-gṛham ||393||

hemāsanopaviṣṭeṣu draupadī sarva-rājasu |

jagaj-jaya-pātakeva kandarpasya samāyayau ||394||

rādhāvedha-paṇe tasmin bhuja-labhye svayaṁvare |

aśaktāḥ pārthivāḥ sarve yayur lajjā-nilīnatām ||395||

vilakṣeṣu kṣitīśeṣu dvija-madhyād athotthitaḥ |

viddhvā dhanañjayo lakṣyaṁ kṣitau kṣipram apatayat ||396||

hāraṁ kaṇṭhe vinikṣipya draupadyā phālgune vṛte |

yuddhoddhatāḥ samuttasthuḥ kruddhā sarve kṣitīśvarāḥ ||397||

jitvātha śalya-karṇādīn vīrān bhīma-dhanañjayau |

puraḥ kṛṣṇāṁ samādāya yayatur bhrātṛbhiḥ saha ||398||

bhikṣevopanatā kṛṣṇā saheyaṁ bhujyatām iti |

cakrus te śāsanān mātuḥ saha-bhogāya saṁvidam ||399||

rāma-kṛṣṇau niśi svairaṁ kumbhakāra-gṛhe sthitān |

pāṇḍavān etya sānandau premṇā sambhāṣya jagmatuḥ ||400||

anviṣya drupadas teṣāṁ vijñāyādharma-niścayam |

kṛṣṇāyāḥ bahu-patnītvaṁ viruddhaṁ nābhyamanyata ||401||

tatas taṁ bhagavān vyāsaḥ samabhyetyāvadan muniḥ |

pañcendrāḥ samadāḥ purvaṁ kruddhā baddhā pinākinā ||402||

ta eva pāṇḍavā jātāḥ svarga-śrīs tava cātmajā |

teṣām ekaiva sā patnī naivāyaṁ dharma-saṅkaraḥ ||403||

ity uktvā muninā datta-divya-dṛṣṭir nareśvaraḥ |

satyaṁ vijñāya tat sarvaṁ tad-vivāham amanyata ||404||

jñātvā jatu-gṛhān muktān pāṇḍavāprāpta-saṁśrayān |

hastināpuram ānāyya dhṛtarāṣṭro’bhyapūjayat ||405||

indraprasthe’bhiṣikto’tha tena rājā yudhiṣṭhiraḥ |

guṇaiḥ śriyaṁ śriyā dharmaṁ dharmeṇa prāptavān yaśaḥ ||406||

nirdiṣṭāṁ nāradenātha muninā bheda-bhīruṇā |

bhūtaye pāṇḍavāś cakrur maryādāṁ dṛḍha-niścayāḥ ||407||

antaḥpure bhrātaraṁ yaḥ paśyet kṛṣṇā-sakhaṁ rahaḥ |

aviśrāntaḥ sa tīrthāni vraje dvādaśa-vatsarīm ||408||

caurāt taṁ go-gaṇaṁ viprākrandākṛṣṭas tato’rjunaḥ |

ājahāra samādāya dharmajāntaḥpurād dhanuḥ ||409||

smṛtvātha saṁvidaṁ pārthas tīrthārthī jāhnavī-jale |

majjann ulūpīṁ pātāle nāga-kanyām avāptavān ||410||

janayitvā sutaṁ tasyām irāvantaṁ jagāma saḥ |

nagaraṁ maṇipūrākhyaṁ citra-vāhana-bhūpateḥ ||411||

prāpya tasya sutāṁ kanyāṁ pārthaḥ pṛthula-locanām |

citrāṅgadāṁ sutaṁ tasyāṁ babhruvāhanam āptavān ||412||

sarva-tīrthāplutaḥ prāpya prabhāsaṁ śvetavāhanaḥ |

raivatācala-yātrāyāṁ prāpa vṛṣṇi-samāgamam ||413||

arjuno’tha dhṛtotkaṇṭhaḥ śailāroha-samutsave |

utsāhocchalitaṁ cetaḥ sānugasya harer vyadhāt ||414||

tatra kṛṣṇānujāṁ dṛṣṭvā subhadrāṁ kāma-kaumudīm |

kanyām anumater śaurer jahāra śvetavāhanaḥ ||415||

yuddhoddhatān vṛṣṇi-vīrān parisāntvya janārdanaḥ |

niḥsaṅkhyaṁ draviṇaṁ dātum arjunāya yayau svayam ||416||

indraprastham athāsādya subhadrā-sahito’rjunaḥ |

praṇamya dharmajaṁ bheje kṛṣṇena sahitaḥ sukham ||417||

abhimanyuṁ subhadrāyāṁ pārthaḥ putram ajījanat |

draupadī prativindhyādyān patibhyaḥ pañca cātmajān ||418||

tataḥ kadācid yamunā-jala-keli-vihāriṇam |

sa-kṛṣṇam arjunaṁ vipra-rūpaḥ prāha hutāśanaḥ ||419||

ucitaṁ dīyatāṁ mahyaṁ bhavadbhyāṁ bhojanaṁ hitam |

arthinām arthanā-bandhyā na bhavanti bhavad-vidhāḥ ||420||

śvetaker nṛpateḥ pūrvaṁ yajñe dvādaśa-varṣike |

acchinnājya-bhareṇāham analo jaḍatāṁ gataḥ ||421||

vanaṁ svāsthyāya satvāḍhyaṁ dagdhum icchāmi khāṇḍavam |

rakṣatīndraḥ suhṛn-meghais takṣasyāspadaṁ hi tat ||422||

vyasta-meghaugha-vighno’haṁ bhavat-sāyaka-sañcayaiḥ |

akhaṇḍaḥ khāṇḍava-vanaṁ jvalāmy etan mamāśanam ||423||

iti vahnir vadann arthī tābhyām aṅgīkṛtepsitaḥ |

dhanuḥ pārthāya gāṇḍīvaṁ dadau cakraṁ ca cakriṇe ||424||

tad-dattaṁ ratham āruhya tadīyākṣaya-sāyakaḥ |

hariṇā saha saṁnaddhaḥ kirīṭī khāṇḍavaṁ yayau ||425||

agnau prajvalite varāha-mahiṣa-vyāghra-dvipa-dvīpināṁ

niṣpītāyuṣi gāḍha-līḍha-gagane daityāti-deha-druhi |

ruddhe megha-jale’rjunāstra-paṭalair yuddhoddhataṁ vajriṇaṁ

viṣṇuḥ sāyaka-varṣīṇaṁ vimukhatāṁ bāṇair nināyākṣayaiḥ ||426||

sutam atha maya-līlaṁ takṣakasyāśva-senaṁ

jaṭharam api jananyāḥ sampraviśya dravantam |

akṛta divi kirīṭī patriṇā khaṇḍa-puccha

bhayam api śaraṇāptaṁ cakri-bhītaṁ rarakṣa ||427||

tataḥ kṛṣṇājñayā divyāṁ sabhāṁ maṇi-mayīṁ mayaḥ |

vidadhe dharma-putrasya prāṇa-rakṣā-pratikriyām ||428||

tasyāṁ sabhāyām āścarya-nalin.īṁ nirmame mayaḥ |

nīla-ratnotpalavatīṁ hemābjāṁ sphaṭikodakām ||429||

sabhāsīnam athābhyetya dharmajaṁ nārado’vadat |

rājan na loka-pālānāṁ tvat-samāsadṛśī sabhā ||430||

yajasva rājasūyena kuruṣva saphalāṁ śriyam |

iti tvām avadat pāṇḍuḥ pitā śakra-sabhā-sthitaḥ ||431||

ity uktvā nārade yāte rājasūya-manoratham |

akuṇṭhat-kaṇṭhayā rājā vaikuṇṭhāya nyavedayat ||432||

kṛṣṇas tam ūce ślāghyeṣā dharma-dhīḥ kintu māgadhe |

na jīvati jarāsandhe kratuḥ kartuṁ na śakyate ||433||

rudra-yāgopahārāya tena ruddhā giri-vraje |

ṣaḍ-aśītir nṛpatayas tasya śeṣāś caturdaśa ||434||

śarīrārdha-dvayaṁ jātaṁ jarā niśi niśācarī |

sandhāya vidadhe bālaṁ jarāsandhaṁ tam uktaṭam ||435||

tat-sannirodha-viśvastāḥ santyajya mathurāṁ vayam |

vidhāya dvārakāṁ durgāṁ paścimābdhi-taṭe sthitāḥ ||436||

iti svairaṁ bruvāṇena nṛpaḥ saṁmantrya śauriṇā |

vyādiśan māgadha-vadhe bhīma-pārthau bhujāv iva ||437||

tataḥ snātaka-veṣeṇa pracchanna-chatra-vṛttayaḥ |

jarāsandha-purīṁ jagmuḥ kṛṣṇa-bhīma-dhanañjayāḥ ||438||

tatra trayodaśāhāni yuyudhāne bhujāyudhau |

vīrau bhīma-jarāsandhau śrānto’bhūn māgadhas tataḥ ||439||

tataḥ sandhiṁ dvidhā kṛtvā hate bhīmena māgadhe |

mumoca kṛṣṇaḥ kṣitipān yajñāgamana-saṁvidā ||440||

bhīmaḥ kirīṭī nakulaḥ sahadevaś ca dig-jaye |

ājahur vipulaṁ vittaṁ rājñe yajña-bhara-kṣayam ||441||

kṛteṣu śaila-tulyeṣu ratna-kāñcana-rāśiṣu |

rājasūya-samārambhaḥ prāvartata mahīpateḥ ||442||

prāptā nimantritās tasmin bhīṣma-droṇādayaḥ kratau |

dhṛtarāṣṭraḥ saviduraḥ sāmātyaś ca suyodhanaḥ ||443||

aśeṣa-devarṣi-bhṛte sarva-rāja-maye makhe |

ardhyārcitaṁ hariṁ sehe śiśupālo na bhūpatiḥ ||444||

tasyādhikṣepa-dakṣasya kṣmāpateḥ kṣaya-lakṣmaṇā |

nyapātayat kṣitau kṣipraṁ cakreṇādhokṣajaḥ śiraḥ ||445||

kratau samāpte yāteṣu maharṣiṣu nṛpeṣu ca |

tasthau duryodhanas tatra śakuniś cāsya mātulaḥ ||446||

padminyāṁ viharan vāri-śaṅkayā sphāṭike jale |

carann utkṣipta-vasanaḥ satyāmbhasi mamajja saḥ ||447||

tasya skhalitam ālokya harmyasthā rājavallabhāḥ |

jahasur bhīmasenaś ca babhūvāṅkurita-smitaḥ ||448||

lajjāvamāna-malinaḥ kauravaḥ sva-puraṁ vrajan |

pṛṣṭaḥ śakuninā prāha glāni-vaivarṇya-kāraṇam ||449||

dharma-sūnor makhe sā śrīs te bhūpālāḥ kara-pradāḥ |

saṅkhyātītaṁ ca tad-dānaṁ marma-śalyāyate mama ||450||

padminyām upahāso me padmasyeva himāśinaḥ |

patitaḥ kṣīyate jāne na śarīra-kṣayaṁ vinā ||451||

iti pralāpī śokoṣṇaṁ dveṣāveśāt suyodhanaḥ |

vāryamāṇaḥ śakuninā nyavartata na durmatiḥ ||452||

parotkarṣa-dveṣaḥ khara-khadira-cūrṇānala-nibhaś

cutaś citte dāhaṁ diśati niśita-kleśam asatām |

parotsāhe candra-pracaya-sacivaḥ kiṁ ca mahatām

anantaḥ santoṣaś carati hṛdaye candana-rasaḥ ||453||

tataḥ sa dhṛtarāṣṭrāya vivarṇaḥ pāṇḍuraḥ kṛśaḥ |

niveditaḥ śakuninā taṁ dyūtājñām ayācata ||454||

kṛcchrāt kṛtābhyupagamaḥ sa pitrā dyūta-kaitave |

akārayan maṇimayaiḥ kuśalaiḥ śilpibhiḥ sabhāṁ ||455||

sa dharmajaṁ rājasūya-samayād anivartanam |

āhūya vidadhe chadma-dyūtaṁ śakuni-māyayā ||456||

kūṭākṣa-kṣapitāśeṣa-koṣa-sainya-paricchadaḥ |

paṇaṁ bhrātṝn athātmānaṁ kṛṣṇāṁ ca vidadhe nṛpaḥ ||457||

duḥśāsanākarākṛṣṭa-keśīm atha rajasvalām |

kṛṣṇāṁ dyūta-jitāṁ dāsīm ānināya suyodhanaḥ ||458||

tat-kopād akarod bhīmaḥ pratijñām ūru-bhañjane |

yudhi duryodhanasyāsṛk-pāne duḥśāsanasya ca ||459||

vane dvādaśa-varṣāṇi nivāsāya paṇe kṛte |

trayodaśe tathājñāte vijitāḥ pāṇḍavāḥ yayuḥ ||460||

hārārhe tanu-cīna-paṭṭa-pavanatvaṅgat-taraṅgodbhave

dhṛtvāṅge haricandanendu-mṛgajābhyaṅge kuraṅga-tvacam |

kṛtvā ratna-kirīṭa-dhāmni ca jaṭā jagmur vanaṁ pāṇḍavā

niḥsatyā bhramayanti paṇya-vanitā-premopamāḥ sampadaḥ ||461||

skhalad-vidyul-lekhāṅkura-mukha-mayūkhopama-sukhāḥ

śriyaś cāpākarṣoccalita-hariṇī-vega-gamanāḥ |

vivāhotsāhāptāḥ kṣaṇam iva suhṛd-bāndhava-janā

na saṁsāre svapna-bhrama-paricaye kiṁcid acalam ||462||

tataḥ stuti-prasannārka-nirdiṣṭākṣaya-bhojanaiḥ |

dvija-pūjā-juṣas tasthuḥ kāmyake pāṇḍavā vane ||463||

dhṛtarāṣṭraṁ parityajya bhrātṛja-cchadma-khedavān |

viduraḥ kāmyakaṁ yātaḥ prārthitaḥ punar āyayau ||464||

so’vadad bhrātaraṁ rājan putra-snehavatā tvayā |

kula-lakṣmī-latā-mūle kuṭhāraḥ kaṭhino’rpitaḥ ||465||

yat prāha bhagavān vyāsaḥ pathyaṁ tan na kṛtaṁ hitam |

śvabhra-suptā prabudhyante na nipāta-vyathāṁ vinā ||466||

bandhu-sandhy-artha-nābhaṅga-kopa-śāpaḥ kṣaya-kṣamaḥ |

maitreya-muninā dattaḥ kaṣṭaṁ na gaṇitas tvayā ||467||

bhīmodbhīmaṁ bhayaṁ śaṅke yena rāvaṇa-saṁnibhaḥ |

sa krūra-karmā kirmīraḥ kānane rākṣaso hataḥ ||468||

vidureṇety abhihitaṁ nāmanyata mahī-patiḥ |

daivād iṣṭa-nipātānām mithyaivālambana-kriyā ||469||

vane pāṇḍu-sutān dṛṣṭvā kruddhaḥ kaurava-durnayāt |

abhimanyuṁ subhadrāṁ ca samādāya harir yayau ||470||

bhīṣma-dorṇāstra-māhātmya-cintākula-nṛpājñayā |

athāstrārthī yayau pārthas tapase tuhinācalam ||471||

tīvraṁ tapasyatas tasya sattva-sāra-parīkṣakaḥ |

devaḥ kirāta-rūpeṇa tripurāriḥ samāyayau ||472||

eka-sūkara-nirbheda-spardhā-bandha-viruddhayoḥ |

yuddham atyuddhataṁ kūṭa-kirātārjunayor abhūt ||473||

smarāri-śabareṇātha grasta-śastrah pramāthinā |

yuyudhe bāhu-yuddhena dhairya-rāśir dhanañjayaḥ ||474||

nipīḍya caṇḍīpatinā niśceṣṭaḥ patitaḥ kṣitau |

gāṇḍīva-dhanvā pratyakṣaṁ nirīkṣya tryakṣam abravīt ||475||

darpoddhata-tripura-kānana-pāvakāya

bhaktārti-tāpa-tuhina-dyuti-maṇḍalāya |

saṁsāra-ghora-timirotkaṭa-bhāskarāya

tubhyaṁ tridhāma-śabalāya namaḥ śivāya ||476||

iti stuti-kṛtānanda-sudhā-sampūrṇa-mānasāt |

astraṁ pāśupataṁ tuṣṭāt kirīṭī prāpa dhūrjaṭeḥ ||477||

samprāpta-loka-pālāstraḥ sahasra-turagaṁ ratham |

śakra-preṣitam āruhya vijayas tridivaṁ yayau ||478||

praṇamya tatra vṛtrāriṁ tad-gāḍhāliṅganātithiḥ |

tadāsanārdhaṁ tat-prīti-nirdiṣṭaṁ prāpa pāṇḍavaḥ ||479||

pārtham indrāsanārdhasthaṁ dṛṣṭvā śakra-girā muniḥ |

tad-vṛttāntaṁ yayau vaktuṁ lomaśaḥ pāṇḍavān vanam ||480||

prāpta-pūjāsanas tebhyaḥ sa nivedyārjunodayam |

tīrtha-yātrādhṛtotsāhaṁ vidadhe dharma-nandanam ||481||

naimiṣādyeṣv atha snātāḥ sarva-tīrtheṣu pāṇḍavāḥ |

gandhamādana-śailāṅkaṁ badaryāśramam āyayuḥ ||482||

pavana-preritaṁ tatra divya-padmaṁ puraś cyutam |

ādāya draupadī bhīmaṁ kaṭākṣeṇa niraikṣata ||483||

anya-padmārthitāṁ tasya dhīmān vijñāya mārutiḥ |

yayau saurabha-mārgeṇa dhanadādhyuṣitāṁ diśam ||484||

sa vrajan kāñcana-latā-nicayācita-vartmanā |

dideśa mada-dāridryaṁ siṁha-nādena dantinām ||485||

pāda-nyāsādbhuta-gires tasya śabdena vismitaḥ |

hanumān mārgam āśritya tasthau svalpa-vapuḥ puraḥ ||486||

solpa-rūpaṁ kapiṁ dṛṣṭvā jānu-sandhi-kṛtānanam |

cakārotsāraṇa-ravaṁ dhanaṁ ghaṭṭita-dik-taṭaḥ ||487||

śanair unmīlya nayane taṁ jagāda plavaṁ-gamaḥ |

kim ayaṁ mada-saṁrambhas tava mithyaiva nirjane ||488||

nādena māṁ khedayatā viśrāntaṁ roga-durbalam |

darśitaṁ kṛśaśūreṇa bhavatā bata pauruṣam ||489||

itaḥ paraṁ na gantavyaṁ deśo’yaṁ siddha-sevitaḥ |

sarvathā yadi gantāsi puccham utsārya gamyatām ||490||

ity ukte kapinā bhīmas tat-pucchotsāraṇā-kṣamaḥ |

śrāntaḥ patan-mukhenādhas tam abhāṣata vismitaḥ ||491||

ko bhavān kim anantātmā kiṁ meruḥ kiṁ himācalaḥ |

mārgaṁ dehi na laṅghyo hi dehī dehi-tanu-sthitaḥ ||492||

yadi na syāt tavāntaḥsthaḥ paramātmā sanātanaḥ |

sācalaṁ laṅghayeyaṁ tvāṁ hanumān iva sāgaram ||493||

śrutvetat kapinā pṛṣṭaḥ ka eṣa hanumān iti |

bhīmo’smai hanumad-vṛttaṁ bhrātṛtvaṁ ca nyavedayat ||494||

ahaṁ sa hanumān bhīma tenety ukte tad-arthitaḥ |

kapiḥ sūrya-pathāvāptaṁ dīptaṁ vapur adarśayat ||495||

saṁnidhānaṁ kariṣyāmi dhanañjaya-ratha-dhvaje |

ity uktvāliṅgitas tena bhīmaḥ prāyāt sa vismayaḥ ||496||

kubera-nalinīṁ prāpya bhīmaḥ kanaka-paṅkajam |

jahāra hema-padmāni hatvā guhyaka-kiṅkarān ||497||

sānugaṁ svayam āyātaṁ jitvā vaiśravaṇaṁ raṇe |

maṇimantaṁ ca tan-mitraṁ hatvā naktaṁ-careśvaram ||498||

draupadyai kanakābjāni dattvā pavana-nandanaḥ |

māyā-pracchannam avadhīd yātudhānaṁ jaṭāsuram ||499||

atha śakra-rathārūḍhaḥ pārthaḥ pūrṇa-manorathaḥ |

āyātaḥ pañcabhir varṣaiḥ praṇanāma yudhiṣṭhiram ||500||

hatāny avedayat so’smai hiraṇyapura-nivāsinaḥ |

nivāta-kavacān daityān sva-śauryākhyāna-lajjitaḥ ||501||

--o)0(o--

### nahuṣaḥ

vane mahān ajagaraḥ kadācid acalopamaḥ |

baddhvā bhuja-yuge bhīmaṁ cakre niśceṣṭa-vigraham ||502||

saṁruddha-bhuja-niḥspanda-bhrātṛ-darśana-duḥkhitam |

uvācājagaraḥ praśnaṁ dārayeti yudhiṣṭhiram ||503||

ko vipraḥ kiṁ ca vedyaṁ syād brūhi bhīmasya muktaye |

bhujagenety abhihite taṁ jagāda yudhiṣṭhiraḥ ||504||

kṣamā satyaṁ śāntis taruṇa-karuṇaṁ yasya ca manaḥ

sa śūdro vipras tvaṁ praguṇa-guṇa-saṅgena bhajate |

dvijo’pi vyarthātmā guṇa-virahitaḥ śūdra-sadṛśaḥ

kṛtaiḥ kaṇṭhe vipras triguṇa-guṇa-sūtrair na bhavati ||505||

sukhena duḥkhena ca varjitaṁ yat

tad eva vedyaṁ viditātma-dhāma |

śītoṣṇa-hīna-pratimaiva yatra

santoṣa-viśrāma-mayī praśāntiḥ ||506||

dharmajenety abhihite muktvā bhīmaṁ bhujaṅgamaḥ |

agastyādiṣṭa-śāpānto nahuṣas tridivaṁ yayau ||507||

--o)0(o--

atha pāṇḍu-sutān draṣṭuṁ sahitaḥ satyacāmayā |

mārkaṇḍeyadibhiḥ sārdhaṁ munibhiḥ śaurir āyayau ||508||

nānā-kathāmṛtākhyānaiḥ sthite tatrācyute ciram |

satyabhāmāvadat kṛṣṇām ekānte kṛṣṇa-vallabhā ||509||

vaśyās te patayaḥ kṛṣṇe kenārādhana-karmaṇā |

kair dravya-mantra-sūtrājñā-tilakāñjana-lepanaiḥ ||510||

mamopadiśa jānāsi yat kiācit prīti-kāraṇam |

ity ukte kṛṣṇa-kāminyā śrutvā kṛṣṇā jagāda tām ||511||

ayuktam uktaṁ subhage bhavatyā dharma-varjitam |

vaśya-doṣa-kriyā strīṇāṁ bhartṛ-drohārha-pātakam ||512||

vaśya-prayogair yoṣidbhiḥ kuṣṭhāpasmāra-rogiṇaḥ |

bhagna-bhāgyāś ca patayo mūkāndha-vadhirāḥ kṛtāḥ ||513||

bhaktiś citta-grahaḥ śīlaṁ satīnāṁ bhartṛ-bheṣajam |

ity ukte lajjayā bheje satyabhāmā nilīnatām ||514||

--o)0(o--

yāte’tha dvārakāṁ kṛṣṇe ghoṣa-yātrāpadeśavān |

pāṇḍavān āyayau draṣṭuṁ śrī-bhraṣṭān dhṛtarāṣṭrajaḥ ||515||

vane vihāriṇas tasya tulyāvaraṇa-kāraṇe |

raṇe babhūva saṁmardo gandharvaiḥ sainya-dāraṇaḥ ||516||

bhagneṣu karṇa-mukhyeṣu sānujaṁ kauraveśvaram |

babandha gandharva-patiś citrasenaḥ śarārditam ||517||

baddhaṁ suyodhanaṁ bandhu-dhiyā rājā yudhiṣṭhiraḥ |

bhīma-pārthau visṛjyājau mlānamānam amocayat ||518||

api vismṛta-vaireṣu prāṇa-dānopakāriṣu |

dveṣa-doṣaṁ na tatyāja pāṇḍaveṣu suyodhanaḥ ||519||

dṛṣṭvā candraṁ sakala-janatālocanānanda-hetuṁ

sadyo vaktra-dyutir alasatām eti padmākarasya |

nāntaḥ-syūtā calati riputā kiṁ ca saṅkoca-bhājaḥ

prāyeṇaite svajana-vimukhāḥ śrī-madāndhā bhavanti ||520||

tena tīvrāvamānetna rājya-tyāga-nibaddha-dhīḥ |

sa samāśvāsito’bhyetya daityaiḥ pātāla-vāsibhiḥ ||521||

--o)0(o--

atrāntare pāṇḍaveṣu yāteṣu mṛgayā-rasāt |

āyayau vana-yātrāyāṁ sindhu-rājo jayadrathaḥ ||522||

sa kṛṣṇām āśrame dṛṣṭvā sītām iva daśānanaḥ |

jahāra hārita-matiḥ kaurṇākrandinīṁ balāt ||523||

tataḥ pratyāgatā dṛṣṭvā pāṇḍavāḥ śūnyam āśramam |

dhvajiniīṁ ca rajo-grasta-gaganāṁ samupādravat ||524||

śarāśani-viniṣpaṣṭa-sainyān ālokya pāṇḍavān |

rathāj jayadrathaḥ kṛṣṇāṁ tatyāja jvalitām iva ||525||

abhisṛtyātha bhīmena gṛhītaṁ vadha-kampitam |

rarakṣa sindhu-nṛpatiṁ śaraṇāptaṁ yudhiṣṭhiraḥ ||526||

pādenāloḍitaṁ srasta-mukuṭaṁ tasya mārutiḥ |

kṣurapreṇa pralapataś cakre pañcasaṭaṁ śiraḥ ||527||

rudram ārādhya tapasā saindhavaḥ phālgunaṁ vinā |

varam eka-dinaṁ prāpa pāṇḍavāvaraṇaṁ raṇe ||528||

--o)0(o--

atrāntare arjuna-snehāt karṇam etya śatakratuḥ |

yayāce kavacaṁ divyaṁ kuṇḍale ca śaśiprabhe ||529||

pitrāpi vārito’rkeṇa tasmai varma sa-kuṇḍalam |

eka-vīra-vadhāyāsmai śaktiṁ vaikartano dadau ||530||

śūrā bhavanti viduṣām api nāsti saṅkhyā

pūrṇaṁ vanaṁ vraja-ratair viralas tu dātā |

mlāniṁ prayāti sita-sattva-mayasya yasya

deha-pradhāna-samaye’pi na citta-vṛttiḥ ||531||

araṇīṁ hariṇenātha brāhmaṇāya hṛtāṁ vane |

javena jagmur āhartuṁ dhanvinaḥ pāṇḍu-nandanaḥ ||532||

nirjalāraṇya-tāpārtair anveṣṭum atha taiḥ payaḥ |

mādrī-sutaḥ preṣito’gre dadarśa vipulaṁ saraḥ ||533||

praśna-mukti-kṛtā peyam anyathā meti svād-vacaḥ |

śrutvāpi pāṇḍavaḥ pītvā toyaṁ tatyāja jīvitam ||534||

kramān mādrī-sute pārthe bhīme ca pracyute taṭe |

yudhiṣṭhiraḥ praśna-giraṁ babhañja gaganeritām ||535||

nirjīvaḥ kaḥ sajīvo’pi yo’śnāty eko’rthi-varjitaḥ |

khakṣmādhikau kau pitarau kiṁ lolam anilān manaḥ ||536||

kim anantaṁ nṛṇāṁ cintā dhanaṁ kim adhikaṁ śrutam |

lābhāt kim uttamaṁ svāsthyaṁ kiṁ sukhaṁ citta-nirvṛtiḥ ||537||

sandhiḥ sthiraḥ kaiḥ sujanaiḥ kiṁ śoka-kṛd ahaṅkṛtiḥ |

kim aiśvaryam alubdhatvaṁ kiṁ niḥśalyam akopatā ||538||

kiṁ viṣaṁ yācanaṁ śrāddha-kālaḥ kaḥ śrotriyāgamaḥ |

ucyate puruṣaḥ kaś ca bhuvana-vyāpi yad yaśaḥ ||539||

iti praśnottarais tuṣṭaḥ pitā dharmaḥ kṣamāpateḥ |

jīvayitvānujān guptim ajñāta-samaye’py adāt ||540||

--o)0(o--

## virāṭa-parva

atha vana-samayānte gūḍha-vāsa-pravṛttāḥ

prayayur ajina-khinnāḥ pāṇḍavā matsya-deśam |

praguṇa-guṇānām āpado daiva-diṣṭāḥ

surapati-sadṛśānām apy aho durnivārāḥ ||541||

athābhūn matsya-rājasya rājarāja-śiromaṇeḥ |

virāṭasya sabhāstāraḥ kaṅka-nāmā yudhiṣṭhiraḥ ||542||

sūdas tasyābhavad bhīmaḥ kṣmāpater ballabhābhidhaḥ |

gāyaty ali-kulaiḥ kīrtiṁ lolā yasyālakābjinī ||543||

śrī-kaṇṭha-śabarākuṇṭha-kaṇṭha-kramaṇa-karmaṭhaḥ |

śaṇṭhākṛtir abhūj jiṣṇur nṛtta-vṛttir bṛhan-naḍaḥ ||544||

matsya-patnyāḥ sudoṣṇāyāḥ kṛṣṇā sairindhrikābhavat |

abhūtām aśviputrau ca yamau go-turagādhipau ||545||

iti te turagādhīśa-sevyāḥ sevakatāṁ yayuḥ |

viśvāsaḥ śrī-vilāseṣu kasyānyasya bhaviṣyati ||546||

athāyātaṁ hatāneka-mallaṁ bhūmipateḥ puraḥ |

mallaṁ jīmūta-nāmānaṁ mārutiḥ krīḍayāvadhīt ||547||

sudoṣṇāyāḥ priyo bhrātā kadācid atha kīcakaḥ |

vilokyāntaḥ-pure kṛṣṇām abhavat kāma-mohitaḥ ||548||

vyājena preṣitāṁ svasrā bhaya-sambhrama-vidrutām |

kīcakas tām abhidrutya cakarṣaṁ caraṇāhatām ||549||

sā sabhām etya bhūbhartur agre prāha parābhavam |

rājāpi kīcaka-snehāc cakre gaja-nimīlitam ||550||

--o)0(o--

bhīmaṁ mahānase suptaṁ sā prabodhya tam abhyadhāt |

bāṣpaiḥ karatala-spṛṣṭe kṣālayantīva vāsasī ||552||

kruddhena tena nirdiṣṭāṁ sā samādāya saṁvidam |

kīcakasyākarot prātaḥ saīketaṁ nāṭya-veśmani ||553||

rātrau pūrva-praviṣṭo’tha bhīmaḥ kīcakam āgatam |

kesarīva dvipaṁ mattam avadhīn mūḍha-kāmukam ||554||

patayo mama gandharvāḥ kṛṣṇayety uditaṁ purā |

tair eva nihitaṁ mene prabhāte kīcakaṁ janaḥ ||555||

tasya bhrātṛ-śataṁ deha-saṁskārāya samudyatam |

kṛṣṇāṁ citānale kṣeptum anayad duḥkha-dāyinīm ||556||

bhīmas tat-karuṇākrandam ākarṇya krūra-kopavān |

śataṁ vṛkṣa-prahāreṇa kīcakānām apātayat ||557||

preritaḥ kauravendro’tha traigartena suśarmaṇā |

hartuṁ kīcaka-hīnasya virāṭasyāyayau dhanam ||558||

saṁruddhe nagare matsyaḥ pūrvam eva suśarmaṇā |

kaṅka-vallabha-go-vāji-pattibhiḥ saha niryayau ||559||

tataḥ pravṛtte samare mithaḥ subhaṭa-saṅkṣaye |

javād virāṭam aharat suśarmā śara-varṣiṇam ||560||

bhīmo’bhisṛtya niṣpiṣṭa-rathasyāsya suśarmaṇaḥ |

pādena maulim unmathya matsya-rājam amocayat ||561||

trigarta-kaṭake bhagne sāmātyaḥ kauraveśvaraḥ |

virāṭa-go-dhanaṁ sarvaṁ jahārānyena vartmanā ||562||

śūra-śūnye’tha nagare virāṭa-sutam uttaram |

abhyetya jagadur gopāḥ kauravair godhanaṁ hṛtam ||563||

so’bravīc caura-caritaṁ kauravaṁ hanmy ahaṁ raṇe |

guptaṁ bhīṣma-kṛpa-droṇa-karṇa-mukhyair mahārathaiḥ ||564||

kiṁ tu me sārathir nāsti raṇa-bhāra-bhara-kṣamaḥ |

ity ukte rāja-putreṇa draupadī tam abhāṣata ||565||

uttarāyāḥ svasur yas te nṛttācāryo bṛhannaḍaḥ |

sa sārathir abhūt pūrvaṁ khāṇḍave savyasācinaḥ ||566||

athottarārthitaḥ pārtha pratipanna-ratha-grahaḥ |

cakāra kavacā-bandha-vaiparītyair jana-smitam ||567||

athottare rathārūḍhe javenāśvān acodayat |

krīḍāyai kuru vastrāṇi jiṣṇur uttarayārthitaḥ ||568||

dṛṣṭvottaraḥ kauravendra-sainyaṁ śastra-jalārṇavam |

nivartasveti bhī-bhagnas trāṇārthī pārtham abhyadhāt ||569||

tam arjuno’vadan nindyaṁ kṣatriyasya palāyanam |

eka-vāra-kṣaye kāye maraṇaṁ na punaḥ punaḥ ||570||

śrutvaitat-kāratayā ratham utsṛjya vidrutam |

ānināyottaraṁ keśaiḥ paścād ākṛṣya phālgunaḥ ||571||

yotsye’haṁ kurubhir dhairyaṁ bhajasva bhava sārathiḥ |

arjuno’haṁ bhavad-gehe kaṅkādyāḥ pāṇḍavāḥ sthitāḥ ||572||

śmaśānāntaḥ śamī-vṛkṣa-skandhe santy āyudhāni naḥ |

prayaccha mama gāṇḍīvam ity uvāca tam arjunaḥ ||573||

uttarā-hṛtam ādāya dhanur āsphālya pāṇḍavaḥ |

tat-prerita-rathas tūrṇaṁ viveśa kuru-vāhinīm ||574||

ekaikaśaḥ samastāṁś ca śarāśani-ghanāgamaḥ |

bhīṣma-karṇa-kṛpa-droṇa-mukhyān ajayad arjunaḥ ||575||

prasvāpanāstra-suptānāṁ kurūṇām uttarā-kṛte |

jahāra jiṣṇur vāsāṁsi yaśāṁsīvābhimāninām ||576||

pratyāhṛte godhane’tha vijayena jitāriṇā |

cakre virāṭaḥ putrasya sabhāyāṁ vikrama-stutim ||577||

bṛhannaḍa-prabhāveṇa putras te vijayorjitaḥ |

vadann iti virāṭena prahato’kṣair yudhiṣṭhiraḥ ||578||

hema-pātre dhṛte rakte draupadyā cakravartinaḥ |

praviveśārcitaḥ paurair avāpnonnatir uttaraḥ ||579||

akṣābhivāta-raktākta-lalāṭaṁ vīkṣya dharmajam |

sa prasādya prayatnena nininda kukṛtaṁ pituḥ ||580||

ajñāta-vāsa-samaye pūrṇe pāṇḍu-sutān atha |

hṛṣṭaḥ prakaṭatāṁ yātān virāṭaḥ samapūjayat ||581||

teṣām abhyudayaṁ jñātvā prāpteṣv akhila-bandhuṣu |

virāṭas tanayāṁ prādād uttarām abhimanyave ||582||

te kṛṣṇa-sātyaki-halāyudha-kuntibhoja-

pāñcāla-śaibya-magadheśa-śikhaṇḍi-mukhyaiḥ |

sārdhaṁ sabhā-bhuvam upetya virāṭa-juṣṭāṁ

prāpuḥ śriyaṁ kanaka-viṣṭara-saṁniviṣṭāḥ ||583||

akhaṇḍitān pāṇḍu-sutān vijñāya kuru-bhūpatiḥ |

alaṅghya-śāsanaṁ daivaṁ mene dalita-pauruṣam ||584||

teṣām akṣauhiṇīḥ sapta jñātvātha samupāgatāḥ |

duryodhanaḥ pravidadhe bhūpāla-bala-saṅgraham ||585||

pāṇḍavārthe samāyātaṁ pathi sammāna-bhojanaiḥ |

ārādhya tuṣṭam aharat sa śalyaṁ madra-bhūpatim ||586||

dvārakāyāṁ tathā kṛṣṇaṁ suyodhana-dhanañjayau |

tulyam abhyetya sāhāyyaṁ yayācāte raṇodyame ||587||

akṣauhiṇyā parivṛtaṁ kṛtavarmāṇam acyutaḥ |

dattvā kurupater bhāgam ayoddhā pāṇḍavān yayau ||588||

vṛtaḥ saubala-hārdikya-bhagadatta-jayadrathaiḥ |

ekādaśākṣauhiṇībhiḥ kauravaḥ pramadaṁ yayau ||589||

atrāntare raṇārambha-saṁśayākulitāśayam |

dhṛtarāṣṭraṁ samabhyetya praṇamyovāca sañjayaḥ ||590||

arājya-dāna-sandhāna-dūto’haṁ tava śāsanāt |

gataḥ pāṇḍu-sutān draṣṭuṁ lobhābhyāsena lajjitā ||591||

mayoktaṁ bhavatoktaṁ yat pratyuktaṁ yat tu pāṇḍavaiḥ |

deva vaktāsmi tat prātaḥ sabhāyāṁ bhūbhujāṁ puraḥ ||592||

ity uktvā sañjaye yāte dhṛtarāṣṭraḥ sva-durnayāt |

tad-vākya-śaṅkākulitaḥ prāpa nidrā-daridratām ||593||

prajāgara-gadā-svasthaṁ dvāḥ-sthāhūtaḥ sukhojjhitam |

tam etya viduraḥ prāha sañjayoktāpy asaṁśayam ||594||

ayaṁ te sumate kasmān nidrā-drohī mahājvaraḥ |

tāpaṁ nāyānti niṣkāmā nirlobhā nirbhayā api ||595||

tyaktābhimānaḥ santoṣī nirdveṣaḥ śīlavān kṣamī |

duḥkhaika-sāre saṁsāre pañcaite sukha-nirvṛtāḥ ||596||

lobhābhyāsa-vyasana-samayaṁ cintayāhanti nidrāṁ

svasthaḥ śete prasṛta-caraṇaḥ kiṁ tu nirlobha eva |

lobhaḥ puṁsām asama-viṣamaḥ kṛṣṇavartmā vidhatte

tīvraṁ tāpaṁ jana-ghana-ghana-sneha-sampūryamāṇaḥ ||597||

asevāptā vṛttiḥ khala-paribhavāyāsa-rahitā

vacaḥ satya-snātaṁ para-guṇa-gaṇodīraṇa-param |

anuttānaḥ pāṇiḥ para-ghana-kaṇa-sparśa-vimukhaḥ

prakṛtyā nirvairaṁ hṛdayam amalaṁ yasya sa sukhī ||598||

rājyārdhaṁ bhrātṛ-putrebhyaḥ prayaccha tyaja lubdhatām |

bandhu-vaira-rajo-digdhaṁ prakṣālaya dhiyā manaḥ ||599||

tyajaikaṁ kumatiṁ putraṁ saṁrakṣa sakalaṁ kulam |

gonāsa-daṣṭam ekāṅgaṁ tyajyate jīvitāptaye ||600||

vidureṇety abhihite dhṛtarāṣṭras tam abravīt |

yuktam uktaṁ tvayā kiṁ tu tyaktuṁ śaknomi nātmajam ||601||

helā-sthalī-kṛtāmbhodhis tṛṇīkṛta-himācalaḥ |

svātantrya-citra-caritaḥ kena vā laṅghyate vidhiḥ ||602||

śrutaṁ na mṛtyur astīti mayā kila vacaḥ purā |

tad brūhīti kṣitīśena pṛṣṭas taṁ viduro’vadat ||603||

svayaṁ vaktuṁ na yuktaṁ me rājann upaniṣat-padam |

sanat-sujāto yogīndraḥ sarvaṁ te kathayiṣyati ||604||

abhidhāyeti viduras taṁ sasmāra sa cāyayau |

prāpta-pūjāsanaḥ pṛṣṭaḥ kṣmābhujeti tam abhyadhāt ||605||

rājendra-bhṛtāṁ mṛtyuḥ krodhaḥ sva-vadanoditaḥ |

yenāhataś ca hantā ca marma-dāhena śocitaḥ ||606||

rāga-dvesādayo doṣā janānāṁ janma-kāraṇam |

janmaiva mṛtyuḥ saṁsāre nāsti mṛtyur ajanmanām ||607||

na muktir veda-vādena dehānte sa palāyate |

vīṇā-vaṁśeṣu bhagneṣu na kvacit tiṣṭhate dhvaniḥ ||608||

ātma-pratyavamarśena punar janma na vidyate |

ātma-prakāśaṁ paśyanti yoginas taṁ sanātanam ||609||

ity uktvāntarhite tasmin yogīndre tejasāṁ nidhau |

rājā rāja-sabhāṁ prātar bheje bhīṣmādibhiḥ ||610||

āhūtaḥ sañjayas tatra pāṇḍavoktiṁ nyavedayat |

śrūyatām aviruddhair vā kruddhair vā tair udāhṛtam ||611||

svaṁ rājyaṁ pradadāti yadya avanipas tat kiṁ hatair bāndhavair

dyūte kiṁ tu kṛtāṁ na vismarati tāṁ bhīmaḥ pratijñāṁ nijām |

pāṇiḥ kiṁ ca pitṛ-vyapāda-vinatau cāpe ca dhāvaty ayaṁ

tulyaṁ cittam amanyum amanyu-śabalaṁ sandhau ca yuddhe ca naḥ ||612||

śrutvaitad dhṛtarāṣṭreṇa tanaya-kṣaya-bhīruṇā |

bhīṣmodyaiś cārthitaḥ sandhiṁ bubudhe na suyodhanaḥ ||613||

atrāntare loka-gurur loka-pratyāyanodyataḥ |

sandhy-arthī kauravān kṛṣṇaḥ svayam eva samāyayau ||614||

bhaktyā puraḥ samāyātair bhīṣma-droṇa-kṛpādibhiḥ |

sahitaḥ saḥ viveśātha dhṛtarāṣṭrasya mandiram ||615||

hṛṣṭena pūjitas tena praṇayena nimantritaḥ |

snehe vipadi vā bhoktuṁ yuktam ity āha keśavaḥ ||616||

vidurasya gṛhe bhuktvā nītvā tat kathayā kṣapām |

prabhāte rājabhir juṣṭāṁ praviveśa sabhāṁ hariḥ ||617||

hemāsanopaviṣṭe’tha sāmātye kauraveśvare |

bheje ratnāsanaṁ śauriḥ sahāyātair maharṣibhiḥ ||618||

atha prathama-jīmūta-śyāmaḥ sāma-sudhāmayīm |

ujjagāra giraṁ snigdha-gambhīrāṁ garuḍa-dhvajaḥ ||619||

kauravendra svaputrās te bhrātṛ-putrās tu pāṇḍavāḥ |

sadṛśāḥ kiṁ tvayā teṣāṁ bhedāt kalir upekṣitaḥ ||620||

bhavān vidyā-sindhus tava sumati-dātā ca viduraḥ

praṇetā bhīṣmo’yaṁ gurur api bharadvāja-tanayaḥ |

aho tatrāpy eṣā prabhavati matir durnayamayī

na vidmaḥ kasyāyaṁ kukṛta-paripākasya vibhavaḥ ||621||

kalaṅkaṁ yā datte prasarad apavādāspadatayā

suhṛdbhir nairāśyāt kṛta-mukha-vikāraiḥ parihṛtā |

abhogyā bandhūnāṁ kṛśa-vivaśa-bhṛtyārthi-viphalā

sa-śāpā sā sampad vipad iva janodvega-jananī ||622||

yad vṛttaṁ khala-keli-kaitava-kali-kleśena kāluṣya-kṛc

citte tat kila saṅkalayya sakalaṁ loka-ksayāśaṅkibhiḥ |

sandhir vaira-rajo-virāma-vimalair abhyarthyate pāṇḍavair

grāmaiḥ kiṁ ca kuśasthala-prabhṛtibhiḥ prītyārpitaiḥ pañcabhiḥ ||623||

kaustubhābharaṇeneti bharatānvaya-bhūtaye |

sabhyānāṁ bhīṣma-mukhyānāṁ bhāṣite’bhimate satām ||624||

prabodhito’pi munibhiḥ kaṇva-bhārgava-nāradaiḥ |

mada-nidrālasaḥ prāha sandhi-dveṣī suyodhanaḥ ||625||

mayā sūcy-agra-mātrāpi na tyājyā pāṇḍaveṣu bhūḥ |

kiṁ mithyā-nīti-cintābhir devādhīnā vibhūtayaḥ ||626||

bhavati bhiṣag-upāyaiḥ pathya-bhuṅ-nitya-rogī

dhana-dharaṇa-vinidraś chidra-goptā daridraḥ |

anaya-caya-vidhāyī niścalaiśvarya-dhairyaḥ

sva-vaśa-nitya-śakteḥ śāsanenaiva dhātuḥ ||627||

ity uktvotthāya darpāndhaḥ karṇena saha kauravaḥ |

samāntarād vinirgatya bandhaṁ śaurer acintayat ||628||

saha sthitena kathitaṁ karṇe sātyakinā hariḥ |

jñātvā tan-matam āpede viśvātmā viśva-rūpatām ||629||

viśvākāra-vyatikara-lasad-brahma-rudrendra-candrair

vyāptaḥ sarvaiḥ sura-muni-gaṇaiḥ siddha-gandharva-sādhyaiḥ |

niṣparyāntākṛti-kṛta-jagad-gauravaḥ kauravāṇāṁ

nidrā-mudrām adiśad aśivām acyutaḥ pracyutānām ||630||

vinā bhīṣmaṁ sa-viduraṁ moha-līneṣu rājasu |

sabhām utsṛjya bhagavān pratasthe garuḍadhvajaḥ ||631||

paścāt karṇam athāyātam āropya svarathe hariḥ |

premṇā prāhārka-tanayaṁ kaunteyas tvaṁ na sūtajaḥ ||632||

sahodarāt pāṇḍu-sutān bhajasva tyaja kauravān |

rājyaṁ tava kramāyātaṁ kuru-mad-vacanaṁ hitam ||633||

ity uktaṁ śauriṇā śrutvā karṇas taṁ pratyabhāṣata |

sarvaṁ vedmi na nindyaṁ tu mitra-droham ahaṁ sahe ||634||

deva tvam eva vada kaurava-bhūmi-bhartur

utsaṅga-sakta-śirasaḥ katham arkajo’ham |

vyāpārayāmi suhṛdaḥ paripīyalakṣmīṁ

kaṇṭhe śaṭhaḥ kaṭhina-dhāram akuṇṭha-śastram ||635||

sāmrājyaṁ nihatārātir avāpsyati yudhiṣṭhiraḥ |

sa dṛṣṭaḥ śveta-vāhasthaḥ svapne pāyasa-bhuṅ mayā ||636||

dṛṣṭāś ca kauravāḥ sarve tailāktāḥ khara-vāhanāḥ |

rakta-mālyāmbaroṣṇīṣā vrajanto dakṣiṇāṁ diśam ||637||

iti vaivartanenoktaṁ vicintyocitam acyutaḥ |

taṁ visṛjya samāmantrya prayayau pāṇḍavāntikam ||638||

prātaḥ kuntī samabhyetya karṇaṁ sūryārcanonmukham |

mukta-maunaṁ tad evāha nāmanyata sa cācalaḥ ||639||

uvāca ca vinā jiṣṇuṁ na hanmy anyaṁ tavātmajam |

mayi tena mayā tasmin hate tvaṁ pañca-putrikā ||640||

śrutvaitat prayayau kuntī bhagnārthita-manorathā |

sa-sainyāś ca kurukṣetram ājagmuḥ kuru-pāṇḍavāḥ ||641||

bala-dvaye kurukṣetre saṁniviṣṭe suyodhanaḥ |

bhīṣmaṁ senāpatiṁ cakre dhṛṣṭadyumnaṁ yudhiṣṭhiraḥ ||642||

ratha-saṅkhyā-kṣaṇe karṇaṁ bhīṣmo’rdha-ratham abhyadhāt |

tad-yuddhāvadhi yuddhaṁ ca kopāt tatyāja sūtajaḥ ||643||

tataḥ suyodhanaṁ bhīṣmaḥ prāhotsāhāhavonmukhaḥ |

yoddhāhaṁ tvad-vipakṣāṇām ekaṁ bhuktvā śikhaṇḍinam ||644||

kāśirāja-sutāṁ pūrvaṁ balāt kanyāḥ svayaṁvare |

ambāmbikāmbālikā ca bhrātur arthe samāhṛtāḥ ||645||

sālvābhilāṣiṇī nītā tavyāsmīty ārta-vādinī |

santyaktāmbā yayau sālvaṁ so’pi tāṁ nāgrahīd bhiyā ||646||

punaḥ prāptā mayā tyaktā magna-māna-manorathā |

sā jagāmobhaya-bhraṁśa-khinnā muni-tapo-vanam ||647||

tatas tad-duḥkha-kāruṇyād gurur mām etya bhārgavaḥ |

ambāṁ gṛhāṇety avadat pratyākhyātaḥ punaḥ punaḥ ||648||

ājñā-bhaṅgena kupitaḥ sa mayā samare jitaḥ |

yayau kṣatropadeśātta-niyamaḥ svaṁ tapo-vanam ||649||

man-manyu-tyakta-dehāmbā jātā mat-kṣaya-kāṅkṣiṇī |

kanyā pāñcāla-rājasya drupadasya śikhaṇḍinī ||650||

prakhyāpitā putratayā sā pitrā putra-kāṅkṣiṇā |

lebhe daśārṇa-rājasya vivāha-vidhinā sutām ||651||

śayyārūḍhā daśārṇeśa-kanyā kanyāṁ vilokya tām |

dūtyā nyavedayat pitre sa ca kruddhaḥ samāyayau ||652||

daśārṇa-ruddhe nagare drupade vidravodyate |

khinnā śikhaṇḍinī rātrau prayayau śūnya-kānanam ||653||

tatra sthūṇākhya-yakṣeṇa kṛpayaika-dinārpitam |

vidhātṛ-śakti-vaicitryātmā lebhe lakṣma pauruṣam ||654||

darśitaṁ drupadenātha puruṣa-vyañjanaṁ sutam |

dṛṣṭvā vimanyuṁ dāśārṇaḥ svāṁ yayau lajjitaḥ purīm ||655||

vanaṁ vaiśravaṇaḥ prātas taṁ samīpam anāgatam |

sthira-strī-lakṣaṇaṁ pakṣaṁ śāpena vidadhe krudhā ||656||

agṛhīte’dha yakṣeṇa sva-lakṣmaṇi śikhaṇḍinī |

puruṣas tvaṁ gatā varjyaḥ strī-pūrvaḥ sa mayā yudhi ||657||

na santraste na niḥśastre nānya-viddhe na vidrute |

na strī-pūrve na sākrande nipatanti mameṣavaḥ ||658||

uktveti divya-taṭinī-tanayas tarasvī

vṛddho’pi śaurya-taruṇas taraṇi-pratāpaḥ |

pramlānataṁ para-bale nija-kārmuke jyāṁ

citte ca kaurava-pater dhṛtim ābabandha ||659||

divyaṁ yuddhekṣaṇaṁ cakṣuḥ kṛṣṇa-dvaipāyanārpitam |

agṛhītam atha prāpa dhṛtarāṣṭreṇa sañjayaḥ ||660||

kuru-pāṇḍava-saṅgrāmaṁ kurukṣetre vilokya saḥ |

dhṛtarāṣṭrāya nikhilaṁ divya-cakṣur nyavedayat ||661||

atha yuddhāya saṁnaddhe bhūmi-pāla-bala-dvaye |

gurūn bhīṣma-kṛpa-droṇa-mukhān sambandhi-bāndhavān ||662||

dṛṣṭvā yuddhodyatān agre śvetāśvaḥ kṛṣṇa-sārathiḥ |

mumoha karuṇākrāntaḥ praśānta-samarodyamaḥ ||663||

taṁ samāśvāsya śokārtaṁ jagāda garuḍadhvajaḥ |

trijagat-sarga-saṁhāra-krīḍā-paricito’cyutaḥ ||664||

manuṣya-janma-jātitā keyaṁ te moha-vāsanā |

kṣayaṁ yad akṣayasyāpi śaṅkase paramātmanaḥ ||665||

sphaṭikasyeva kurute rāga-yogāc cid-ātmanaḥ |

mithyā-kalaṅka-kalanāṁ kāyāhaṅkāra-saṅkaraḥ ||666||

megha-vyoma-samāgama-pratinidhir dhūmāgni-saṅgopamaḥ

śleṣaḥ kāya-cidātmanoḥ prakurute bhinno’py abhinna-kramam |

chinnecchā-dhana-mūla-niṣphalatayā nitya-pravṛtta-kriyaiḥ

saṁmohaḥ svaparāvabheda-rahitair yuktaiḥ sa santyajyate ||667||

ity uktvā pratyayotpattyai viśva-vyāpti-nidarśanam |

arjunasyorjitaṁ viṣṇur viśva-rūpam adarśayat ||668||

tat-sarva-deva-mayam adbhutam acyutasya

rūpaṁ sahasra-kara-koṭi-nibhaṁ babhāse |

niḥśeṣa-bhūpati-taraṅgita-sainya-sindhu-

grāsābhilāṣa-baḍavānala-tulya-vaktram ||669||

vacaḥ śrutvā vapur dṛṣṭvā divyaṁ moha-haraṁ hareḥ |

nirvikalpa-matir jiṣṇuḥ saṅgrāmābhimukho’bhavat ||670||

rathāgrād avaruhyātha raṇārambhe yudhiṣṭhiraḥ |

praṇanāma prasādārdrān bhīṣma-droṇa-mukhān gurūn ||671||

te tam ūcur guṇodāraṁ vidhāya vijayāśiṣam |

paraṁ lajjāmahae rājan prayātās tvad-vipakṣatām ||672||

kiṁ kurmahe parāyattā vetanottāna-pāṇayaḥ |

kauravasya paraṁ yātāḥ sevā-kāpaṇya-paṇyatām ||673||

agre saṅkucitākṛtir laghutayā yāty unmukhatvaṁ vibhor

āśā-pāśa-niveśa-yantrita-tanuḥ saṅkhyā-kṣaṇe lambate |

alpenāpi samarpitena sutarāṁ vittena dhatte ratiṁ

sākampaḥ kila kāya-vikraya-tulārūḍhaḥ sadā sevakaḥ ||674||

ity uktvā tair visṛṣṭe’tha rathārūḍhe yudhiṣṭhire |

cerur vīrā yaśaḥ-puṣpa-lubdhā iva śilīmukhāḥ ||675||

pravṛtte dhana-saṁmarde nṛtyat-khaḍga-śikhaṇḍini |

petur bhūbhṛt-kule bhīṣma-śara-dhārā-paramparā ||676||

dvandva-sakteṣu śūreṣu virāṭa-sutam uttaram |

nināya samare śalyaḥ kṣayārambhopahāratâm ||677||

navame yuddha-divase nāgī-tanayam ārjunim |

irāvantaṁ jaghānājau rakṣaḥ-patir alambusaḥ ||678||

pratyahaṁ yudhi bhīṣmeṇa bhūbhṛtām ayute hate |

daśame’hni kṣayāśaṅkā pāṇḍavānām ajāyata ||679||

bhīṣmābhimukham āptasya raṇe gāṇḍīva-dhanvanaḥ |

śikhaṇḍī puratas tasthau meghasyeva pravarṣiṇaḥ ||680||

strī-pūrva-darśanodvega-śithilīkṛta-kārmukaḥ |

prāha duḥśāsanaṁ bhīṣmaḥ kirīṭi-śara-pūritaḥ ||681||

ete te tripurārāti-kirāta-patanonnatāḥ |

śarāḥ khāṇḍava-śauṇḍasya caṇḍā gāṇḍīva-dhanvanaḥ ||682||

ete duḥsaha-dasyavaḥ kurupater vastra-grahe go-grahe

kopa-vyākula-kāla-khañja-jayinaḥ pauloma-nirmūlanāḥ |

jiṣṇor lakṣya-bhidaḥ svayaṁvara-maṇeḥ he kṣmāpāla-vailakṣyadāḥ

na strī-pūrva-śikhaṇḍinas tanu-tṛṇa-klīb-ānatāḥ sāyakāḥ ||683||

iti bruvan kauraveśaṁ śara-nirvivarākṛtiḥ |

sa papāta rathādasta-śailād iva divākaraḥ ||684||

pitur vareṇa svacchanda-mṛtyur yoga-parāyaṇaḥ |

uttarāyaṇam ākāṅkṣan sajīvitam adhārayat ||685||

divyāstra-bhinna-bhū-jāta-toyāpyāya-kṛd arjunaḥ |

śiras tasya nirādhāram uccikṣepa śarais tribhiḥ ||686||

karṇena praṇipāta-kīrṇa-caraṇaḥ pūrṇena bāṣpāmbhasām

āśā-pāśa-vimukti-niścala-sukhaḥ saṁsāra-vistāriṇam |

sasmāra smaraṇīyam anta-samaye santoṣa-viśrānta-dhī-

śāntānanta-vikalpa-talpa-vimale citte’cyutaṁ so’cyutam ||687||

atha bhīṣma-vihīnasya dhṛti-hīnasya paśyataḥ |

sainyasyādhipatiṁ cakre droṇācāryaṁ suyodhanaḥ ||688||

prāptābhiṣekaḥ pradadau varaṁ duryodhanāya saḥ |

yudhiṣṭhiraṁ gṛhītvā te dāsyāmi samarād iti ||689||

tataḥ pravṛtte saṅgrāme prathame’hni nṛpa-kṣayaḥ |

ito’bhūd droṇa-viśikhair dhṛṣṭadyumna-śarair itaḥ ||690||

dvitīye yuddha-divase smāritaḥ kuru-bhūbhṛtā |

gate’rjune dharma-sutaṁ grahīṣyāmīti so’bhyadhāt ||691||

tataḥ saṁśaptakāḥ śūrāḥ śapathād anivartinaḥ |

trigartāḥ samarād dūraṁ ninyur āhūya phālgunam ||692||

kauravaiḥ pāṇḍavānīke kuru-sainye ca pāṇḍavaiḥ |

trigartābdhau ca pārthena dārite’bhūn nṛpa-kṣayaḥ ||693||

supratīka-gajārūḍhas tataḥ prāgjyotiṣeśvaraḥ |

mṛdnan gaja-rathānīkaṁ pāṇḍu-senāṁ vyalokayat ||694||

śrutvāsya sainya-saṁmardaṁ tvaritaḥ śveta-vāhanaḥ |

murāri-prerita-rathaḥ kuñjarasyābhavat puraḥ ||695||

ghore pravṛtte samare kirīṭi-bhagadattayoḥ |

ūrdhvādhaḥ pātinām āsīt saṅgharṣaḥ patriṇām api ||696||

viśva-kṣaya-kṣamaṁ kṣiptaṁ bhagadattena vaiṣṇavam |

jagrāhārjuna-rakṣāyai vakṣasāstram adhokṣajaḥ ||697||

pārthāstra-kṛtte patite bhagadatte’tha bhūbhṛti |

bhagna-bhūbhṛt-kulā pṛthvī cakampe kuru-vāhinī ||698||

tṛtīye yuddha-divase pratijñā-bhaṅga-lajjitaḥ |

cakra-vyūhaṁ vyadhāt kruddhaḥ saṁsāra-gahanaṁ guruḥ ||699||

pārthe saṁśaptakān yāte vyūhaṁ dharmasutājñayā |

saubhadraḥ keśari-śiśur gaja-yūtham ivāviśat ||700||

praveṣṭum udyatān vyūham abhimanyu-vidāritam |

avārayad bhargavarāt pāṇḍu-putrān jayadrathaḥ ||701||

abhimanyu-śarotkṛtta-śirasaṁ kaṅkaṭa-kṣaye |

bhūbhṛtāṁ vajra-bhinnānāṁ śṛṅga-bhaṅga ivābhavat ||702||

nṛpān karṇa-kṛpa-droṇi-śalya-hārdikya-saubalān |

ekaikaśaḥ samastāṁś ca sa śarair vimukhān vyadhāt ||703||

kṛtta-cāpaś ca karṇena hatāśvaḥ kṛtavarmaṇā |

kṛpeṇa hatasūtaś ca hataḥ sarvair mahārathaiḥ ||704||

hatvā trigartān āyātaḥ savyasācī dina-kṣaye |

mumoha tanayaṁ śrutvā hatam ekaṁ mahattaraiḥ ||705||

vyūha-dvāra-niroddhāraṁ jñātvā hetuṁ jayadratham |

anastage ravau jiṣṇuḥ pratijñāṁ tad-vadhe vyadhāt ||706||

tat-pratijñābhayād gantuṁ rātrau saindhavam udyatam |

goptā tavāham ity uktvā darpād gurur avārayat ||707||

svapne sa kṛṣṇaḥ śvetāśvaḥ stutvā devaṁ pinākinam |

vidhiṁ pāśupatāstrasya tad-ādiṣṭam avāptavān ||708||

prabhāte śakaṭa-vyūhe sucī-pāśe jayadratham |

nineśya yatnād ācāryaś cakre daiva-jayodyamam ||709||

vyūha-dvāra-sthitaṁ droṇaṁ praṇamyātha dhanañjayaḥ |

kampa-lolaṁ viveśāśu sainyaṁ vanam ivānalaḥ ||710||

manojavasya viśataḥ śarair gāṇḍīva-dhanvanaḥ |

śiraḥ samūha ācchinnaḥ papāta bhuvi bhū-bhṛtām ||711||

dūraṁ praviṣṭe śvetāśve śaṅkha-śabdam aśṛṇvatā |

viveśa sātyakir vyūhaṁ visṛṣṭo dharma-sūnunā ||712||

tasya nirdāritārāter viśikhāśani-varṣiṇaḥ |

bhūriśravā dhairya-nidhir vegaṁ girir ivāgrahīt ||713||

tau kṛtta-kārmuka-ratho khaḍga-carma-dharo mithaḥ |

yuddhamānau dadṛśatur nāntaraṁ citra-cāriṇau ||714||

sātyakeḥ pātitasyātha śiarś chettuṁ samudyatam |

jiṣṇor adarśayad dūrāt bhūri-śravasam acyutaḥ ||715||

pārthas tasyārdha-candreṇa sa-khaḍgaṁ bhujam udyatam |

kaṅkaṇārāvasākrośam iva cchittvā nyapātayat ||716||

sa kṛtta-bāhur dhikkṛtya nindan kṛṣṇa-kirīṭinau |

tālur andhrodgata-jyotir yogenātmānam atyajat ||717||

avāpya saṁjñām ajñāta-vṛttaḥ sātyakir ākulaḥ |

dhikkṛtaḥ sarva-bhūpālaiś cakartāsyāsinā śiraḥ ||718||

yudhiṣṭhirājñayā vyūhaṁ praviśann atha mārutiḥ |

droṇaṁ saratham utkṣipya cikṣepādbhuta-vikramaḥ ||719||

sa niṣpiṣṭa-gajānīkaḥ praviṣṭaḥ karṇam agrataḥ |

kṛtvāyudhāśvaṁ ṣaṭkṛtvaś cakārāhata-kauravaḥ ||720||

tataḥ karṇaḥ samutkṛtta-kavacāyudha-vāhanam |

tudan bhīmaṁ dhanuṣkoṭyā nāvadhīj jananīṁ smaran ||721||

dinasya śirasīvārke lambamāne kṣaṇa-kṣaye |

dṛṣṭvā jayadrathaṁ dūrāt sandadhe’straṁ dhanañjayaḥ ||722||

kṣitau tasya śiraḥ kṣeptuṁ śiraḥ pūrvaṁ pated iti |

pitrā dattaṁ varaṁ kṛṣṇaḥ phālgunāya nyavedayat ||723||

kurukṣetrād bahir jiṣṇuḥ sandhyāsīnasya tat-pituḥ |

cikṣepāṅke śaro’kṛtaṁ śiras tasmāt kṣitiṁ yayau ||724||

akṣauhinīḥ sapta hatvā jiṣṇunā saindhave hate |

devam eva jano mene sarvathā niṣpratikriyam ||725||

uktvāpi guruṇā rakṣāṁ rakṣite na jayadrathe |

lajjitena samādiṣṭaṁ rātri-yuddham avartata ||726||

samuddhatatamaḥ keśī raṇe tarala-tārakā |

nanartāsi-bhujā vīra-rakta-kṣībeva sā kṣapā ||727||

ardha-rātre’tha niṣpiṣṭa-kauravānīka-nāyakaḥ |

śastrānala-śikhā-varṣī khaṁ viveśa ghaṭotkacaḥ ||728||

tasyāṭṭa-hāsa-viṣpaṣṭa-daṁṣṭrāṁśu-paṭalair muhuḥ |

pāṭyamānam ivākṛṣṭaṁ rurāvāghaṭṭitaṁ tamaḥ ||729||

kuru-sainye raṇe bhagne haiḍimbasya pramāthinaḥ |

karṇa eva purastasthau paulastyasyeva rāghavaḥ ||730||

eka vīra-vadha-vyaktyā śaktyā vaikartano’tha tam |

jaghāna ghana-saṁmardaṁ kumāra iva tārakam ||731||

pañcame yuddha-divase prātar divyāstra-duḥsahaḥ |

prajāgara-gara-kṣībān kṣitīśān avadhīd guruḥ ||732||

hatvā virāṭaṁ drupadaṁ pāñcālaṁ ca sasṛñjayam |

brahmāstreṇākarod droṇaḥ kalpāntāvirbhava-bhramam ||733||

aśvatthāmā hataḥ saṅkhye spaṣṭam uktveti dharmajaḥ |

hastīty asatya-cakitaḥ paścāt svairam abhāṣata ||734||

śruta-putra-vadhasyātha tyakta-śastra-dhṛter guroḥ |

utkrānta-dhāmnaḥ khaḍgena dhṛṣṭadyumnaḥ śiro’harat ||735||

hate droṇe prakupitaḥ kṛtānta iva tat-sutaḥ |

nārāyaṇāstram asṛjaj jvālālīḍha-jagat-trayam ||736||

astrānale prajvalite vīrāḥ sarve harer girā |

rathebhyo’vātaran nyasta-śastrāḥ pavanajaṁ vinā ||737||

ekībhūtāstra-dahana-vyāptaṁ bhīmam athācyutaḥ |

hṛtāyudhaṁ samākṛṣya rathāgrād anayad bhuvam ||738||

śānte’stre drauṇināgneyaṁ ghoram astram udīritam |

brahmāstreṇārjunaḥ śāntiṁ nināya pralayodyatam ||739||

atha moha-viṣāveśa-sama-nīla-maṇi-prabham |

prāptaṁ dṛṣṭvā muniṁ drauṇiḥ praṇamya vyāsam abhyadhāt ||740||

kasmān me bhagavann astra-vaikalya-mlāna-mānatā |

mad-astra-dahanān muktau kasmāt kṛṣṇa-dhanañjayau ||741||

tam abravīn muni-drauṇe tvam aṁśas tripura-dviṣaḥ |

nara-nārāyaṇau devau jātau kṛṣṇa-dhanañjayau ||742||

mūrtau tvayārcitaḥ śambhur ābhyāṁ liṅgaiḥ supūjitaḥ |

etau tenādhikau tvattas tyajaitāṁ kopa-vikriyām ||743||

munim āśvāsita-drauṇiṁ vrajantaṁ phālgunaḥ puraḥ |

dṛṣṭvā rathād avaplutya praṇamya tam abhāṣata ||744||

bhagavan kaurava-vyūhaṁ praviṣṭena mayā puraḥ |

aspṛṣṭa-bhūmiḥ puruṣo dṛṣṭaḥ śūla-karaḥ sa kaḥ ||745||

muniḥ prāhārjunaṁ devaḥ sa svayaṁ śaśi-śekharaḥ |

tryamakas tripurārātis tryakṣas tripathagādharaḥ ||746||

smara smarāriṁ tam umā-sahāyaṁ

śivaṁ jagad-grāsa-vilāsa-saktam |

bhayāpahaṁ bhīmam aneka-rūpam

uktveti pārthaṁ prayayau munīndraḥ ||747||

hate drone priyaṁ mitraṁ kaurvaś cira-cintitam |

karṇaṁ senāpatiṁ kṛtvā jagaj-jitam amanyata ||748||

abhyarthya sārathiṁ śalyaṁ cakre tasya suyodhanaḥ |

rudrasya tripurārāteḥ saṁnaddhasyeva vedhasam ||749||

kīrṇāstra-kiraṇaḥ karṇas tataḥ pāṇḍava-vāhinīm |

śarat-tīvra ivoṣṇāṁśur nināyālpāvaśeṣatām ||750||

bhīmaḥ kuru-camū-madhye kṣapayan dhṛtarāṣṭrajān |

kṛṣṇākeśāmbarākarṣa-kuśalaṁ prāpa kauravam ||751||

asikṛttorasas tasya bhīmaḥ śoṇitam āpapau |

prakopa-rākṣasāveśa-vivaśaḥ kurute na kim ||752||

karṇāstra-pīḍana-kruddha-yudhiṣṭhira-girārditaḥ |

rādheya-nidhanādhāna-saṁnaddho’bhūd dhanañjayaḥ ||753||

pravṛtte sambhṛtāmarṣe raṇe karṇa-kirīṭinoḥ |

mṛgas tvaṁ jiṣṇu-siṁhāgre karṇam ity āha madrapaḥ ||754||

khaṇḍa-pucchābhidhaṁ nāgam atha sandhāya saṁcitam |

prāhinot pāṇḍu-putrāya karṇaḥ khāṇḍava-khaṇḍitam ||755||

hari-gaurava-namraś ca vinatasya sa pannagaḥ |

jahārāprāpta-kaṇṭhāgraḥ kirīṭāṁśaṁ kirīṭinaḥ ||756||

bhū-grasta-cakram uddhartum atha sva-ratham udyataḥ |

kṣaṇa-kṣamārthe rādheyaḥ pārthasyātithitāṁ yayau ||757||

kṛṣṇas tam abravīd vrīḍākara-śalyokti-pīḍitam |

dharmaḥ smṛto’dya rādheya nābhimanuvadhe tvayā ||758||

yathā taptasyānte bhavati mṛdutā saṁnatimayī

tathā sā syāt pūrvaṁ yadi jana-matā vṛttir atha saḥ |

ghanāghātotkarṣāpara-puruṣa-huṅkāra-vihitā

na tasyāsīt pīḍā niviḍa-jaḍatāvāpta-vikṛteḥ ||759||

ity ukte śauriṇā karṇaḥ samāruhya rathaṁ punaḥ |

sandadhe bhārgavādiṣṭaṁ mahāstraṁ śithila-smṛtiḥ ||760||

bāṇena kṛtta-gala-mañjalikābhidhena

tasyārjunas tarala-kuṇḍala-dīpta-gaṇḍam |

vaktraṁ jahāra pṛthu-hāra-vilambi-śoṇa-

ratna-prabhā-nibha-nabhaḥ prasṛta-prakāśam ||761||

hate karṇe vahann antaḥ śoka-śalyaṁ suyodhanaḥ |

śalyaṁ senāpatiṁ kṛtvā yuyudhe nidhanotsukaḥ ||762||

śalyena pīḍitaṁ dṛṣṭvā nija-sainyaṁ yudhiṣṭhiraḥ |

bhrū-bhaṅka-kaṅka-vastrāṅkas taṁ samuddhartum ādravat ||763||

tasyeṣu-varṣiṇaś chittvā ratha-sārathi-kārmukān |

prāharṣīt pāṇḍavaḥ śaktiṁ kāla-daṁṣṭrām ivotkaṭām ||764||

praviśya śalya-hṛdayaṁ śaktir bilam ivoragī |

vega-śūtkāra-niḥśvāsā sāviśad vasudhā-talam ||765||

svayaṁ rājñā hate śalye sahadevena saubale |

sainye śeṣe ca bhīmena niḥsainyo’bhūt suyodhanaḥ ||766||

kṛtavarma-kṛpa-drauṇi-śeṣaḥ kurupatis tataḥ |

virathas tān samāmantrya viveśālakṣito hradam ||767||

hradasyāntar nṛpe tasmin praviṣṭe śatruśaṅkite |

bhīmaṁ bhīma-bhayeneva payaś ciram akampata ||768||

yasyāśeṣa-nareśa-ratna-mukuṭaiḥ pīḍābhavat pādayos

tasyārāti-nipāta-śaṅkita-mater ekākino’ntarjale |

krodha-vyādhuta-nakra-cakra-makara-krūrānta-dantāhati-

kleśa-klāntir abhūd dhig asthira-padāḥ śoka-pradāḥ sampadaḥ ||769||

ṛṇa-śeṣam iva dhyāyan dhārtarāṣṭraṁ yudhiṣṭhiraḥ |

lubdhakānāṁ girā jñātvā sasainyas tūrṇam āyayau ||770||

stimitaṁ salilasthaṁ taṁ jagāda ca taṭasthitaḥ |

rājann uttiṣṭha lajjeyaṁ yuktaṁ nānte palāyanam ||771||

kṛtvā kṣatra-kṣayaṁ śeṣāṁ rakṣasi kṣatriyas tanum |

ekena saha yudhyasva jite tasmin jitā vayam ||772||

śrutvaitat sahasotthāya tam abhāṣata kauravaḥ |

eṣa kṣapākṣapaṇa-dhīḥ praviṣṭo’haṁ jalāntaram ||773||

na me rājye śarīre vā tṛṇe vāpi spṛhā kvacit |

ity uktvā sahitā sarvaiḥ sa kurukṣetram āyayau ||774||

atrāntare haladharaḥ śrutvā kuru-kula-kṣayam |

sārasvateṣu tīrtheṣu snātvā taṁ deśam āyayau ||775||

pradhāna-kṣetrake tasminn upaviṣṭe sahāmaraiḥ |

bhīma-kauravayoś citraṁ gadā-yuddham avartata ||776||

varjyamāne’tha bhīmena prahāre kauraveṇa ca |

tad-āghāta-cyute bhīme bhīma-ghātena cāpare ||777||

suciraṁ saṁśaya-tulārūḍhe sva-bhaṭa-maṇḍale |

na tayor antaraṁ kaścid dadarśāścarya-yodhinoḥ ||778||

atha bhīma-gadāghāta-bhinnoruḥ kauraveśvaraḥ |

papāta kīrṇa-hārāśru-dhārāṁ kurvann iva kṣitim ||779||

padā bhīmena tan-maulau spṛṣṭe kruddhaṁ halāyudham |

śamayāmāsa kaṁsārir vadan kaurava-durnayam ||780||

prayāteṣv atha sarveṣu drauṇi-hārdikya-gautamāḥ |

niśi deśaṁ tam abhyetya dadṛśuḥ patitaṁ nṛpam ||781||

bhinnoru-madhya-vyathayā danta-daṣṭa-mahī-talam |

vārayantaṁ gadāgreṇa gṛdhra-gomāyu-vāyasām ||782||

taṁ dṛṣṭvā drauṇir avadat tīvra-hṛn-marma-vedanaḥ |

kiṁ tvayā niḥsahāyena śatru-vahnau hutā tanuḥ ||783||

akṛṣṇa-pāṇḍavaṁ lokaṁ karomi tava śāsanāt |

ity uktvā tad-girā gatvā praviveśa mahad-vanam ||784||

kṛpa-bhoja-sakhas tatra rātrau kākān nipātitām |

ulūkair vṛkṣa-mūla-sthaḥ sa dṛṣṭvā cintayac ciram ||785||

kākān kāla-balenaite ghnanty eṣāri-vadhe sthitiḥ |

hantuṁ pāṇḍu-sutān rātrau suptān eva vrajāmy aham ||786||

dhyāyan nivāryamāṇo’pi kṛpeṇa kṛtavarmaṇā |

krodhād agaṇayan pāpaṁ sa tābhyāṁ prayayau saha ||787||

pāṇḍaveṣu girā śaureḥ supteṣv anyatra śaṅkayā |

pāñcāla-senā-śibira-dvāraṁ drauṇir avāptavān ||788||

tatra dṛṣṭvā mahad-bhūtaṁ sarpa-keyūra-kaṅkaṇam |

prādurbhūtaṁ śiraś chittvā vahnau kṣeptuṁ samudyataḥ ||789||

prītyā bhagavatā tena rudreṇa svayam arpitam |

drauṇir nistriṁśam ādāya viveśāri-kṣayotsukaḥ ||790||

padbhyām aśastra-nidhanaṁ dhṛṣṭadyumnaṁ vidhāya saḥ |

śikhaṇḍinaṁ dvidhā kṛtvā jaghānākṣauhiṇīṁ kṣaṇam ||791||

sa supta-vadha-pāpena praliptaḥ śoṇitena ca |

kṛtānta-krūra-caritaḥ prayayau kauravāntikam ||792||

niūśeṣa-śatru-nidhanaṁ śrutvā drauṇi-niveditam |

svarge’stu saṅga ity uktvā sa tatyāja jīvitam ||793||

prātar bandhu-viyogārtau kṛṣṇāśokāgni-tāpitau |

bhīmārjunau prayayatuḥ kruddhau drauṇi-jighāṁsayā ||794||

drauṇiḥ sarasvatī-tīre caran vraṇa-dhṛtāplutaḥ |

dṛṣṭvā bhīmārjunāv astraṁ brahma-śīrṣam avāsṛjat ||795||

arjuno brāhmam astraṁ ca saṅgharṣaṇāstrayos tayoḥ |

akāla-pralayārambha-saṁrambho’bhūd divaukasām ||796||

tad drauṇim uktam apatan mahāstraṁ vyāsa-śāsanāt |

abhimanyu-vadhū-garbhaṁ drauṇi-cūḍamaṇau param ||797||

--o)0(o--

## bhīṣma-parva

pāṇḍavāḥ putra-śokārtaṁ dhṛtarāṣṭraṁ pralāpitam |

gāndhārī-sahitaṁ gatvā praṇemur lajjitāḥ śanaiḥ ||798||

kramād āliṅgane bhīmaḥ śauri-buddhyāyasaḥ kṛtaḥ |

cūrṇatām agamad gāḍhaṁ dhṛtarāṣṭreṇa pīḍitaḥ ||799||

yudhiṣṭhirasya gāndhārīṁ satīṁ praṇamataḥ puraḥ |

tad dṛṣṭiḥ sānala-jvālā pādāṅguṣṭha-yuge’patat ||800||

snuṣābhiḥ saha gāndhārī svayaṁ gatvā raṇāvanim |

dṛṣṭvā hatān sutān kṛṣṇaṁ śaśāpa kṣaya-kāriṇam ||801||

ṣaṭ-triṁśa-vatsare kṛṣṇa tavāpy evaṁ kula-kṣayaḥ |

bhaviṣyatīti tad vākyaṁ śrutvā tām acyuto’vadat ||802||

punar uktas tvayāyaṁ me dattaḥ śāpaḥ pativrate |

avaśyam eva bhavitā tasmin varṣe yadu-kṣayaḥ ||803||

tataḥ kṛtodaka-vidhir bāndhava-kṣaya-duḥkhitaḥ |

rājyaṁ na lebhe munibhir bodhito’pi yudhiṣṭhiraḥ ||804||

karṇa kuntī-girā jñātvā bhrātaraṁ nihataṁ raṇe |

sa śuśoca śucākrāntas tatas taṁ nārado’vadat ||805||

kṣatriyācāryake bhīṣma-nikārāt kṛta-saṁyamam |

astrārthī bhārgavaṁ karṇaṁ prayayau vipra-veṣavān ||806||

rāmas tad-aṅka-supto’rdha-nidrā-saṅkṣaya-bhīruṇā |

krūra-krimi-kṣatenāpi karṇena na vibodhitaḥ ||807||

tad-raktāktaḥ prabuddho’tha dṛṣṭvā kleśe’pi niścalam |

rāmaḥ karṇaṁ na vipro’sīty uktvāstraṁ viphalaṁ vyadhāt ||808||

guru-śaptaḥ sa śakreṇa hṛta-saṁnāha-kuṇḍalaḥ |

ghaṭotkace naṣṭa-śaktiḥ śalyādhikṣepa-śalyavān ||809||

dvija-vatsāparādhena bhūgrasta-ratha-niṣphalaḥ |

hataḥ karṇaḥ kurupateḥ kumantra-kṛta-saṅkṣayaḥ ||810||

nāradenety abhihite vyāsa-mukhyair maharṣibhiḥ |

kṛṣṇena bhrātṛbhiḥ sarvaiḥ prayatnena vibodhitaḥ ||811||

rājyaṁ kathañcij jagrāha śalya-tulyaṁ yudhiṣṭhiraḥ |

kasya bandhu-viyogārti-niḥśvāsoṣṇāḥ śriyaḥ priyāḥ ||812||

abhiṣekārdra-mukuṭaṁ sametyātha yudhiṣṭhiram |

uvāca brāhmaṇākāraś cārvāko nāma rakṣasaḥ ||813||

chatraṁ trapā-karam aho vyajanaṁ janāgre

duḥkha-pradaṁ pravisṛtāśru-kaṇānukāraḥ |

hāraḥ paraṁ svajana-mitra-viyoga-śoka-

pīḍāvatāṁ vada viḍambanam eva lakṣmīḥ ||814||

cārvākasyeti vacasā rājya-tyāgodyate nṛpa |

rākṣasaḥ kaurava-suhṛd viprakopāt kṣayaṁ yayau ||815||

jñātvottarāyaṇaṁ prāptaṁ kṣara-śayyāśrayas tataḥ |

muni-madhye’smarad-viṣṇuṁ bhīṣmaḥ paryanta-bāndhavam ||816||

doṣāśrayākhila-tamaḥ-śama-sūrya-dhāma

saṁsāra-sarpa-viṣa-vāraṇa-siddha-mantraḥ |

śuddhātmanāṁ bhavati puṇya-paṇopapannaṁ

pātheyam anta-samaye smaraṇaṁ murāreḥ ||817||

stuti-pravṛttaṁ vijñāya bhagavān bhīṣmam acyutaḥ |

sahitaḥ pāṇḍavair draṣṭuṁ yayau prītyā sa-sātyakiḥ ||818||

praṇataṁ bhīṣmam abhyarcya hariḥ sura-muni-stutaḥ |

śara-śalya-vyathā-hīnaṁ snighda-dṛk-sudhayā vyadhāt ||819||

deha-saṁnyāsa-saṁnaddhaṁ rājā lajjānataḥ śanaiḥ |

śāsanena harer bhīṣmaṁ śreyaḥ papraccha dharmajaḥ ||820||

so’bravīd bhūbhujāṁ rājan bhūṣaṇaṁ jana-rañjanam |

dharmaḥ prajā-paritrāṇaṁ koṣaḥ sad-bhṛtya-saṅgrahaḥ ||821||

prajā-kārye śaktiḥ śravaṇam abhibhūtārta-vacasāṁ

spṛhā kāma-krodha-pramada-mada-māna-vyuparame |

kṣiteḥ kāyasthebhyaḥ kṛpaṇa-parirakṣā pratipadaṁ

guṇāsaṅgaḥ śreyān ayam udaya-lakṣmyā kṣiti-bhujām ||822||

virakta-svīkāraḥ kṛta-kavi-ratiḥ koṣa-bharaṇaṁ

balādhikye śatroḥ śaraṇa-gamanaṁ pāda-patanam |

prahāraś chidrāptau nihata-ripum iśyāśru-patanaṁ

dhiyā daivādiṣṭaṁ śaraṇam idam āpan-nipatane ||823||

āśā-pāśa-vimukta-niścala-mukhā svāyatta-citta-sthitiḥ

sneha-dveṣa-viṣāda-lobha-viratiḥ sanotṣa-tṛptaḥ manaḥ |

cintā-nityam anitya-tāpa-paricaye saṅge’pi niḥsaṅgatā

saṁvit-seka-viveka-pūta-manasām ity eṣa mokṣa-kramaḥ ||824||

kāruṇyād galitaṁ pradāna-samaye cittaṁ prasannaṁ sadā

kṣīṇaḥ putrakalatra-duḥkha-kṛpaṇaḥ pātraṁ pavitraṁ param |

saśraddhaṁ para-vitta-śalya-rahitaṁ vittaṁ svadharmīr jitaṁ

tad-dānaṁ dayitaṁ phala-priyatayā vāṇijya-sajjaṁ na yat ||825|

ity uktvā vividhaṁ bhīṣmaḥ sarva-dharmārtha-saṅgraham |

viṣṇor nāma-sahasrākhyaṁ mantra-rājam udīrya tam ||826||

karmodita-balotkṣipta-bindu-bheda-pathoditam |

tālu-randhrocchalaj-jyotir yogenātmānam atyajat ||827||

--o)0(o--

atha bhīṣma-viyogārtaḥ pāpa-śāntyai yudhiṣṭhiraḥ |

aśvamedhābhidhe cakre yajñe vyāsājñayā matim ||828||

athaikānta-sthitaḥ kṛṣṇaḥ punaḥ pṛṣṭaḥ kirīṭinā |

yat prāha samarārambhe jñāna-yoge tad uktavān ||829||

kadācid atha kaṁsāriṁ dṛṣṭvā pathi ratha-sthitam |

ūce munir utaṅkākhyaḥ kuru-saṅkṣaya-duḥkhitaḥ ||830||

śaktenopekṣitaḥ kasmād bhavatā bharata-kṣayaḥ |

na yuktaṁ kṛtam ity uktvā kopāc chāpodyato’bhavat ||831||

tatas tasmai smita-mukhaḥ śaurir deha-tamo-haram |

bhāsurākaṁ sahasrābhaṁ viśva-rūpam adarśayat ||832||

athābhimanyu-dayitā divyāstra-hatam uttarā |

matsya-rāja-sutāsūta bhasmībhūtākṛtiṁ śiśum ||833||

subhadrayārtitaḥ svasrā bhagavān bhūta-bhāvanaḥ |

droṇa-putrāstra-nirdagdhaṁ śauriḥ śiśum ajīvayat ||834||

kuru-vaṁśe parikṣīṇe saṁjātasyāṅkurākṛteḥ |

parīkṣid iti bālasya nāma cakre trivikramaḥ ||835||

atha yajñāśva-rakṣāyai vrajaṁ jiṣṇur jagaj-jayī |

maṇipūra-pure prāpa babhruvāhanam ātmajam ||836||

tenāvijñāya samare sāyakaiḥ pātito’rjunaḥ |

ulūpyā nāga-sutayā ratnenārpita-jīvitaḥ ||837||

prayayau hayam ādāya sva-puraṁ bhrātur antikam |

prāvartata ca bhū-bhartur yajñaḥ kāñcana-varṣiṇaḥ ||838||

athaika-pārśve kanaka-dyuti-bhṛn nakulo’dbhutaḥ |

vipra-koṭi-śatocchiṣṭa-bhuvaṁ bheje luṭhat-tanuḥ ||839||

so’bravīd bhūbhujāṁ pṛṣṭaḥ śiloñchasvaccha-vṛttinā |

sucirāvāptam aśanaṁ prāptāyātithaye’rpitam ||840||

tad-ucchiṣṭa-jala-spṛṣṭaṁ pārśvaṁ me hematāṁ gatam |

dvitīya-pārśva-varṇāptyai prāpto’haṁ tvat-kratu-kṣitim ||841||

niḥsaṅkhya-brāhmaṇocchiṣṭa-spṛṣṭasyāpi na me dyutiḥ |

jātā sattvojjvalaṁ yāti dānam alpam analpatām ||842||

ity uktvā nakule yāte dāna-māna-mahonnatiḥ |

sarvasva-dakṣiṇe yajñe rājā śithilatāṁ yayau ||843||

atha devatavan nityaṁ pūjyamāno’pi bhūbhujā |

bhīmogra-vacanodvegī dhṛtarāṣṭraḥ śanair abhūt ||844||

sa sadā putra-śokena bhūmi-śāyī phalāśanaḥ |

mithyā rājyopabhogāptiṁ dharmajāya nyavedayat ||845||

sa jāta-gāḍha-vairāgyaḥ patnyā saha vanaṁ yayau |

vyāsājñayā saṁjayena kuntyā ca vidureṇa ca ||846||

dayita-jana-viyogodvega-rogāturāṇāṁ

vibhava-viraha-dainya-mlānam ānānanānām |

śamayati śita-śalyaṁ hanta nairāśyanaśyad-

bhava-paribhava-tāntiḥ śāntir ante vanānte ||847||

yātas tapaḥ-sthitaṁ draṣṭuṁ dhṛtarāṣṭraṁ yudhiṣṭhiraḥ |

dadarśa viduraṁ jñāna-yukti-tyakta-kalevaram ||848||

prāptaḥ sva-nagaraṁ rājā śuśrāva kuru-puṅgavam |

sānugaṁ dāva-dahane praviṣṭaṁ sañjayaṁ vinā ||849||

ṣaṭ-triṁśābde sukha-kṣībā vṛṣṇayaḥ kṛṣṇa-nandanam |

sāmbaṁ strī-veśam ādāya papraccha sasmitā munīn ||850||

bhāvī sutaḥ sutā vā syāt kim iti śrī-viśṛṅkhalāḥ |

kruddhās tān munayaḥ prāhuḥ bhaviṣyati kulāntakaḥ ||851||

kālena loha-musalaṁ jātaṁ sāmbasya vṛṣṇayaḥ |

ghṛṣṭvā ghṛṣṭvāmbudhes tīre tatyajuḥ kṣaya-śaṅkitāḥ ||852||

tac-cūrṇa-jāta-vallībhiḥ kṣīvāḥ spardhā-kathā-krudhā |

nirbandhād yudhyamānās te kṣaṇena kṣayam āyayuḥ ||853||

kṛṣṇaḥ kula-kṣayodvignas tejaḥ svaṁ dhāmni vaiṣṇave |

hema hemnīva nikṣipya prayayau kāya-śeṣatām ||854||

yāte praviśya pātālam anantatvaṁ halāyudhe |

lubdhakena hariḥ suptaḥ kṛṣṇasāra-dhiyā hataḥ ||855||

analpaṁ kalpānta-sthiram iva janaḥ kalpayati yan

na yasmin nāśaṅkā sura-giri-garimṇi pracalane |

tad evākṣṇaḥ pakṣmāñcala-tarala-vikṣepa-tulayā

kṣaya-kṣīvaḥ kālaḥ kila gilati naivābhavad iti ||856||

atha vṛṣṇi-kṣayaṁ jñātvā dvārakām etya phālgunaḥ |

śokārtas tad-vadhū-vṛndaṁ sva-puraṁ netum udyayau ||857||

vrajataḥ tasya gopālā bṛhal-laguḍa-pāṇayaḥ |

jahrur ākṛṣṭa-jāpasya straiṇam ākīrṇa-pattriṇaḥ ||858||

te dviṣat-khaṇḍanāṁ prāpuḥ śarā gāṇḍīva-dhanvanaḥ |

niṣphalatvaṁ vilakṣasya yācakasya guṇā iva ||859||

nahi hīnam anākrāntyā phālgunasya galad-guṇam |

kalatraṁ nirdhanasyeva vidheyaṁ nābhavad dhanuḥ ||860||

rudrābhidrava-mudritādri-śikharāḥ śukronmukhāḥ khāṇḍave

khelottāla-latāyudhodyata-kṛtāṭopeṣu gopeṣv aho |

jagmur jiṣṇu-śarā murāri-taraṇī-trāṇe tṛṇa-klībatāṁ

yasyāyantra-vicitra-pāka-kalayā kālāya tasmai namaḥ ||861||

yudhiṣṭhiro’tha vibhavaṁ jñātvā paryanta-tādṛśam |

bhrātṛbhiḥ saha patnyā ca mahā-prasthānam āviśat ||862||

kṛṣṇāyāḥ patane prāha rājā vijaya-raktatām |

priyasya doṣākalanaṁ viyoge duḥkha-bheṣajam ||863||

so’vadat pracyutasyātha sahadevasya dhīmadam |

nakulasyādaraṁ rūpe jiṣṇor vijaya-dṛptatām ||864||

bhīmasya bahv-aśanatāṁ vrajann eva śunā saha |

paryante’cintayann antaḥ saṁsāra-viśarārutām ||865||

atha vyoma-pathāyātaṁ vimānaṁ sukṛtojjvalam |

deva-dūtārpitaṁ rājā nāruroha śunā vinā ||866||

tat tasyāśrita-vātsalyaṁ dharmas tyakta-śva-vigrahaḥ |

tuṣṭaḥ svaṁ rūpam āsthāya praśaśaṁsa punaḥ punaḥ ||867||

atha rājā samāruhya vimānaṁ tridivaṁ vrajan |

dadarśa narakaṁ ghoraṁ devadūtaṁ pradarśitam ||868||

tatas tad-darśanodvignaṁ devadūtas tam abravīt |

rājan droṇa-vadhāmatyān mithyaitat tava darśitam ||869||

prajā-pīḍā-krīḍārjita-dhana-bharair bhoga-sukhinām

akarṇānāṁ klāmyat-kṛpaṇa-karuṇākrānda-samaye |

avaśyaṁ bhūpānāṁ bhavati vibhavonmāda-kudhiyāṁ

durantā paryante naraka-kaluṣa-kleśa-kugatiḥ ||870||

ity ukte devadūtena śakra-lokaṁ yudhiṣṭhiraḥ |

dharma-dhāma nijaṁ bheje svaṁ svaṁ cānye surāṁśajāḥ ||871||

lakṣmīś cāmara-tāra-hāra-hasitā mattebha-kumbha-stanī

trailokyākramaṇaḥ parākrama-bharaḥ sambhoga-yogyaṁ vayaḥ |

pūrvaṁ sarvam akharva-garva-sukhadaṁ sañcarvyamāṇaṁ punaḥ

paryante pariṇāma-mīlad-akhilāsvādaṁ viṣādāspadam ||872||

iti sa bhuvana-bhūtyai bhūta-bhartā vidhāya

prasabha-vibhava-śaktyā bhūmi-bhārāvatāram |

agamad amara-saṅghaiḥ kīrtyamāna-prabhāvaḥ

saha nara-muninā svaṁ dhāma nārāyaṇāṁśaḥ ||873||

iti śrī-vyāsadāsāparākhya-kṣemendra-viracite daśāvatāra-carite

kṛṣṇāvatāro’ṣṭamaḥ

||8||

(9)

# buddhāvatāro navamaḥ

kāle prayāte kali-viplavena rāga-grahogre bhagavān bhavābdhau |

majjatsu saṁmoha-jale janeṣu jagannivāsaḥ karuṇānvito’bhūt ||1||

sa sarva-sattvopakṛti-prayatnaḥ kṛpākulaḥ śākya-kule viśāle |

śuddhodanākhyasya narādhipendor dhanyasya garbhe’vatatāra patnyāḥ ||2||

māyābhidhānā naranātha-patnī-

garbhe hariṁ viśva-guruṁ vahantī |

āsanna-candraiva sudhābdhi-velā

nidhāna-dhanyeva vasundharābhūt ||3||

kukṣiṁ tatas tat-kṣaṇam akṣatāyā

vibhidya mātur bhagavān prajātaḥ |

garbhodakāspṛṣṭa-viśuddha-mūrtir

jāmbū-nadeneva vinirmitāṅgaḥ ||4||

sa jāta-mātras tridaśa-pramukta-

nabho-nadī-vāri-bharābhiṣiktaḥ |

pada-trayīṁ kampita-sarva-lokāṁ

dattvā diśan dikṣu bhṛśaṁ jagāma ||5||

pūrvāṁ sthiteyaṁ mama nirvṛttir me

dhīḥ sarva-sattvoddhṛti-dakṣiṇeyam |

janma-sthitiḥ samprati paścimeyaṁ

saṁsāra-bandhād iyam uttarā ca ||6||

iti bruvāṇaṁ nṛpatis tam etya

dṛṣṭvā trilokī-pati-lakṣaṇāṅkam |

sa jāta-divyānubhavābhimānaḥ

kulasya bhūtyai dhṛtim ābabandha ||7||

taṁ lakṣaṇajñā jagaduḥ saharṣam

ayaṁ śiśur lakṣaṇa-lakṣyamāṇaḥ |

prabhur bhaviṣyaty avanīśvarāṇām

anuttara-jñāna-nidhir munir vā ||8||

sa sarva-vidyā-viditārtha-sattvaḥ

samprāpta-śastrāstra-gajāśva-śikṣaḥ |

sarvārtha-siddhyā pitur āpta-kīrtiḥ

sarvārtha-siddhābhidhatāṁ jagāma ||9||

sarvasva-dānābhimukho’rthi-sārthe

sa-deha-dāne tṛṇavat kṛtecchaḥ |

līlā-vihārī vicaran rathena

dadarśa vṛddhaṁ pathi jīrṇa-kāyam ||10||

taṁ vīkṣya vicchāyam aśakti-luptam

avāpta-paryāpta-virakta-bhāvaḥ |

so’cintayan niścitam anta-saktā

kāyasya nirveda-mayī daśeyam ||11||

aho batāyaṁ jarayābhibhūtaḥ

kurūpatāṁ kleśamayīṁ prayātaḥ |

tāruṇyam ākuñcita-kṛṣṇa-keśaṁ

śocann ivāntaḥ śvasiti-prakāmam ||12||

mahī-niviṣṭākṛtir alpa-dṛṣṭiḥ

kiṁ kaṣṭa-cārī nagare karoti |

santoṣa-śītaṁ śrayati praśāntyai

kim āśramaṁ śrānta-tanur na vṛddhaḥ ||13||

bhramaḥ kāma-śvāsaḥ kapha-bhara-ravaḥ kaṇṭha-kuhare

śrutau netre ghrāṇe tvaci sarasanāyāṁ viphalatā |

aho vṛddhasyāsmin sakala-viraha-kleśa-samaye

pramohas tṛṣṇāṁ yat tyajati dayitāṁ naiva taruṇīm ||14||

kṣaṇaṁ vicintyeti narendra-sūnur

vrajan pura-prānta-vilokanāya |

śokāśrayaṁ harṣa-viṣāda-dhāma

śmaśānam ākīrṇaṁ śavaṁ dadarśa ||15||

sa sārathiṁ prāha vilokya līnaṁ

śarīriṇāṁ kāyam apāya-bhūmau |

anityatācintana-jāta-khedaḥ

saṁsāra-vairasya vicāra-saktaḥ ||16||

kledāmoda-vivigna-vāyasa-śunaḥ kṛtyāpadasyāśucer

ante yasya daśedṛśī kṣayamayī kāyasya bhūśāyinaḥ |

mūḍhās tasya kṛte parārtha-haraṇodyogaṁ para-strī-rati-

vyāsaktiṁ para-deha-dāraṇa-dhana-drohaṁ narāḥ kurvate ||17||

nāsatyaṁ na parāpavāda-piśunaṁ no marma-bhid bhāṣate

nairāśyena viśeṣa-śītala-tanuḥ sevā pravāsojjhitaḥ |

pāpīpārjana-varjitaḥ para-gṛhe dvāsthair asantarjitaḥ

kāma-dveṣa-viṣāda-moha-rahitaḥ paśyaiṣa śete śavaḥ ||18||

kṣiti-pratiṣṭhasya kalevarasya

paryanta-bhūmāviyam eva niṣṭhā |

yat kāṣṭha-pāṣāṇa-samāna-ceṣṭaṁ

prayāti mṛd-bhasma-śakṛt-krimitvam ||19||

uktveti vairāgya-mayīṁ praśāntiṁ

śrayan vicintyānta-vināśi sarvam |

antaḥpurābhyantaram etya so’bhūd

vibhūti-bhoge śithilābhilāṣaḥ ||20||

antaḥpure tasya nṛpātmajānāṁ

sahasra-ṣaṣṭyā hariṇekṣaṇānām |

citrārpitānām iva saṅgamo’bhūn

na śānti-saktasya sukhānubhāvaḥ ||21||

tataḥ kṣitīśaṁ samupetya sarve

mauhūrtikāṁ saṁsadi tattvam ūcuḥ |

rājan sutas te bhavitā trilokī-

patiḥ prabhāve bhagavān jino vā ||22||

śrutveti rājā bhuvanādhipatyaṁ

putrasya yatnena samīhamānaḥ |

vanābhikāmasya tapo niroddhuṁ

cakre pura-dvāra-viśeṣa-guptim ||23||

atrāntare śānti-pathaṁ praveṣṭum

āśā-parityāga-dhṛtāvadhānaḥ |

astrādri-śṛṅgāśrama-dhāmni sūryaḥ

sandhyā-kaṣāyāmbaram ālalambe ||24||

ravau prayāte kakubhāṁ babhūva

ghano’nurāgaḥ kṣaṇa-mātra-lakṣyaḥ |

pramāṇena cittāni ca jīva-loke

vidyud-vilokāni na kasya nāma ||25||

raver viyoge guṇi-vallabhasya

śokānukāreṇa tamo-bhareṇa |

snehena sādhor iva bandhu-vargaḥ

padmākaraḥ kleśa-nimīlito’bhūt ||26||

dik-keśa-pāśa-pratimaṁ tamas tad-

dīpāvalī-campaka-mālikāṅkam |

lebhe viyogāc ca vadhū-smarāgni-

sthāna-sphuliṅgākula-dhūma-līlām ||27||

athodyayau sattva-sita-prakāśaḥ

sudhāṁ dadhānaḥ karuṇām ivāntaḥ |

nivārayan moha-ghanāndhakāraṁ

viśvopakārāya śaśī-pravṛttaḥ ||28||

candrodaye’ntaḥpura-sundarīṇāṁ

prasādhana-vyagra-parigrahāṇām |

śṛṅgāra-līlā-samayaṁ vilokya

kṣaṇaṁ pradadhyau nara-nātha-sūnuḥ ||29||

imāḥ saṁmohābhra-prasara-taḍitaś cāru-nayanā

yad-akṣi-kṣepo’ntarviśati hṛdayaṁ sūci-sacivaḥ |

sukhādigdhaṁ mugdhaṁ viṣam iva samutsṛjya viṣayaṁ

śraye’haṁ paryanta-sthiti-paricitāṁ śānti-taruṇīm ||30||

sañcintayan nitya-vanīśa-sūnur

dvāreṣu ruddheṣu niśānta-pālaiḥ |

divya-prabhāvāpta-gatir vicārya

viniryayau harmya-pathena tūrṇam ||31||

svacchandakākhyaṁ pravibodhya sūtaṁ

hayaṁ samāruhya ca kanthakākhyam |

vyomnā javād dvādaśa-yojanāni

gatvā vanaṁ nirjanam āsasāda ||32||

tatrāvaruhyāśva-varāt prabhāte

keyūra-hārāṅgada-kuṇḍalāni |

muktvā kirīṭaṁ ca vitīrya sarvaṁ

sūtāya sattvābharaṇas tam ūce ||33||

haṁho nivartasva hayaṁ gṛhītvā

gṛhāṇa sarvāṇi vibhūṣaṇāni |

etair na kiṁcin mama kṛtyam asti

bhūbhṛt-kule śliṣṭa-vinaṣṭa-śiṣṭaiḥ ||34||

eko vane’sminn iti naiva kāryas

tvayā mayi sneha-mayo’nutāpaḥ |

sañjāyate janmani jantur ekaḥ

prayāti cānte para-lokam ekaḥ ||35||

drumaś chatraṁ mitraṁ sarala-hṛdayo’yaṁ mama mṛgaḥ

sthalī līlā-śayyā tanutara-taru-tvaṅ-nivasanam |

svakoṣaḥ santoṣaḥ kṛpaṇa-karuṇaiva priyatamā

na saṁsāraḥ kaścid bhavati vibhave’smin paribhavaḥ ||36||

uktveti sūtaṁ kṣitipāla-sūnuḥ

svayaṁ kṛpāṇena nikṛtta jūṭaḥ |

tam aśru-dhārārdra-paṭaṁ visṛjya

śṛṅgaṁ girer unnatam āruroha ||37||

paryaṅka-bandhena sukhopaviṣṭe

samādhi-saṁnaddha-viruddha-citte |

tasmin kṣaṇe viśva-gurau girīndraḥ

sa bhagna-śṛṅgaḥ śakalībabhūva ||38||

girīndra-bhaṅgena vivigna-vaktraṁ

dṛṣṭvāmarā vyoma-carās tam ūcuḥ |

jagad-guruṁ tvaṁ girir eṣa dhartuṁ

prabho prasīdātra śubhaṁ na śaktaḥ ||39||

tataḥ saniṣkampam avāpya deśaṁ

vajrāsanākhyaṁ vikasad-vivekaḥ |

anuttara-jñāna-nidhānam āptuṁ

dhīraḥ sthira-dhyāna-dhurandharo’bhūt ||40||

jātyaiva māraḥ śama-niścalānāṁ

vairāgya-vaireṇa vikāra-kārī |

tasyendu-kāntyeva kṛtāḥ samādhi-

bhaṅgāya kāntāḥ sa samādideśa ||41||

kaṭākṣaiḥ kurvāṇāḥ kuvalaya-kulaṁ kānti-vikalaṁ

sṛjantyaḥ pādābjaiḥ sthala-kamala-mālā-malinatām |

diśantyaḥ śītāṁśor mukha-rucibhir āyāsam asamaṁ

yayus tās tasyāgre dhṛta-dṛḍha-samādher viphalatām ||42||

athāgatair duḥsaha-māra-sainyaiḥ

śastrāśma-vahni-druma-pāṁsu-varṣaiḥ |

kṣiptair analpa-prakaraiḥ kumāraḥ

puṣpair ivākīrṇa-tanur babhūva ||43||

svayaṁ samutsṛṣṭa-śare smare’pi

yāte vilakṣe ghana-dainya-sainye |

vajrāsana-dhyāna-dhṛtiḥ sa samyak

sambuddhatāṁ sarva-vidāsasāda ||44||

brahma-pradhānais tridaśaiḥ pradattaṁ

pātraṁ samādāya sa-cīvaraṁ ca |

saṁsāram uktyai suramartya-nāga-

saṅghasya sad-dharmam athādideśa ||45||

hayaṁ samādāya cireṇa sūte

śūnyāsanaṁ śākya-puraṁ praviṣṭe |

janasya sāntāpura-maṇḍalasya

samudyayau tīvra-viṣāda-nādaḥ ||46||

mahīpatiḥ putra-viyoga-taptaḥ

prasupta-jīvā kṣaṇa-moha-nidrām |

nidrām ivāsādya ghanānubandhāṁ

niḥspanda-vṛttir na viveda kiñcit ||47||

avāpta-saṁjñaṁ sucirāt tam ūcur

nabhaścarā muñca vicārya moham |

rājan sutas te sugatatvam āptaḥ

surāsurair vandita-pāda-padmaḥ ||48||

tataḥ kṣitīśas trijagat-prasiddhaṁ

jñātvāpi taṁ jaina-vane jinendram |

draṣṭuṁ yayau harṣa-sudhā-nidhānaṁ

sāmātya-mitra-svajanaḥ sa-sainyaḥ ||49||

tad-āśramopānta-mahīm avāpya

vanaṁ vilokya praśamābhirāmam |

śuddhodanaṁ syandana-pārśva-saṁstham

udāyinaṁ bāndhavam ity uvāca ||50||

kravyādo’pi na bhuñjate paratanu-droheṇa hiṁsāśanaṁ

krūrāṇām api vaira-vahni-virahān na krodha-digdhaṁ manaḥ |

vyālumpanti na tu svayaṁ nipatitād anyat phalaṁ vānarā

nirdoṣāvaraṇaṁ vanaṁ bhagavataḥ śambhoḥ prasādādim ||51||

akṣobha-nirbhara-jalāḥ sarito vahanti

nirviplavā virajasaḥ sukhayanti vātāḥ |

sadhyāna-mauna-munitāṁ dadhatīva vṛkṣā

niścetaneṣv api bata prasṛtā praśāntiḥ ||52||

uktveti bhū-parivṛḍhaḥ śama-sannidhānaṁ

prāpyāśramāgryam avaruhya rathāt prahṛṣṭaḥ |

dūrād dadarśa sura-siddha-naroragāṇāṁ

rāgādi-doṣa-śamane sugataṁ pravṛttam ||53||

munir gata-pratata-kāñcana-padma-pṛṣṭha-

padmāsanastham avisaṁsthula-dhāma-dhīram |

meruṁ sadeham iva candra-sahasra-kānti-

pūrair navāmṛta-citaiḥ kṛta-rūpa-kāyam ||54||

sad-dharma-kāyam upadeśa-diśā diśantaṁ

jñānārka-raśmi-hṛta-moha-mahāndhakāram |

siṁhonnatāṁsa-yugam unnata-bāhu-netraṁ

bāla-pravāla-taru-pallava-lohitauṣṭham ||55||

lāvaṇya-rāśi-vadanaṁ saraloru-nāsaṁ

nirbhūṣaṇa-śravaṇa-pāśa-viśeṣa-śobham |

taṁ nirjita-smaram udāra-gaṇaṁ praṇamya

lebhe prati-praṇati-māna-ghana-pramodam ||56||

śakrādibhiḥ sura-varair api bimba-sāra-

mukhyaiś ca bhūmi-patibhir guru-gauraveṇa |

nāgaiś ca namra-vadanair abhinandyamānaḥ

śuddhodanaḥ kanaka-viṣṭaram āsasāda ||57||

ānanda-bandhum avalokya tathāgatenduṁ

citta-prasādam asamaṁ samavāpya bhūpaḥ |

taṁ prāpya harṣa-sahajāśru-niruddha-dṛṣṭis

tad-darśanāmṛta-rase sutarām atṛptaḥ ||58||

deva prakāma-karuṇārdra-dṛśā saharṣa-

niḥśeṣa-doṣa-rahitā vihitā trilokī |

kasmād aho nija-janasya kṛtas tvayāyaṁ

saṁmoha-kṛd-viraha-śoka-daśopadeśaḥ ||59||

nītvā kṣapāṁ sphaṭika-harmya-tale sukhena

śayyāsu cīna-vasana-dyuti-sammitāsu |

śeṣe kathaṁ hariṇa-saṁhati-danta-daṣṭa-

śiṣṭārdha-śaṣpa-paruṣāsu vanasthalīṣu ||60||

tac-candra-kānti maṇi-śuktiṣu sakta-śaityaṁ

pītvā payaḥ katham aho pibasi tvam adya |

grīṣmoṣma-mūḍha-mahiṣa-dviradāvagāha-

klidyad-yat-karīṣa-kaluṣodara-tiktam ambhaḥ ||61||

kasmād eṣa vihāratām upagataḥ kaṇṭhaḥ kaṭhoreṇa kiṁ

saṁvītaṁ mṛgacarmaṇānila-calac-cīnāṁśukārhaṁ vapuḥ |

kiṁ te ratna-kirīṭa-dhāmni ca jaṭājuṭo nibaddhādaraḥ

krūra-kleśa-sakhī sukheṣu vimukhī kenopadiṣṭā sthitiḥ ||62||

ity ārjavāj janapattau janakābhimānāt

putrocitaṁ sadasi rāga-mayaṁ bruvāṇe |

snehopalipta-rajasā malina-svabhāvaṁ

taṁ tāpasaṁ bhava-bhiṣag bhagavān babhāṣe ||63||

kiṁ jīvāvadhi-bandhanair guṇa-gaṇenārādhitair bandhubhir

ye yānty antya-dine kṣaṇāśru-patana-pratyāyanāpātratām |

sad-dharmādhigamaḥ kriyā-vyuparamaḥ sat-saṅgamaḥ saṁyamaḥ

paryante’py acalaā virakta-manasām ete satāṁ bāndhavāḥ ||64||

ākṛṣyāṭavikaiḥ pariar apahṛtā sāmanta-sīmānta-bhūr

īrṣyārtā maraṇodyatā priyatamā mukhyas turaṅgo mṛtaḥ |

mantrī droha-samudyato’tibalavān ity ātta-cintā-śatair

bhūpālaiḥ kila komale’pi śayane nidrā-daridraḥ sadā ||65||

āśā-pāśa-niveśa-bandhana-pṛthu-granthi-vyathā-varjitas

tṛṣṇā-tāpa-nivṛtti-śītala-tanur mānāvamānojjhitaḥ |

rāga-dveṣa-viṣa-praśānti-sukhitaś cintā-vihīne vane

pāṣāṇe ghana-darbha-sūci-nicite śete sukhaṁ nivṛttaḥ ||66||

bhogī nityam ajīrṇa-bhojana-rucā jihvāṁ sadā darśayan

vaidyaṁ pṛcchati tad-bhayād abhimataṁ nāśnāti tṛṣṇāturaḥ |

bhuktvā svalpakam aparayatna-patitaṁ mūlaṁ phalaṁ vā jalaṁ

pītvā jātu-rujaṁ janeśa bhajate kāṁcin na niṣkiñcanaḥ ||67||

śayyās tās tanutūla-peśala-talāḥ sā hema-harmya-sthitis

tāḥ keyūra-kirīṭa-hāra-racanās te kuñjarās te hayāḥ |

bhogās te’bhimatā na kasya sukhadāḥ kintv akṣi-pakṣmāñcala-

cchede sarvam anantya-gaṇya-vaśagaṁ dṛśyaṁ na kiṁcit kvacit ||68||

grīṣme hāra-tuṣāra-candana-cayaś cīnāṁśukaṁ candrikā

śīte rāṅkava-kuṅkumāṅka-taruṇī-pīna-stanāliṅganam |

rātrau veṇu-ravogra-vāra-ramaṇī-gītaṁ dine sat sabhā

yasyaitat kriyate sa kasya nṛpate kāyaḥ kṛtaghnaḥ sthiraḥ ||69||

nairāśye śama-śīta-citta-sukhināṁ nānandanaṁ candanaṁ

kāruṇyābharaṇābhirāma-hṛdaye hāreṇa bhāreṇa kim |

ratnālaṅkaraṇādikaṁ guru-girām ākarṇanaṁ karṇayor

neṣṭaṁ śīla-dukūla-śīlanavatāṁ citrāmbarāḍambaram ||70||

rājan santyajya moha-durgraham imaṁ sneha-vyathāṁ mā kṛthāḥ

saṁsārasya vicāraya pracalatāṁ mā majja janmāmbudhau |

nityāpūrva-janodbhave bhava-pathe prasthāna-pāntha-bhrama-

kṣiprālāpa-samāgama-praṇayināṁ ko bāndhavaḥ kaḥ paraḥ ||71||

ity uktvā bhagavān nṛpasya vidadhe prābodhinīṁ bodhanāṁ

dīpta-jñāna-niśāta-vajra-śikhayā kāyābhimānābhidhām |

bhittvā viṁśati-tuṅga-śṛṅga-gahanaṁ sthūlācalaṁ yākarato

saṁsārāvaraṇa-prahāṇa-kalanāvaimalya-līnaṁ manaḥ ||72||

śākyānām atha tatra maitra-manasāṁ saptādhikāḥ koṭayaḥ

sapta prāpta-viveka-pūrva-kuśalaś citta-prasādāt param |

srotaḥ prāpta-sakṛt-samāgama-phalāny āgāmikārhat-padāny

āpuḥ sarva-janāśaya-kṣaya-dhiyā sarvajña-sandarśanāt ||73||

atha sa bhagavān kṛtvā sarvaṁ jagaj jina-bhāskaras

timira-rahitaṁ jñānālokaiḥ kramād guṇi-bāndhavaḥ |

sad-dharmākhyaṁ nidhāya paraṁ vapus

taraṇa-śaraṇaṁ saṁsārābdhāv abhūt punar acyutaḥ ||74||

iti śrī-vyāsadāsāparākhya-kṣemendra-viracite

daśāvatāra-carite buddhāvatāro navamaḥ

||9||

--o)0(o--

(10)

# karky-avatāro daśamaḥ

atha svaṁ vaiṣṇavaṁ dhāma gate sugata-bhāsvati |

kalau prabalatāṁ yāte tamasīva suduḥsahe ||1||

martya-bhūmiṁ parityajya sadācāra-vivarjitām |

jagmuḥ kalāpi-grāmākhyaṁ divya-deśaṁ maharṣayaḥ ||2||

avadan munayas tatra mārkaṇḍeyaṁ cirāyuṣam |

bhagavan kali-kālo’yaṁ kaluṣaḥ pratyupasthitaḥ ||3||

ato’pi kīdṛk-paryante malinatva prayāsyati |

jānīmahi nahi mahī bhārārtā kiṁ kariṣyati ||4||

viprā madya-ghṛta-kṣīra-lākṣā-lavaṇa-vikrayaiḥ |

jīvanti preṣya-niratā nirācārā niragnayaḥ ||5||

aśrotriyāḥ kiryā-hīnāḥ śruti-smṛti-vivarjitāḥ |

viprāḥ sukhena mokṣāptyai yātāḥ pākhaṇḍi-śiṣyatām ||6||

vṛṣalopatayaḥ prāptāḥ krīḍā-hāsakatāṁ dvijāḥ |

nṛtta-gīta-kalā-jāla-śilpa-cāraṇa-vṛttayaḥ ||7||

krodha-lobha-parāḥ krūrās tamo-mūḍhā dvijātayaḥ |

tyajanti jīvitaṁ rajju-viṣa-śastrānalāśmabhiḥ ||8||

akṣatriyāḥ kṣitiṁ sarvāḥ kṣatra-saṁjñāḥ kṣitīśvarāḥ |

ye rakṣitāraḥ paurāṇāṁ te prāṇa-dhana-hāriṇaḥ ||9||

prajopatāpa-śāpoṣṇaiḥ pāpāptair bhūbhujāṁ dhanaiḥ |

jalaiḥ sa-lavaṇaiḥ pītair iva tṛṣṇā pravardhate ||10||

kṛpaṇākranda-vadhirā madāndhānyāya-mauninaḥ |

bhūpālāḥ kubja-hṛdayā loka-pīḍā-ratāḥ sadā ||11||

alakṣyaṁ bhakṣayanty eva kṣitīśānāṁ divā-niśam |

samudraṁ koṣam akhilaṁ kāyasthā baḍavāgnayaḥ ||12||

gāyana-kṣapitā lakṣmīr dasyu-nirdalitā diśaḥ |

kāyastha-duḥsthā pṛthivī rājñām ajñāvṛtāḥ sabhāḥ ||13||

mantri-senāpati-dvāḥstha-sabhāpati-purohitaiḥ |

utkoca-draviṇottāna-pāṇibhiḥ kṣapitāḥ prajāḥ ||14||

vaśyasya kraurya-vakratva-kārkaśyāiḥ krakacopamāḥ |

sarala-cchedino vaiśyā vaira-smaraṇa-tatparāḥ ||15||

nirmālya-malināṁ jātiṁ varjayanti śanaiḥ śanaiḥ |

vaiśyā vipra-vivāhena brāhmaṇyābhiniveśinaḥ ||16||

dṛśyate saralaḥ śaṅkhaḥ phaṇī ca viṣa-varjitaḥ |

kṛtāntaḥ karuṇārto vā na tu vaiśyaḥ kadācana ||17||

jīvyate kālakūṭena jīvyate khadirāgninā |

jīvyate saṁnipātena na tu vaiśyena vairiṇā ||18||

niśitāḥ saviṣā vaiśyā roṣa-nirgharṣa-dhūminaḥ |

dṛśyante kali-kālasya kaṭhinā daśanā iva ||19||

śūdrāḥ kṣatriyatāṁ yātā vaiśatām apare śritāḥ |

viprārhāṁ gurutām anye hotāro brahma-vādinaḥ ||20||

śrāddheṣu śūdrāḥ śūdrāṇāṁ bhuñjate guru-tāpasāḥ |

brahmasva-dāra-haraṇe pravṛttāś ca mahībhujaḥ ||21||

śūdrasya brāhmaṇo dāsaḥ śiṣyaś ca caraṇa-cyutaḥ |

bhūmiś ca brahma-devākhyā pravṛttam adharottamam ||22||

ity eṣa cāturvarṇyasya jātaḥ kali-viparyayaḥ |

pratilomena dṛśyante prajānāṁ varṇa-saṅkaraḥ ||23||

brahmacaryam atikrāntaṁ gṛhiṇo veśyayoṣitaḥ |

vānaprastha-sthitir nāsti yatīnāṁ saṁyatiḥ kutaḥ ||24||

uktaṁ svayaṁ bhagavatā giriśena śāstraṁ

yad veda-vidbhir adhigamyam aśeṣa-vidyaiḥ |

tan me pramūrkha-guravaḥ pravihāya kaṣṭaṁ

kurvanti kalya-kuravair upadeśa-carcām ||25||

cakra-sthitau rajaka-vāyaka-carmakāra-

kāpālika-pramukha-śilpibhir eka-pātre |

pānena muktim avikalpa-ratotsavena

vṛttena cotsavavatā guravo vadanti ||26||

labdha-nirmala-mokṣa-dhāma munibhir bhṛgv-aṅgiraḥ kaśyapā-

gastyātreya-mukhair yugair api na yat tat prāptam evābudhāḥ |

manyante khalu kaula-gola-gurubhir grastārtha-dhārāḥ kṣaṇād

ucchiṣṭārpaṇa-deva-dhūnana-kathā-mātreṇa niryantraṇāḥ ||27||

dambhaḥ sarvasya lobhān niravadhir adhika-krodha-kāmas tapasvī

draṣṭā mūḍhaḥ sabhāyāṁ vaṇig atighanatām alpa-kālena yātaḥ |

vaidyaḥ kāyopajīvī gṛhapatir adayaḥ krūra-karmādhikārī

bandhur dārāpahārī navaka-kali-kalikā-komala-śreṇir eṣā ||28||

śmaśāna-vrata-tāpasārpita-cittā-bhasmāsthi-cūrṇādibhiḥ

sūnābaddha-paśūpamaṁ nija-patiṁ niḥśaṅka-śūnyāśayam |

kṛtvā garva-gṛhīta-geha-vibhavāḥ prāgalbhya-labdhodayāḥ

svātantryeṇa dharanti śīla-viraha-vyāpāara-dhīrāḥ striyaḥ ||29||

ity eva vipulaḥ kālaḥ kaleḥ prabalatāṁ gataḥ |

bhagavan kīdṛśaḥ prānte bhavitā bhavitā janaḥ ||30||

śrutvaitad uktaṁ munibhir devarṣis tān abhāṣata |

yāsyaty ato’pi mālinyaṁ sahasra-guṇatāṁ kaleḥ ||31||

kali-viṣa-taroḥ prātaḥ prātar ghana-prasaraḥ paraṁ

nava-nava-bharaḥ pāke pāke pramoha-kṛd utkaṭaḥ |

atibahalatāṁ pāpāmodaḥ prayāti suduḥsahaḥ

patati janatā yenādhodhaḥ kṛteva pade pade ||32||

sapta-varṣāsu nārīṣu puruṣā daśa-vatsarāḥ |

tanayān janayiṣyanti hrasvāḥ svalpa-balāyuṣaḥ ||33||

darat-turuṣka-yavanā-phagāna-śaka-nandanaiḥ |

saṅkocam eṣyati mahī kuṣṭhair iva visarpibhiḥ ||34||

mlecchācchādita-sarvāśā kṛpaṇākrandanādinī |

medaḥ kardaminī kledaṁ raktair yāsyati medinī ||35||

tasmin kāle nirāloke loke pāpa-tamodaye |

utpatsyate’rka-saṅkāśaḥ śiśuḥ karki-kule dvijaḥ ||36||

viṣṇur bhūbhāra-śānty-arthī so’tha viṣṇuyaśāḥ kṣitau |

cariṣyaty aśvam āruhya mleccha-saṅkṣaya-dīkṣitaḥ ||37||

tat-khaḍgāghāta-kṛta-cyuta-bhuja-śirasāṁ mleccha-yūthādhipānāṁ

raktaiḥ prakṣālya līnaṁ kali-kaluṣa-janāsaṅga-saṅkrānta-pāpam |

kaṅkālāṅkāka-pāla-vyatikara-śabalā vyāvalat-keśa-kanyā

tyakṣyante’nutāpaṁ vratam iva dadhatī bhūta-bhṛd-bhūta-dhātrī ||38||

nirmlecchāṁ vasudhāṁ vidhāya sakalāṁ devaḥ svayaṁ mādhavaḥ

phullāśoka-dalojjvalāṁ kṛta-yugāvirbhāva-bhavyāṁ vibhuḥ |

lokānāṁ kuśalodayāya daśabhiḥ svecchāvatāra-kramair

dharmādhāna-dhiyā kariṣyati punar bhārāvatāraṁ bhuvaḥ ||39||

śrutveti devarṣi-giraṁ yathārthāṁ tatheti niścitya maharṣayas te |

viṣṇoḥ kṣitau karki-kulāvatāra-niveśitāśāḥ sukhino babhūvuḥ ||40||

ity eṣa viṣṇor avatāra-mūrteḥ

kathāmṛtāsvāda-viśeṣa-bhaktyā |

śrī-vyāsa-dāsānyatamābhidhena

kṣemendra-nāmnā vihitaḥ stavāgryaḥ ||41||

iti śrī-vyāsadāsāparākhya-kṣemendra-viracite

daśāvatāra-carite karky-avatāro daśamaḥ

||10||

--o)0(o--

# kavi-paricayaḥ

yo matsya-kūrmādi-vicitra-rūpair

āścarya-kārī hṛdaya-stha-ratnaḥ |

śrīmān anantaḥ sphuṭa-śaṅkha-cakraḥ

śriye’stu viṣṇur vibhavodadhir vaḥ ||1||

kaśmīreṣu babhūva sindur adhikaḥ sindhoś ca nimnāśayaḥ

prāptas tasya guṇa-prakarṣa-yaśasā putraḥ prakāśendratām |

viprendra-pratipāditānna-dhana-bhū-go-saṅgha-kṛṣṇājinaiḥ

prakhyātātiśayasya tasya tanayaḥ kṣemendra-nāmābhavat ||2||

tena śrī-tripureśa-śaila-śikhare viśrānti-santoṣiṇā

viṣṇoḥ svalpa-vilokitā kṛti-sudhā-saṁvardhitotkaṇṭhayā |

vāk-puṣpair amalair guṇa-praṇihitair amlāna-śobhaiḥ sthirair

bhakti-vyakta-daśāvatāra-sarasaḥ pūjā-prabandhaḥ kṛtaḥ ||3||

stuti-saṅkīrtanād viṣṇor vipulaṁ yan mayārjitam |

tenāstu sarva-lokānāṁ kalyāṇa-kuśalodayaḥ ||4||

ekādhike’bde vihitaś catvāriṁśe sakārttike |

rājye kalaśa-bhū-bhartuḥ kaśmīreṣv acyuta-stavaḥ ||5||

samāpto’yaṁ granthaḥ ||

1. nīter aśravaṇaṁ hate vihasanaṁ saty acyutākarṇanam

   vidvad-varjaṇam ārjavopahananaṁ dhūrta-vrajāvarjanam |

   doṣe vyākaraṇaṁ guṇe’py agaṇanaṁ cchidra-cchalālokanaṁ

   lolānāṁ vinipāta-lakṣaṇam idaṁ śrī-bhoga-nirvāsanam || [↑](#footnote-ref-2)